সাক্ষাৎকাৰঃ ড০ আক্কাই পদ্মশালীৰ সাক্ষাৎকাৰ\nHomeinterviewসাক্ষাৎকাৰঃ ড০ আক্কাই পদ্মশালীৰ সাক্ষাৎকাৰ\nড০ আক্কাই পদ্মশালীৰ সাক্ষাৎকাৰ -\nঅনুবাদঃ কোকিল শইকীয়া\n(ড০ আক্কাই পদ্মশালী হৈছে কৰ্ণাটকৰ এগৰাকী ট্ৰান্সজেণ্ডাৰ সক্ৰিয়কৰ্মী আৰু অনুপ্ৰেৰক বক্তা । জীৱনত নানা ঘাত প্ৰতিঘাতৰ মাজেৰে তেওঁ কেনেকৈ সমাজত প্ৰতিষ্ঠা লাভ কৰিছে ; হিজৰা সমুদায়ৰ পৰা পৰা ৰাষ্ট্ৰপতি ভৱনলৈ , যৌন কৰ্মীৰ পৰা ডক্টৰেট ডিগ্ৰী লাভ কৰালৈ তেখেতৰ এই অনুপ্ৰেৰণা যোগাব পৰা সংগ্ৰামী জীৱন যাত্ৰাৰ বিষয়ে তেখেতে লক্ষ্মী ৰেবেক্কাই ২০১২ লোৱা এই সাক্ষাৎকাৰটোত কৈছে । পদ্মশালীয়ে এই সাক্ষাৎকাৰত কোৱা কথাখিনি কেৱল ট্ৰান্সজেণ্ডাৰ সকলৰ বাবেই নহয় সমাজত বৈষম্যৰ বলি হোৱা প্ৰত্যেকজন মানুহৰ বাবে প্ৰেৰণদায়ক)\nলক্ষ্মী ৰেবেক্কা : আপোনাৰ জীৱন সংগ্ৰামৰ কাহিনী অতি গুৰুত্বপূৰ্ণ । মই আপোনাৰ জীৱনৰ পৰা খুব অনুপ্ৰাণিত হও । গতিকে আপুনি আজি আমাৰ আগত আপোনাৰ জীৱনৰ বিষয়ে ক’বলৈ অনুৰোধ জনাম । যাতে সকলোৱে জানিব পাৰে । মোক কওকচোন যে আপুনি কেতিয়া আৰু কেনেদৰে এই কথা অনুভৱ কৰিলে যে আপুনি এটি পৃথক (?) লিংগৰ ব্যক্তি । আপুনি নিজকে আৱিস্কাৰ কৰা এই যাত্ৰাটোৰ বিষয়ে কওকচোন-\nপদ্মশালী : মই এটি খাটি-খোৱা মধ্যবিত্তীয় পৰিয়ালত জন্ম হৈছোঁ । ঠিক ৫/৬ বছৰ বয়সৰ পৰাই মোৰ নাৰীসুলভ আচৰণবোৰে ফুটি উঠিছিল। মই ছোৱালীৰ দৰে কথা ক’বলৈ, অংগাভূষণ কৰিবলৈ, প্ৰসাধন সানিবলৈ, দীঘলকৈ চুলি ৰাখিবলৈ মন কৰিছিলোঁ। এই কথাটোক লৈ মোৰ মা খুব কৌতূহলী আৰু উদ্বিগ্ন হৈ পৰিছিল। মায়ে কৈছিল- তই পুৰুষ হৈ জন্ম হৈছ, গতিকে পুৰুষৰ দৰে আচৰণ কৰা উচিত। মই যথেষ্ট বিভ্ৰান্তিত পৰিছিলোঁ। মই ভাবিছিলোঁ, মায়ে ঠিক কথাই কৈছে। কিয়নো মোৰ পুৰুষাংগ আছে আৰু মই সেয়ে পুৰুষৰ দৰেই হ’ব লাগিব।\n৮ ৰ পৰা ১৬ বছৰমান বয়সলৈকে মই মোৰ পৰিচয়টো খুব কষ্টেৰে লুকুৱাই থ’বলগীয়া হৈছিল। মই যেতিয়া ঘৰত অকলে আছিলোঁ তেতিয়া মই মনে মনে মা আৰু ভন্টিৰ কাপোৰবোৰ উলিয়াই পিন্ধি চাইছিলোঁ। মই মোৰ ঘৰৰ চাৰিবেৰৰ মাজতহে এগৰাকী নাৰী হৈ থাকিছিলোঁ। মই তেতিয়া খুব আচৰিত হৈছিলোঁ যেতিয়া সমাজে মোৰ আচল পৰিচয়টো লাভ কৰিছিল।\nলক্ষ্মী ৰেবেক্কা : আপুনি তেতিয়া মুকলিকৈ ওলাই আহিছিল ?\nপদ্মশালী : উম । সেইটো আছিল হঠাৎ আৰম্ভ হৈ যোৱা এটি সংগ্ৰামৰ যাত্ৰা। মই যেতিয়া ১২ বছৰীয়া আছিলোঁ , তেতিয়া মোৰ মায়ে মোক জোৰ-জবৰদস্তিকৈ ডাক্টৰ আৰু তান্ত্ৰিকৰ ওচৰলৈ, মন্দিৰ আদিলৈ লৈ গৈছিল । মায়ে ভাবিছিল, হয়তো মোৰ গাত কোনো অপদেৱতা লম্ভিছে । মই মা-দেউতাক বুজাবলৈ চেষ্টা কৰিছিলোঁ যে মোৰ জন্মই হৈছে এনেকৈ। কিন্তু তেওঁলোকে মোৰ কথাটো স্বাভাৱিক কথা বুলি মানি ল’বলৈ কোনোপধ্যেই ৰাজী নাছিল । মই যেতিয়া ছোৱালীবোৰৰ লগত খেলা-ধুলা কৰিছিলোঁ, তেতিয়া দেউতাই মোক জোৰ কৰি ল’ৰাবোৰৰ লগত খেলিবলৈ দিছিল। ল’ৰাবোৰে সাধাৰণতে ক্ৰিকেট, কাবাডী আদি খেলবোৰ খেলি ভাল পায়।\nমই খুব চক্ হৈছিলোঁ – এদিন দেউতাই মোক ঘৰলৈ লৈ আনিছিল আৰু মোৰ ভৰিত গৰম পানী ঢালি দিছিল । এই শাস্তিৰ কাৰণ আছিল – মোৰ নাৰীসুলভ আচৰণ আৰু ছোৱালীৰ লগত খেলা-ধূলা কৰা। মোক মোৰ পৰিয়ালে কৈছিল – এইখন সমাজৰ কিছু নিয়ম আছে, সংস্কাৰ আছে । গতিকে তুমি সমাজৰ নিয়ম ভংগ কৰিব নোৱাৰা । যদি তুমি সমাজৰ নিয়ম উলংঘন কৰা তেন্তে তুমি সমাজ ত্যাগ কৰিব লাগিব। তাৰপিছত মই তিনিমাহ মানলৈ ঘৰতে সোমাই থাকিলোঁ। মোৰ স্কুল যোৱা বন্ধ হ’ল । মানুহৰ লগত মিলা-মিছা কৰা বন্ধ হৈ পৰিল।\nযেতিয়া মই ১৫ বছৰমান বয়সত ভৰি দিছিলোঁ, তেতিয়া মই ভাইটিক ক’লো যে –“মই আচলতে ল’ৰা নহয় । মই ছোৱালীহে।” তেতিয়া ভাইটিয়ে ঠাট্টাৰ সুৰত ডাঙৰকৈ হাঁহি দিছিল আৰু কৈছিল যে মই হেনো পাগল । মই চিকিৎসাৰ বাবে NIMHANS (বাংগালোৰত অৱস্থিত এখন মানসিক চিকিৎসালয়)লৈ যোৱা উচিত।\nমই কৈছিলোঁ যে প্লিজ এনেকুৱা নকৰিবা। মোক মোৰ আত্মীয়সকলে আৰু মা দেউতাই উপহাস আৰু বিদ্ৰুপ কৰিবলৈ লাগিছিল। মোৰ কুটুম্বসকলে মোক ‘চাংগা’, ‘আম্বাটু’ আদি নামেৰে মাতিছিল। এই উপনামবোৰে মোক যথেষ্ট আঘাত দিছিল। তাৰপিছত মই লাহে লাহে বিয়া-সবাহ, পৰিয়ালৰ অনুষ্ঠান আদিৰ পৰা আতৰি থাকিবলৈ ল’লোঁ।\nলক্ষ্মী ৰেবেক্কা : ক’লৈকো যোৱা নাছিল ?\nপদ্মশালী : কেতিয়াবা মা-দেউতাৰ জোৰত কিছুমান অনুষ্ঠানলৈ যাব লগা হৈছিল। মই তাত কাকো মাত-বোল কৰা নাছিলোঁ। মই কথা পাতিলে সেই মানুহবোৰে মোৰ মাতটো আৰু মোৰ কথনভংগীক লৈ ফিচিঙা-ফিচিং কৰিছিল।\nসেই সময়ত, যেতিয়া মই দশম শ্ৰেণীত পঢ়ি আছিলোঁ তেতিয়া মই গণিতত ফেইল কৰিছিলোঁ। তেতিয়া মই ব্যৱহাৰিক আৰু প্ৰযুক্তিবিদ্যাৰ কোৰ্চ এটাৰ বাবে এটি বেলেগ শিক্ষানুষ্ঠানত নাম লগাইছিলোঁ। এই কোৰ্চটো আছিল তিনি বছৰীয়া। কিন্তু মই ছমাহতে এৰি দিছিলোঁ।\nলক্ষ্মী ৰেবেক্কা : কিয়?\nপদ্মশালী : মোৰ নাৰীসুলভ আচৰণৰ বাবে তাত মোৰ কোনো সহপাঠী আৰু শিক্ষকে মোক সহজভাবে আদৰি লোৱা নাছিল। এদিনাখন মোৰ কিছু সহপাঠীয়ে মোক জোৰ-জবৰদস্তিকৈ টয়লেটলৈ নি মোৰ ওপৰত যৌন উৎপীড়ন কৰিছিল। তেওঁলোকে মোৰ মুখ আৰু শৰীৰত বীৰ্যপাত কৰিছিল। মই তেনেকৈয়ে গৈ শিক্ষানুষ্ঠানটোৰ অধ্যক্ষৰ ওচৰলৈ গৈ মোৰ শৰীৰত লাগি থকা বীৰ্যৰ দাগবোৰ দেখুৱাই গোচৰ দিছিলোঁ আৰু ন্যায় বিচাৰিছিলোঁ। কিন্তু মোক ন্যায় প্ৰদান কৰাতো দূৰৈৰে কথা, তেওঁ মোক কৈছিল- “তুমি মহিলাৰ দৰে আচৰণ কৰাৰ বাবেহে তোমাৰ সহপাঠীসকলে এনে কাম কৰিবলৈ সুবিধা পাইছে । প্ৰথমে নিজকে ঠিক কৰা , তাৰপিছত বেলেগৰ ওপৰত গোচৰ দিবা।” গতিকে মই সেই শিক্ষানুষ্ঠান এৰাৰ সিদ্ধান্ত ল’লোঁ।\nএতিয়া কথাটো হ’ল যে মই শিক্ষানুষ্ঠান এৰিলোঁ বুলি দেউতাক কওঁ কেনেকৈ ? মই দেউতাক কেনেকৈ কওঁ যে মোৰ ওপৰত তেওঁলোকে যৌন উৎপীড়ন চলাইছিল। যদি মই কওঁ , তেতিয়া তেওঁলোকৰ পৰাও একেই উত্তৰ পাম যে – মোৰ নাৰীসুলভ প্ৰকৃতিৰ বাবেহে মই যৌন উৎপীড়নৰ সমুখীন হ’বলগা হ’ল। গতিকে মই দেউতাক ক’লোঁ যে মোৰ পঢ়াত মন বহা নাই সেয়ে মই কাম কৰিব বিচাৰোঁ। তেতিয়া দেউতাই ক’লে যে – ঠিক আছে । এইটো তোমাৰ ওপৰত এৰিলোঁ । যি মন যায় কৰা।\nমই প্ৰথমতে চেন্ট মাৰ্ক ৰোডত থকা ৰাম চেৰামিকছত কাম কৰিছিলোঁ। মই অতি সোনকালেই অনুভৱ কৰিলোঁ যে ইয়াত কাম কৰা মানুহখিনিও একেই । মোৰ সহকৰ্মী সকলে মোক তুচ্ছ-তাচিল্য কৰিবলৈ ধৰিলে। গতিকে মই মূলসুঁতিৰ কাম নকৰাৰ সিদ্ধান্ত ল’লোঁ। মই ভাবিলোঁ যে যিহেতু সকলোতে মানুহে মোক কেৱল এটি ‘চেক্সুৱেল কন্টেক্স’ৰ দৃষ্টিৰেই চায় সেয়ে মই যৌন কৰ্মী হিচাপে কাম কৰাই ভাল।\nএদিন মই মাইচোৰৰ পৰা ইন্দ্ৰনগৰলৈ গৈ থাকোতে ৰাস্তাৰ কিনাৰত কিছুমান ট্ৰান্সজেণ্ডাৰ সমুদায়ৰ লোকক ৰৈ থকা দেখা পালোঁ । মই তেওঁলোকক কুব্বন পাৰ্কৰ ওচৰৰ কৰ্পোৰেচন চাৰ্কোলত দেখিবিলৈ পাইছিলোঁ। তাতে তেওঁলোকৰ যথেষ্ট লোক আছিল। তেতিয়া তেওঁলোকৰ সৈতে কথা পাতিম বুলি মই বাছৰ পৰা নামি আহিলোঁ। মই তেওঁলোক লগ পাই যথেষ্ট সুখী হৈছিলোঁ। মোৰ চকুপানী ওলাই আহিছিল । মই তেওঁলোকক ক’লোঁ যে মই তেওঁলোকৰ দৰে হ’ব বিচাৰোঁ । তেতিয়া তেওঁলোকে ক’লে –“ নহয় । ট্ৰান্সজেণ্ডাৰ হোৱাৰ বাবে আমি সমাজত যথেষ্ট বৈষম্যৰ সন্মুখীন হ’বলগীয়া হৈছে। তুমি কিয় আমাৰ দৰে হ’ব বিচাৰিছা ? তুমি আমাৰ দৰে হ’ব নালাগে । তুমি পঢ়া শুনা কৰা আৰু পৰিয়ালৰ লগত থাকা। ” মোক তেওঁলোকে এনেদৰে উৎসাহ দিছিল । মই তেওঁলোকক ক’লোঁ - মোৰ নাৰীসুলভ আচৰণ মোৰ পৰিয়ালে গ্ৰহণ কৰিব নোখোজে আনকি মোৰ কলেজতো সহপাঠীসকলে সহজভাবে নলয়। গতিকে মই তোমালোকৰ লগত থাকিব খোজো। তেওঁলোকে তেতিয়া ক’লে যে যদি তুমি আমাৰ লগত চামিল হ’ব খোজা তেন্তে তুমি যৌনকৰ্মী হিচাপে কাম কৰিব লাগিব অথবা ভিক্ষা আদায় কৰিব লাগিব। তুমি আমাৰ লগত থাকিবলৈ হ’লে এই দুটা কামৰ বাহিৰে বেলেগ বিকল্প নাই। এই দুটাৰ ভিতৰতে তুমি যিকোনো এটা কাম ঠিক কৰি লোৱা।\nমই যৌন কৰ্মী হিচাপে কাম কৰিবলৈ সিদ্ধান্ত ল’লোঁ। মই চাৰি বছৰ দেহ ব্যৱসায়ী হিচাপে কাম কৰিলোঁ। কিন্তু মই দেউতাক চাৰি বছৰে মিছা মাতি থাকিলো যে মই এটা কোম্পানীত অফিচ সহযোগী হিচাপে কাম কৰোঁ।\nলক্ষ্মী ৰেবেক্কা : আপুনি দেহ ব্যৱসায় বাংগালোৰত কৰিছিল নে ?\nপদ্মশালী : হয় । বাংগালোৰৰ কুব্বন পাৰ্কৰ ওচৰত । আৰু চাৰি বছৰে মই দেহ ব্যৱসায় কৰি উপাৰ্জন কৰা ধন মই মোৰ পৰিয়াললৈকো পঠাইছিলোঁ। ( এইখিনি কথা কৈ কৈ পদ্মশালী উচুপি উঠিছে)\nলক্ষ্মী ৰেবেক্কা : নাকান্দিব । মই বৰকৈ নাজানিলেও সমস্যাবোৰ বুজি পাওঁ । আপুনি এটি পুৰুষ শৰীৰত এটি মহিলাৰ মন লৈ জন্ম হৈছে । তাৰপিছত আপুনি যৌন কৰ্মত সোমাই পৰিছে । কিন্তু এটা পুৰুষ শৰীৰত মহিলাৰ মন এটি লৈ আপুনি কেনেকৈ যৌন কৰ্ম কৰিছিল ? সেই সময়ত আপোনাৰ মানসিক আৰু শাৰীৰিক আৱেগ অনুভূতিখিনিয়ে কেনেদৰে ক্ৰিয়া কৰিছিল ?\nপদ্মশালী : লিঙ্গিয় সংখ্যালঘু (Sexual Minorities) ব্যক্তিসকলে গোপনীয়তাৰ খাতিৰত এই বিষয়ে বৰকৈ ক’ব নোখোজে। কিন্তু মই এই বিষয়ে খুলি ক’বলৈ সংকোচ নকৰোঁ। মই বিভিন্ন সামাজিক প্লেটফৰ্মত এই বিষয়ে কওঁ । কাৰণ মই সমাজ খন সলনি কৰিব খোজো।\nএজন ব্যক্তি যেতিয়া এটা পুৰুষ শৰীৰত মহিলাৰ মন লৈ জন্ম গ্ৰহণ কৰে আৰু সহবাস কৰে । তেতিয়া তেওঁ সহবাসত মহিলাৰ ভূমিকা গ্ৰহণ কৰে। বেছিভাগ পুৰুষ পৰা মহিলালৈ ৰূপান্তৰিত ট্ৰান্সজেণ্ডাৰে গ্ৰহণশীল (Receptive) অথবা নিষ্ক্ৰিয় (Passive) ভূমিকা গ্ৰহণ কৰে। আকৌ কিছুমান ট্ৰান্সজেণ্ডাৰে সক্ৰিয় (Active) ভূমিকাও গ্ৰহণ কৰে । এই দুয়োটাই হ’ব পাৰে ।\nযৌন সমন্ধ মানে কেৱল সোমোৱাই দিয়া বা সোমোৱাবলৈ দিয়াই নহয়। যৌন সমন্ধ পাৰস্পৰিক বুজাবুজি আৰু সন্মতিৰে যৌন আবেদনৰ আনন্দ উপভোগ।\nগ্ৰাহক সকল আহিছিল Oral sex, thing sex আৰু anal sex কৰিবলৈ। কিছুমান গ্ৰাহক আহিছিল শৰীৰ মালিছ কৰাবলৈ। আমি গ্ৰাহকৰ লগত উদ্যানৰ গছ আৰু জোপোহানিৰ মাজত সোমাই কামত লিপ্ত হৈ পৰোঁ।\nলক্ষ্মী ৰেবেক্কা : এইটো কিমান সুৰক্ষিত আছিল ?\nপদ্মশালী : মুঠেও সুৰক্ষিত নাছিল । তাত সাপ-বেঙ, পোক পৰুৱাৰে ভৰি থাকে।\nলক্ষ্মী ৰেবেক্কা : সেই অসুৰক্ষিত পৰিৱেশত হয়তো প্ৰতিবাৰতেই নিৰোধজাতীয় সুৰক্ষা সামগ্ৰী ব্যৱহাৰ কৰা নাছিল ?\nপদ্মশালী : নাই । মইতো তেতিয়া HIV, safe sex , কণ্ডমৰ ব্যৱহাৰ আদিৰ বিষয়ে শুনাই নাছিলোঁ। তদুপৰি তাত আমাক পুলিচ আৰু লোকেল গুণ্ডাবোৰে বিভিন্ন ধৰণে উৎপীড়ন চলাইছিল। পুলিচবোৰে আমাৰ লগত জোৰকৈ যৌন সম্পৰ্ক কৰিবলৈ আহিছিল আৰু টকা নিদিয়াকৈ কৰিবলৈ বিচাৰিছিল। লোকেল গুণ্ডাবোৰেও আমাৰ লগত বিনামূলীয়াকৈ যৌন সম্পৰ্ক কৰিবলৈ আহিছিল। আনকি তেওঁলোকক আমি আমাৰ উপাৰ্জনৰ পৰা পইচাও দিব লগা হৈছিল। আমি প্ৰতিনিয়ত আমাৰ পৰিচয়, চেক্সুৱেলিটি আৰু জীৱিকাটোৰ বাবে বৈষম্য আৰু নিপীড়নৰ বলি হ’বলগীয়া হৈছিল। সেয়ে মই পিছলৈ এই কাম এৰি দিছিলোঁ। তাৰপিছত মই পুনৰ মূলসুঁতিৰ চাকৰি কৰিম বুলি সিদ্ধান্ত ল’লোঁ। মই চাকৰি বিচাৰিলৈ আৰম্ভ কৰিলোঁ।\nতেনেকুৱাতে মই সংগামাত কিছুমান মানুহ লগ পালোঁ। তেওঁলোক উদ্যানলৈ আহিছিল আৰু মোক মোৰ অধিকাৰৰ বিষয়ে শিকাইছিল। তেওঁলোকে মোক তেওঁলোকৰ সহযোগৰ হাতখন গ্ৰহণ কৰিবলৈ উৎসাহী কৰি তুলিছিল।\nলক্ষ্মী ৰেবেক্কা : আপোনালোকৰ জ্ঞাতাৰ্থে জনাই থওঁ যে সংগামা হৈছে এটি স্বেচ্ছাসেৱী অনুষ্ঠান যি সমকামী, উভয়কামী আৰু ট্ৰান্সজেণ্ডাৰ আৰু যৌনকৰ্মী সকলৰ অধিকাৰৰ বাবে কাম কৰে।\nপদ্মশালী : সেই সময়ত আমাৰ দৰে মানুহৰ বাবেও কাম কৰি থকা কোনোবা সংগঠন আছে বুলি গ’ম পাই মই আচৰিতেই হৈ গৈছিলোঁ । মই তেওঁলোকৰ বিষয়ে জানিবলৈ আগ্ৰহী হৈ উঠিছিলোঁ। মই যেতিয়া তেওঁলোকৰ ওচৰলৈ গৈছিলোঁ , তাত মোৰ দৰে ১০০ গৰাকীমান ট্ৰান্সজেণ্ডাৰ আছিল। মই অভিভূত হৈ পৰিছিলোঁ। মই আৱেগিক হৈ পৰিছিলোঁ। মই গ’ম পালোঁ যে তেওঁলোকো মোৰ দৰেই আছিল। তেওঁলোকে উষ্ম আদৰণি জনালে। তেওঁলোকে মোক আদৰি লোৱাত মই খুব সুখী হ’লোঁ। মোক আগতে কোনেও ইমান আদৰ-সাদৰেৰে গ্ৰহণ কৰা নাছিল । মই তালৈ যোৱাৰ দিনাই কুমাৰীক ক’লোঁ যে মই তাত কাম কৰিব খোজোঁ। তেওঁ ক’লে – “নিশ্চয় । তোমাক আমি ইয়াত কাম কৰিবলৈ সুবিধা দিম।” তেতিয়াই মোৰ মনলৈ আহিল যে মই মোৰ সমুদায়ৰ মানুহখিনিক সহায় কৰিম আৰু সমাজখন সলনি কৰিবলৈ কাম কৰিম।\nলক্ষ্মী ৰেবেক্কা : আপুনি এইখন সমাজক লগ পোৱাৰ পিছত সমাজৰ সক্ৰিয়কৰ্মী হিচাপে কাম কৰাৰ সিদ্ধান্ত ল’লে আৰু যাত্ৰা আৰম্ভ কৰিলে ।\nপদ্মশালী : হয় । মোৰ পৰিয়ালে ২০০৪ চনতে মোক বৰ্জন কৰিছিল। তেওঁলোকে মোক কাম কৰাত বাধা দিছিল, শৰীৰ ৰূপান্তৰকৰণৰ অস্ত্ৰোপচাৰ কৰিবলৈ বাধা দিছিল, শাৰী পিন্ধিবলৈ নিদিছিল। কিন্তু পিছত সেই পৰিয়ালেই মোক অস্ত্ৰোপচাৰ কৰিবলৈ সমৰ্থন দিলে, যিটো মই যোৱা ৫ অক্টোবৰত (২০১২) কৰিলোঁ। ময়েই কৰ্ণাতকৰ প্ৰথম ব্যক্তি যি শৰীৰ সলনিৰ সম্পূৰ্ণ অস্ত্ৰোপচাৰ কৰি সলনি হৈছোঁ । আজি মোৰ পৰিয়ালে মোক সমৰ্থন কৰে , মোক এই পীড়িত মানুহখিনিৰ বাবে কথা ক’বলৈ প্ৰেৰণা দিয়ে।\nমই এটা সম্পৰ্কতো আছোঁ । সেই কথাটো মোৰ ১৩ বছৰ বয়সৰ পৰাই মোৰ পৰিয়ালে জানে।\nলক্ষ্মী ৰেবেক্কা : অ’ … অভিনন্দন । আপোনাৰ জীৱনৰ সেই বিশেষ ব্যক্তিগৰাকীৰ কথা কওকচোন ।\nপদ্মশালী : তেওঁৰ কথা ক’বলৈ পালে মই বিৰাট সুখী হও । মই বেনু গোপালৰ লগত সম্পৰ্কত আছোঁ। মোৰ যেতিয়া বয়স ১৩ বছৰ আছিল , তেতিয়া তেওঁ মোক প্ৰেম প্ৰস্তাৱ দিছিল। তেতিয়া তেওঁ ১৯ বছৰীয়া আছিল। তেওঁ যেতিয়া মোলৈ প্ৰেমৰ প্ৰস্তাৱ আগবঢ়াইছিল তেতিয়া মই আচৰিত হৈ গৈছিলোঁ। তেওঁক মই কৈছিলোঁ যে, “মই এটা ল’ৰা, আমি কেনেকৈ সম্পৰ্কত থাকিব পাৰোঁ ?” তেতিয়া তেওঁ ক’লে যে – “ তাতে কি হ’ল ? মোৰ বাবে তুমি এজনী ছোৱালীহে।” গতিকে মই সন্মতি প্ৰকাশ কৰিছিলোঁ। মই প্ৰেমৰ অভিজ্ঞতা লৈ চাব খুজিছিলোঁ আৰু তেওঁৰ লগত থাকি সুখী হৈছিলোঁ।\nলক্ষ্মী ৰেবেক্কা : এইটো খুব গুৰুত্বপূৰ্ণ কথা যে আপুনি আপোনাক ভালপোৱা, আপোনাৰ লগত মিলা ব্যক্তি এজনক আপুনি সহজতে আৰু সৰুতেই পালে । যি আজিলৈকে আপোনাৰ লগত আছে । জীৱনত আপোনাৰ লগত কোনো নথকা সময়খিনিত তেখেত আছে আপোনাৰ লগত । বাৰু , এতিয়া সংগামা আৰু আপোনাৰ কামৰ কথা কওক । আপুনি এগৰাকী ভুক্তভুগী আছিল অথচ এতিয়া আন ভুক্তভুগীসকলৰ বাবে যুঁজি আছে। যোৱা দহ বছৰত সমাজখন যথেষ্ট সলনি হৈছে । আমি যথেষ্ট পৰিবৰ্তন দেখা পাইছোঁ। আপুনি আপোনাৰ কামৰ কথা কওক- সংগামাত গৈ আপুনি কি পালে , কেনেধৰণৰ কাম কৰিলে , কি আহৰণ কৰিলে ?\nপদ্মশালী : মই যে এতিয়া আপোনাৰ লগত কেমেৰাৰ সমুখত সলসলীয়াকৈ ইংৰাজীত কথা পাতি আছোঁ সেয়া সংগামাৰ বাবে সম্ভৱ হৈছে। মই আগতে ইংৰাজীত লিখিব, পঢ়িব, কথা ক’ব নাজানিছিলোঁ । কেনেকৈ কথা ক’ব লাগে, কি কথা ক’ব লাগে, এইবোৰ মই সংগামাৰ পৰা শিকিলোঁ। মই সংগামাত যোগদান কৰাৰ পিছত সমাজ এখনৰ আগত থিয় হৈ কথা ক’বলৈ শিকিলোঁ। এতিয়া মই Gender, Sexuality , Sex Work আদিৰ বিষয়ে আলোচনা কৰোঁ। মই তাত প্ৰথমে ছয় মাহৰ বাবে খণ্ডকালীন কৰ্মী হিচাপে কাম কৰিছিলোঁ । ছমাহৰ পিছৰ পৰা সম্পূৰ্ণকালীন কৰ্মী হিচাপে যোগদান কৰিলোঁ। সংগামাই মোৰ ওপৰত যথেষ্ট দায়িত্ব অৰ্পণ কৰিছিল আৰু মই সেইবোৰ সফলভাবে সম্পন্ন কৰিছিলোঁ।\nপ্ৰথম চাৰি বছৰত মোৰ কাম আছিল তথ্য সংগ্ৰহ কৰা আৰু ট্ৰান্সজেণ্ডাৰ সমুদায়ৰ লোকসকলক শিক্ষাদান কৰা, সজাগতাৰ বাবে শিক্ষা দিয়া । শেষৰ চাৰি বছৰত মই আইনৰ লগত জড়িত কাম কিছুমান কৰিছিলোঁ। এইটো কাম যৌন কৰ্মী আৰু ট্ৰান্সজেণ্ডাৰসকলৰ সাংবিধানিক অধিকাৰ সম্পৰ্কীয় আছিল। মই ন্যায়াধীশৰ আগত কিছুমান কথা ক’বলগীয়া হৈছিল । কথাবোৰ ক’বলৈ যাওঁতে যথেষ্ট নীতি-নিয়ম অনুসৰণ কৰিব লগা হয়। ৰাইজ, সামাজিক মাধ্যম আৰু ৰাজনৈতিক নেতাসকলৰ লগত এই বিষয়বোৰ আলোচনা কৰাতো যথেষ্ট প্ৰত্যাহ্বানজন কাম আছিল। মোক ভাৰতৰ ৰাষ্ট্ৰপতিয়ে উচ্চতম ন্যায়ালয়ত বিবাদত মাননীয় ন্যায়াধীশ আলতামাছ কবিৰ মহোদয়ৰ আগত মত প্ৰকাশ কৰিবলৈ নিমন্ত্ৰণ জনাইছিল । এইটো মোৰ বাবে ডাঙৰ কথা আছিল। মই সুখী হৈছিলোঁ।\nৰাষ্ট্ৰপতি ভৱনত মই ন্যায়াধীশকে ধৰি চুনীয়া গান্ধী, মনমোহন সিং আৰু বহুতো নেতাক লগ পাইছিলোঁ। সেইখন এনে এখন ঠাই য’ত আপুনি বৈষম্যৰ বলি নহয়। তেওঁলোকে তাত মোক সমভাবাপন্নতাৰে গ্ৰহণ কৰিছিল। তাত উপস্থিত থকা ৰাজনৈতিক নেতাসকলে মোক যথেষ্ট উৎসাহ দিছিল আৰু কৈছিল – “আপোনাৰ দৰে মানুহ ৰাষ্ট্ৰপতি ভৱনলৈ অহা উচিত।” তেতিয়া মই খুব সুখী হৈছিলোঁ যেতিয়া কৰ্ণাতক উচ্চ ন্যায়ালয়ে অনুক নিয়োগ কৰিলে ।\nলক্ষ্মী ৰেবেক্কা : অনু হৈছে উচ্চ ন্যায়ালয়ত কাম কৰা ভাৰতৰ প্ৰথমগৰাকী ট্ৰান্সজেণ্ডাৰ ব্যক্তি ।\nএইটো এটা সাংঘাতিক কথা যে, আপোনাৰ অভিজ্ঞতাখিনি, আপোনাৰ সংগ্ৰামখিনিৰ বাবে আজি আপুনি ইমানখিনি পাইছেহি । আজি আপুনি খুব ভাল পৰ্যায়ত আছে। আপুনি কেৱল নিজকে প্ৰতিষ্ঠিত কৰি ক্ষান্ত থকা নাই , যিসকলে আপোনাৰ দৰে বৈষম্যৰ লগত যুঁজি যুঁজি পিছ পৰি আছে , তেওঁলোকৰ বাবেও কাম কৰি আছে। আপুনি ভাবেনে যে আপোনাৰ জীৱনৰ শেষলৈকে আপুনি আপুনি এনেদৰেই জীৱনৰ মূল মন্ত্ৰ হিচাপে তেওঁলোকৰ বাবে কাম কৰি যাব ?\nপদ্মশালী : হয় । মোৰ জীৱনটো মোৰ দৰে বৈষম্যৰ বলি হৈ থকা সকলৰ বাবে মই উৎসৰ্গা কৰিব খোজোঁ। মই কেৱল Sexual আৰু Gender Minorities বা যৌন কৰ্মী সকলৰ বাবেই নহয় ; ইয়াৰ উপৰিও যিসকল অসমৰ্থ, মহিলা, দৰিদ্ৰ আৰু দলিত আছে , তেওঁলোকৰ বাবেও মই কাম কৰি যাম। যোৱা দহ বছৰত কোনো দলিত গোটে Sexuality ৰ ইছ্যুক লৈ মাত মতা নাছিল। কিন্তু এতিয়া সেই গোটবোৰেই Sexuality ৰ ইছ্যুক লৈ মাত মতা আৰম্ভ কৰিছে। কিন্তু মই চিন্তিত হওঁ এই ভাবি যে মোৰ পিছত এই দায়িত্ববোৰ কোনে ল’ব । কিমান দিনলৈ আক্কাই পদ্মশালীয়ে এই সমুদায়টোক প্ৰতিনিধিত্ব কৰি থাকিব? গতিকে ট্ৰান্সজেণ্ডাৰ সমুদায়ৰ যথেষ্ট সংখ্যক লোক মোৰ দৰে ওলাই আহিব লাগিব। এই দায়িত্ববোৰ মূৰ পাতি ল’ব লাগিব।\nলক্ষ্মী ৰেবেক্কা : তাৰমানে আপুনি ট্ৰান্সজেণ্ডাৰৰ এটি আগবঢ়া প্ৰজন্ম ওলাই অহাটো বিচাৰে আৰু তেওঁলোকে কৰা পৰিবৰ্তনবোৰ চাবলৈ বিচাৰে।\nবাৰু , মোক আপোনাৰ কথাখিনিয়ে চুই গ’ল , আপোনাৰ কথাবোৰে মোক যথেষ্ট অনুপ্ৰাণিত কৰিলে আৰু আপোনাৰ দৃঢ়তা দেখি মোৰ খুবেই ভাল লাগিছে। মই আপোনালৈ হিয়াভৰা শুভেচ্ছা জনাইছোঁ।\nপদ্মশালী : মোক ইয়ালৈ মাতি আনি ক’বলৈ সুযোগ প্ৰদান কৰাৰ বাবে বহুত ধন্যবাদ ।\nnirjonninad June 1, 2020 at 9:15 AM\nUnknown June 2, 2020 at 6:22 AM\nVl lgel .mjt Tumi abr hangbadik buli likhila Laxmi rebbeka nilikhi.


২০০ গ্ৰামৰ পেকেটত ইউক্ৰেনৰ ঝেলেনস্কিৰ নামেৰে অসমৰ চাহ - Mahabahu.com\n২০০ গ্ৰামৰ পেকেটত ইউক্ৰেনৰ ঝেলেনস্কিৰ নামেৰে অসমৰ চাহ\nঝেলেনস্কি - ৰিয়েলি স্ট্ৰং\nin Business, food, Inspiration, News, Special Report, Ukraine, Uncategorized, World\nইউক্ৰেনৰ ঝেলেনস্কিৰ নামেৰে অসমৰ চাহ\nৰাছিয়াই ইউক্ৰেনৰ ওপৰত আক্ৰমণ আৰম্ভ কৰাৰে পৰা ইউক্ৰেনৰ ৰাষ্ট্ৰপতি ভ্লডিমিৰ ঝেলেনস্কি Volodymyr Zelenskyy)-এ সকলোৰে দৃষ্টি আকৰ্ষণ কৰিবলৈ সক্ষম হৈছে। ৰাছিয়াৰ প্ৰৱল পৰাক্ৰমৰ সন্মুখতো নতজানু নহৈ নজিৰবিহীন দেশপ্ৰেমৰ চানেকি তেওঁ ডাঙি ধৰিছে আৰু সমগ্ৰ ইউক্ৰেনবাসীৰ মাজত বিৰল জাতীয়তাবাদী ঢৌ বোৱাই দিবলৈও সক্ষম হৈছে।\nআজি সমগ্ৰ বিশ্বৰ দেশে দেশে দেশপ্ৰেমী মানুহৰ বাবে তেওঁ হৈ পৰিছে এগৰাকী ‘মহানায়ক’। অৱস্থা এনে হৈছে যেন ৰাছিয়াই অৱশেষত বিজয়ী হ’লেও ‘পৰাজিত’ হ’ব, আৰু জয়ী হওক বা পৰাজয় বৰণেই কৰক – ঝেলেনস্কি ‘মহানায়ক’ হৈয়েই থাকিব।\nএনে এক সময়তে সেইগৰাকী ঝেলেনস্কিৰ সাহস, নৈতিক বল, অদমনীয় দেশপ্ৰেমলৈ লক্ষ্য কৰিয়েই তেওঁক অভিবাদন জনাই ইউক্ৰেনৰ কিয়েভৰ পৰা ৫৭০০+ কিলোমিটাৰ নিলগত থকা গুৱাহাটীৰ এক চাহ প্ৰস্তুতকাৰক প্ৰতিষ্ঠানে ইউক্ৰেনৰ ৰাষ্ট্ৰপতি ভ্লডিমিৰ ঝেলেনস্কিৰ নামেৰে প্ৰস্তুত কৰিছে ‘ঝেলেনস্কি‘ চাহ!\nগুৱাহাটীৰ প্ৰতিষ্ঠান ‘এৰোমিকা টি’ / Aromica Tea- এ বিগত দুই দশক ধৰি চাহৰ বিপনন কৰি আহিছে। এইবাৰ সেই প্ৰতিষ্ঠানে এক নতুন ধৰণৰ চাহ তৈয়াৰ কৰিছে। সেই চাহত অৰ্থোডক্স চাহৰ ফ্লেভাৰ থকাৰ উপৰিও চি.টি.চি. চাহৰো ‘স্ট্ৰং’ সোৱাদ আছে। দুয়োৰে সমাহাৰ যেন ঝেলেনস্কি সদৃশ হৈ পৰিছে! তিনি সপ্তাহ ধৰি চলি থকা যুদ্ধৰ পটভূমিত সৃষ্টি হোৱা ধ্বংসাৱশেষৰ মাজতো দেশপ্ৰেমী ঝেলেনস্কি দিনে দিনে উজলি উঠিছে আৰু সমগ্ৰ বিশ্বই তেওঁক অভিবাদন জনাইছে। তেওঁৰ এনে অদমনীয় চৰিত্ৰৰ বাবেই অসমত প্ৰস্তুত কৰা হ’ল ‘ঝেলেনস্কি – ৰিয়েলি স্ট্ৰং‘ চাহ। অহা দুসপ্তাহৰ ভিতৰতেই ই-কমাৰ্চ চাইটবোৰত এই চাহ উপলব্ধ হ’ব বুলি জানিব পৰা গৈছে। সম্প্ৰতি এই চাহ এৰোমিকা টি কোম্পানীৰ ৱেবচাইটৰ জৰিয়তে পোৱা যাব। ২০০ গ্ৰাম চাহৰ পেকেটৰ মূল্য ধাৰ্য কৰা হৈছে মাত্ৰ ৯০ টকা।


জীয়াই থকাৰ প্ৰমাণ উশাহ নহয় জীৱনময়তাহে… – Mahabahoo\nHome/Mahababu's Special/জীয়াই থকাৰ প্ৰমাণ উশাহ নহয় জীৱনময়তাহে…\nজীয়াই থকাৰ প্ৰমাণ উশাহ নহয় জীৱনময়তাহে…\nআমাৰ ঘৰত বৰমাই এদিন এটি শিশুক সোধা মনত আছে, “তুমি কাক আটাইতকৈ বেছি ভাল পোৱা?” শিশুটিয়ে কৈছিল, “নিজকে”৷ সেয়া আছিল এটি শিশুৰ সৰল স্বীকাৰোক্তি৷ এৰা আমি নিজকে আটাইতকৈ বেছি ভাল পাওঁ, তাৰ পাছত পিতৃ মাতৃ, আপোনজন, বন্ধুবৰ্গ আদি৷ এই যে ভাল পাওঁ, কিয়? তাৰ কাৰণটোও হৈছে আমাৰ প্ৰতি থকা তেওঁলোকৰ মৰম আমি বুজি পাওঁ, আৰু এইটোও বুজি পাওঁ যে শৈশৱৰ আমাৰ সেই শাৰিৰীক, মানসিক অসহায় সময়খিনিত তেওঁলোকেই আমাৰ অৱলম্বন৷ প্ৰায় অচিনাকী, নতুত্বৰে ভৰা চৌপাশৰ পৃথিৱীখনক তেওঁলোকেই আমাক চিনাকী কৰায় দিয়ে৷ অৰ্থাৎ তেওঁলোকক ভাল পোৱাৰ কাৰণটোৰ আঁৰতো আমাৰ নিজৰ প্ৰতি থকা ভালপোৱাই থাকে৷ লাহে লাহে ডাঙৰ হোৱাৰ লগে লগে আমাৰ মনটো বহল হয়, নিজৰ বাহিৰেও আমি আনৰ প্ৰতিও আত্মীয়তাৰ টান বুজিব/ অনুভৱ কৰিব পৰা হওঁ, তথাপিও কিন্তু আমাৰ নিজৰ প্ৰতি ভালপোৱা কমি নাযায়৷ নিজক ইমানকৈ ভাল পোৱাৰ পাছতো আমি কেতিয়াবা হাৰি যাওঁ বা হাৰি যোৱাৰ ভাৱ কিয় হয়? হতাশা কিয় আহে? কাৰণ আমি নিজৰ লগতে আনক লৈও অনেক নেতিবাচক ধাৰণা কৰোঁ৷ ভুল- শুদ্ধৰ সঠিক বিছাৰ কৰিব নোৱাৰো৷ আৱেগক বিবেকৰ ৰিম’টটোৰে নিয়ন্ত্ৰণত ব্যৰ্থ হওঁ আৰু ইয়াৰ ফলত এটা ভুল পৰিণতি বা অনাকাংখিত পৰিস্থিতিত পৰি আমি হতাশ হওঁ, ক্ষোভিত হওঁ, দুখী হওঁ৷ যিদৰে ভুল অংকৰ শুদ্ধ উত্তৰ আশা কৰা নাযায়, একেদৰে ভুল বা নেতিবাচক ধাৰণাইও শুদ্ধ সিদ্ধান্ত নিদিয়ে৷ যিদৰে সুখ- দুখ, হৰ্ষ- বিষাদ, ক্ৰোধ- অভিমান আদি অনুভূতিৰ প্ৰকাশ আমাৰ সহজাত প্ৰবৃত্তি, একেদৰে এনে অনুভূতিৰ মাত্ৰাধিক্যই আকৌ আমাৰ অস্বাভাৱিক মানসিক অৱস্থাকহে সূচায়৷ মানুহ হিচাপে আমাৰ প্ৰথম পৰিচয় হ’ব আমাৰ বোধশক্তিৰদ্বাৰা৷ বোধশক্তিয়েই আমাক পশুৰ পৰা পৃথক কৰিছে আৰু বয়সৰ লগে লগে জীৱনৰ অভিজ্ঞতাই আমাৰ বোধশক্তিৰ বিকাশ ঘটাইছে৷\nসকলো ঘটনাই মানুহক অভিজ্ঞতাৰে সমৃদ্ধ কৰে৷ জীৱনটোক নিজৰ পৰা আঁতৰাই থৈ চোৱাটো সম্ভৱ নহয়৷ কিন্তু জীৱনক অনুভৱ কৰিবলৈ হেনো জীৱনত এবাৰকৈ হ’লেও এনিশা হস্পিটালত, এদিন শ্মশানত আৰু এদিন আৰক্ষী থানাত থাকি চাই আহিব পাৰি৷ শেষৰটোৰ এতিয়ালৈ অভিজ্ঞতা হোৱা নাই যদিও প্ৰথম দুটাৰ অভিজ্ঞতা আছে৷ চিকিৎসালয়ত নিজে ৰোগী হিচাপে থকাৰ উপৰিও একাধিকবাৰ ৰোগীৰ attendant হিচাপেও আছো৷ যেতিয়াই আছো তেতিয়াই চৌপাশৰ হঁহা- কন্দা, উৎকণ্ঠা, যন্ত্ৰণাৰ চাক্ষুস অভিজ্ঞতাই মোকো বহুসময়ত অনুভৱী কৰি তুলিছে৷ বহুসময়ত অসহনীয় যেন লগা যন্ত্ৰণাক যেতিয়া চকুৰ আগত এজনে ভুগি থকা দেখো, নিজকে সেই ঠাইত কল্পনা কৰোঁ৷ হাত চিগা লোকজনৰ যন্ত্ৰণা, প্ৰসূতি এগৰাকীৰ পীড়া, মূমুৰ্ষ ৰোগীৰ যন্ত্ৰণাদায়ক অৱস্থা কোনোটোৰে কোনোটোৰ লগত তুলনা নহয়৷ অথচ এই সকলোবোৰেই যন্ত্ৰণা৷ আকৌ আপোনজনৰ সেই যন্ত্ৰণাৰ প্ৰত্যক্ষদৰ্শী হোৱাৰ যি মানসিক যন্ত্ৰণা সেয়া জানো কম! তথাপিও চিকিৎসালয় যন্ত্ৰণাৰ স্থান নহয়, চিকিৎসালয় যন্ত্ৰণা উপশমৰ স্থান, আৰোগ্যৰ আশা লৈ যোৱা স্থান৷ জন্ম আৰু মৃত্যুক একেসময়তে চুই চাব, অনুভৱ কৰিব পৰাৰ স্থান৷ এই আছে, এই নাই৷ উশাহ আৰু উশাহহীনতাৰ স্থান৷ চকুৰে দেখা এই দৃশ্যবোৰে কিমান সহজ কৰি দিয়ে কথাবোৰ! বহুসময়ত দেখো শুই থকা দুৰ্বল ৰোগীজনক দেখা কৰিব অহা কোনো আত্মীয়ই দেখা কৰিবলৈ আহি ইমানেই স্বভাৱিক আৰু ধেমেলিয়াকৈ কথা কয় যে কিছুসময় পাছত তেওঁ উঠি বহে৷ আকৌ বিপৰীতে আৰোগ্যৰ পথত থকা এজনো কাৰোবাৰ কথাৰ বিষত শুই পৰে৷ ICU ত থকাজন মূহূৰ্ততে এটা খবৰ হৈ পৰে৷\nএজন মানুহ জীৱনত একাধিকবাৰ মানসিকভাৱে মৰিব লগা পৰিস্থিতি আহিব পাৰে৷ সংসাৰৰ শ্মশানত নিজে জ্বলিও ফিনিক্সৰ দৰে জীয়াই উঠাতে জীৱনৰ সাৰ্থকতা৷\nআছলতে অসহনীয় একোৱেই নাই, দুৰ্ঘটনাত পৰি সুস্থ এজনে এখন ভৰি হেৰুৱাইও জীয়াই থাকে, ডেকা সন্তান/ নিকট আত্মীয়জনক/ প্ৰিয়জনক অকালতে হেৰুৱাইও আপোনজন জীয়াই থাকে, কিছুমান কথাৰ বিকল্প নাথাকে, নিঃস্বতাই মানুহক দৈন্য নকৰে, অনুভূতিৰ অভাৱেহে কৰে৷\nআৰু শ্মশান! ক’ৰবাত পাইছিলো শ্মশান সকলো অহংকাৰৰ শেষ স্থান৷ জ্বলি যোৱাৰ পাছত, চাই হৈ বতাহত উৰি যোৱাৰ পাছত কিয়েই বা বাকী ৰয়!\nবলীউডৰ “মাছান” নামৰ ছবিখন যেতিয়াই চাওঁ এই অনুভৱ তীব্ৰ হৈ উঠে প্ৰতিবাৰেই৷ এই যে জীয়াই আছো মাথোঁঁ আজি দিনটোৰ বাবে, কাইলৈটোক কোনে বা দেখিছে! সেয়ে প্ৰতিটো দিন জীয়াই থকাত অসুবিধা ক’ত! এষাৰ কথা আছে, Add life to your days, not days to your life! তেনেহ’লে! দুখবোৰকো উদযাপন কৰিব পাৰি, জীৱনত জীয়াই আছো বাবেইতো সুখৰ দৰে দুখো আহিছে৷ ৰবট এটাই না কান্দিব পাৰে না হাঁহিব পাৰে৷ সুখত হঁহাৰ দৰে দুখতো কান্দিব পাৰিছো৷ জীয়াই আছো বুলি ইয়াতকৈ ডাঙৰ প্ৰমাণ কি লাগে! সেয়েই Sometimes we can face fear as fun… জীয়াই থাকোঁ জীৱনময়তাৰে, অলপমান বেপৰোৱাহ, অলপমান সংবেদনশীল বা অনুভৱী হোৱাৰ লগতে জীৱনৰ সন্মুখীন হোৱাৰ বাস্তৱ সাহসখিনিৰ সৈতে৷ ক’ৰবাত পঢ়িছিলো, Everything heals. Your body heals, your heart heals, your mind heals, wounds heal. Your soul repairs itself. Your happiness is always going to comeback. Bad times don’t last… হয়! জীৱন এনেকুৱাই, জীৱন এনেদৰেই৷\n“মাঝি… দা মাউণ্টেইন মেন” ছবিত মুখ্য চৰিত্ৰ দশৰথ মাঝিয়ে কোৱা সংলাপৰ দৰেই, “শ্বানদাৰ, জবৰদস্ত, জিন্দাবাদ”…


কাৰ্ণট ইঞ্জিনৰ কথাৰে (৫) - Prangon\n“চাওঁতে চাওঁতে বছৰটো পাৰ হৈ গ’ল”, এনেদৰেই আমি প্ৰতিটো বছৰৰ শেষত স্বগতোক্তি কৰোঁ। পিছে ২০২০ ব্যতিক্ৰম হ’ল। যোৱা বছৰটো আমি ক’ৰনাৰ সন্ত্ৰাসত কম্পমান হৈ থাকোঁতে থাকোঁতে, ঘৰৰ ভিতৰত সোমাই লকডাউন খোলাৰ অপেক্ষা কৰোঁতে কৰোঁতে, এটাৰ পাছত এটা অপ্ৰিয় খবৰ সহ্য কৰোঁতে কৰোঁতে আৰু শেষলৈ ক’ৰণাক বুঢ়া আঙুলি দেখুৱাই ভিৰৰ মাজত নিৰ্ভয়ে ঘূৰি ফুৰোতে ফুৰোতেই বছৰটোৱে মেলানি মাগিলে। সঁচাকৈয়ে বাৰু এনেদৰেই পাৰ হ’ল নেকি যোৱা দশকৰ অন্তিমটো বৰ্ষ?\nসমগ্ৰ বিশ্বজুৰি আঙুলিৰ মূৰত লেখিব পৰা মানুহ ওলাব যিয়ে ২০২০ বৰ্ষটো “ভাল” বৰ্ষ আছিল বুলি অভিহিত কৰিব বিচাৰিব। এই বছৰটোত অচিন মহামাৰীৰ কবলত পৰি লক্ষ লক্ষ লোকৰ জীৱন বন্তি অকালতে নুমাই গ’ল। অসংখ্যই মৃত্যুৰ পৰা ৰক্ষা পৰিলেও সংস্থাপন আৰু জীৱিকাৰ পথ হেৰুৱাই পৃথিৱীতে নৰক যন্ত্ৰণা লভিলে। বিধ্বস্ত শিক্ষাব্যৱস্থাত ধোৱা-কোৱা হৈ পৰিছে ছাত্ৰৰ ভৱিষ্যত। ইমানৰ পাছত,২০২০ বৰ্ষৰ কিবা “ভাল” দিশ আছে বুলি কোৱাৰ কোনো অৱকাশেই হয়তো নাই। তথাপিও আমি ক’ম, ২০২০ বৰ্ষ ভাল নহ’লেও, সম্পূৰ্ণ বেয়াও নহয়।\n“যোগ্য ভোগ্য বসুন্ধৰা”। ইয়াৰ আটাইতকৈ ডাঙৰ উদাহৰণেই হৈছে মানৱ জাতি। অত্যাধিক প্ৰতিকূল পৰিস্থিতিতো জীয়াই থকাৰ উপায় বিচাৰি উলিয়াব পৰাৰ কাৰণেই অন্য জীৱৰ তুলনাত মানৱ জাতি অপৰাজেয়। কেৱল শাৰিৰীক ভাৱেই নহয় , মানসিক ভাৱেও মানুহে আটাইতকৈ কঠিন পৰিস্থিতিত বিচাৰি উলিয়াব পাৰে আশাৰ ৰেঙনি। তাৰেই প্ৰতিচ্ছবি স্পষ্ট কৰিলে ২০২০ বৰ্ষই।\nশৈশৱত সকলোৰে কিছুমান ভাল পোৱা কাম থাকে, যাক আমি “হবী” বুলি কও। কিন্তু সময়ৰ সোঁতত আমি গম নোপোৱাকৈয়ে আমাৰ “হবী”বোৰ দৈনন্দিন জীৱনৰ পৰা খুব সন্তৰ্পণে অন্তৰ্ধান হৈ যায়। কেৰিয়াৰ, চাকৰি ইত্যাদিৰ চাকনৈয়াত পৰি আমি আকৌ তেনেবোৰ কাম কৰিবলৈ সময় নোপোৱাৰ অজুহাত দিওঁ। কিন্তু যোৱা বছৰ, আমি তেনে অজুহাতবোৰ আঁতৰাবলৈ সোণালী সুযোগ পালোঁ। ঘৰৰ ভিতৰত বন্দী হৈ থকা সময় পাৰ কৰিবলৈ আমি যেন পুনৰাৱিষ্কাৰ কৰিলোঁ আমাৰ হৃদয়ৰ কোনোবা কোণত লুকাই থকা হেঁপাহবোৰ। আৰু তেতিয়াই সকলোৱে বুজি উঠিল কেনেদৰে আমি ধন-সম্পত্তি-প্ৰতিপত্তিৰ দৌৰত পাহৰি গৈছিলো মনৰ নিৰ্মল আনন্দবোৰ; কেনেদৰে ইজনে সিজনক পৰাস্ত কৰাৰ প্ৰতিযোগিতাত আমি নিজেই হেৰুৱাই পেলাইছিলো নিজৰ অস্তিত্ব। এয়া নিশ্চয় ২০২০ৰ এক দান!\nঠিক তেনেদৰে, সময় নোহোৱাৰ অজুহাতত আমি নিজৰ পৰিয়ালৰ প্ৰতিও অন্যায় নকৰা নহয়। পৰিয়ালৰ প্ৰতিজন সদস্যই নিজৰ নিজৰ পৃথিৱীত বাস কৰাৰ ফলত তেওঁলোকৰ মাজত আহি পৰিছিল এক নেদেখা দূৰত্ব। ইজনৰ সিজনৰ প্ৰতি মৰম-আদৰ কমা নাছিল যদিও মনৰ কথাবোৰ পাতিবলৈ আমাৰ চোন সময়ে নাছিল(?)। এই বৰ্ষটোত সময় উভৈনদী হৈ পৰিল। ঘৰৰ চাৰি দেৱালৰ মাজত দিনটোৰ ২৪ ঘন্টা একেলগে কটাই সকলোৱে মৰ্মে মৰ্মে পুনৰ উপলব্ধি কৰিলে পৰিয়ালৰ মূল্য। কামৰ পৃথিৱীখনৰ পৰা কিছু বিৰত থাকি প্ৰকৃত পৃথিৱীখন উপভোগ কৰাৰ সুযোগ জানো কম মূল্যবান?\nক’ৰনাৰ বিৰুদ্ধে যুঁজখনত কোনোবা যদি জয়ী হৈছিল সেয়া হ’ল মানবতা। সমগ্ৰ বিশ্বজুৰি চিকিৎসক, নাৰ্ছ, স্বাস্থ্যকৰ্মী , আৰক্ষী, প্ৰশাসন, পশু চিকিৎসক, বেংক বিষয়া ইত্যাদি সকলোৱে যিদৰে নিস্বাৰ্থভাবে নিজৰ সেৱা আগবঢ়ালে , তাত ৰিণি ৰিণি শুনা গৈছিল মানৱতাৰে জয়গান। তলাবন্ধৰ দিনত যিদৰে সকলোৱে ইজনে সিজনৰ সহায়-সাৰথি হ’ল, সেয়াই মানৱতাৰ মূলভাব। বিপদৰ কালত ভেদাভেদ পাহৰি সকলো আগবাঢ়ি আহিল এই যুঁজত অৱতীৰ্ণ হ’বলৈ। এই বিশ্ব ঐক্য আৰু সংহতিয়ে হয়তো ২০২০ চনৰ আটাইতকৈ ডাঙৰ অৱদান।\nসৰ্বশেষত, যোৱাটো বৰ্ষই এটা কথা স্পষ্ট কৰিলে যে মানৱ জাতিয়ে যিমানেই উন্নত আৰু বলবান হোৱাৰ অহংকাৰ নকৰক কিয়, প্ৰকৃতিৰ ৰোষৰ সন্মুখত সদায়ে অসহায়। শত সহস্ৰ বছৰ যুৰি গঢ়ি উঠা সভ্যতাৰ অস্তিত্বক ভেঙুচালি কৰি তাক মষিমূৰ কৰিবলৈ প্ৰকৃতিক বেছি সময়ৰ প্ৰয়োজন নহয়। প্ৰকৃতিক সন্মান কৰি আনবোৰ জীৱ-জন্তুৰ সৈতে সহবাস কৰাই হৈছে মানৱ জাতিৰ ভাগ্য।\nযোৱা বছৰটোৱে আমাৰ যথেষ্ট ক্ষতি কৰিলেও একে সময়তে দি থৈ গ’ল জীৱনৰ অমোঘ শিক্ষা। এই শিক্ষা বোৰ বুকুত বান্ধি লৈয়ে আমি আগবাঢ়িছো এক নতুন দশকলৈ। এই দশকতেই হয়তো বিভিন্ন বৈজ্ঞানিক, ৰাজনৈতিক আৰু অৰ্থনৈতিক পৰিৱৰ্তনৰ সাক্ষী হ’ব বিশ্ববাসী। হয়তো “ভাৰ্চুৱেল” প্ৰযুক্তিয়ে সম্পূৰ্ণৰূপে গ্ৰাস কৰিব দৈনন্দিন জীৱন। সেয়েহে যোৱা বছৰটোৱে আমাক দি থৈ যোৱা জীৱনৰ পাঠবোৰ স্মৰণ ৰখাটো আমাৰ বাবে হ’ব অত্যন্ত গুৰুত্বপূৰ্ণ। বিশ্ব শান্তি বজাই ৰাখি সমগ্ৰ মানৱ জাতি লাভান্বিত হোৱা কৰ্মই হ’ব আমাৰ লক্ষ্য।\n“Happy new year”ৰ ঠাইত ২০২১ হক “hopeful new year”। সকলোৱে ঘূৰাই পাওক হেৰুওৱা শান্তি, আশা-আকাংক্ষা। বৰ্তমানৰ নৱ প্ৰজন্মৰ বাবে এই দশকটোৱেই হওক তেওঁলোকৰ জীৱনৰ মাইলৰ খুঁটি। “প্ৰাঙ্গণ”ৰ সকলো পাঠকলৈ আমাৰ তৰফৰ পৰা যাচিলো আন্তৰিক শুভেচ্ছা আৰু আশাৰ আগমন।\nকাৰ্ণট ইঞ্জিনৰ কথাৰে (৪)\nকাৰ্ণট ইঞ্জিনৰ কথাৰে কাৰ্ণট ইঞ্জিন - November 1, 2020 0\nমাত্ৰ কেইদিনমান পূৰ্বে দেশবাসী মগ্ন হৈ আছিল দেৱী দুৰ্গাৰ আৰাধনাত। কৰ'ণাৰ প্ৰকোপত পূজাৰ উৎসাহ আৰু আড়ম্বৰ কিছু ম্লান পৰিলেও দেৱীৰ প্ৰতি...


স্মৃতি... সুবাসৰ (কৌস্তভমনি শইকীয়াদত্ত) - সাহিত্য ডট অৰ্গ\nপ্ৰত্যেক মানুহৰ মনৰ মাজত থাকে স্মৃতিৰ খনি । সেই খনিৰ অতল গহ্বৰত নিমজ্জিত হৈ থাকে অযুত সোঁৱৰণি … সুখ, দুখ, হতাশা, মৰম, ক্ৰোধ, ঈৰ্ষা আদি অনেক অনুভৱৰ স্মৃতি ।এই ইন্দ্ৰিয়াতীত অনুভূতি সমূহৰ বাহিৰেও বহুতো ইন্দ্ৰিয়গ্ৰাহ্য স্মৃতিও থাকে । যেনে- শব্দ, স্পৰ্শ আৰু গন্ধৰ স্মৃতি । এই ইন্দ্ৰিয়গ্ৰাহ্য স্মৃতিসমূহ বৰ শক্তিশালী হয়, যি মন আৰু মগজুক দি যায় কেতিয়াও পাহৰিব নোৱৰা অনুভূতি… যাক আমি অনুভৱ কৰো জীৱনজুৰি ।\nমই অনুভৱ কৰো, মোৰ অনুভূতিৰ জগতখনৰ এটি অতি বিশাল অংশ জুৰি আছে কেৱল ‘গন্ধ’ৰ স্মৃতিয়ে । এনে লাগে যেন ‘গন্ধ’ হৈছে মনৰ মাজত স্মৃতিৰ সৌধ গঢ়িব পৰা আটাইতকৈ শক্তিশালী কাৰক । কিছুমান বিশেষ সুবাসে মোৰ মনৰ মাজত এনেদৰে থিতাপি লৈ আছে যে সেই সুবাস কেতিয়াবা হঠাতে নাকত লাগিলেই মই বৰ্তমানত নাথাকো । মই নিজে নজনাকৈয়ে সোঁৱৰণিৰ কুঁৱলীয়ে মোৰ বৰ্তমানক ঢাকি পেলায় আৰু মই বিচৰণ কৰোগৈ সেই সুবাসৰ সান্নিধ্যত কটোৱা অতীতৰ ৰম্যভূমিত ।\nমোৰ মাই গা ধুই আহি সামান্য প্ৰসাধনৰ নামত সানে কিউটিকুৰা পাউদাৰ…. মই কেনেকৈ পাহৰিম সদ্যস্নাতা মাৰ গাৰ কিউটিকুৰা পাউদাৰৰ মিঠা গোন্ধ …। শৈশৱত গাঁৱৰ ঘৰলৈ গলে আইতাই জুইত গৰম কৰা গাখীৰ চিক্ চিকিয়া কাঁহৰ বাতিত খাবলৈ দিছিল । সামান্য ধোঁৱাৰ গোন্ধ থকা গাখীৰৰ সেই অনন্য মিঠা সুবাস এতিয়াও মোৰ বাবে সজীৱ । দেউতাই ৰন্ধা সুস্বাদু মাংস তৰকাৰীৰ গোন্ধ মনত পৰিলে ভৰি থকা পেটতো ক্ষুধা অনুভৱ কৰো । মাহ-হালধীৰ গোন্ধৰ লগত নিহিত আছে আন এক বিষাদ-মধুৰ স্মৃতি … মোৰ বিয়াৰ জোৰোণৰ নিশা নোৱাবৰ সময়ত মোৰ গাত মাহ-হালধী সানি দেউতা, খুৰা আৰু দাদাই কন্দাৰ স্মৃতিয়ে এতিয়াও মোৰ দুচকু ভৰাই পেলায় । কেনেকৈ পাহৰিম ফুলশয্যা নিশাৰ ৰজনীগন্ধা আৰু গোলাপৰ সুবাসৰ স্মৃতি ! ঠিক সেইদৰেই স্মৃতিৰ অবিস্মৰণীয় পুলক হৈ হৃদয়ত সাঁচ বহুৱাই থৈছে প্ৰিয় পুৰুষৰ শৰীৰত প্ৰথমবাৰৰ বাবে পোৱা এটি বিশেষ ব্ৰেণ্ডৰ ডিঅ’ স্প্ৰেৰ সুবাসে ।\nকিছুমান গোন্ধে চিৰ জীৱনলৈ দি যায় দুখৰ স্মৃতি…হেৰুৱাৰ স্মৃতি । মোৰ এজন অতি প্ৰিয় বন্ধুৰ মৃতদেহৰ কাষত জ্বলোৱা হৈছিল এক বিশেষ ব্ৰেণ্ডৰ ধূপ (যি ধূপৰ গোন্ধ আগতে মোৰ বৰ প্ৰিয় আছিল), সেই ধূপৰ গোন্ধ আজিকালি মই সহিব নোৱাৰো… অসহনীয় বেদনাত মনে কান্দি উঠে ।


rbi-imposes-rupee-1-crore-penalty-on-bandhan-bank-for-non-compliance-with-the-licensing-guidelines– News18 Assam\nবন্ধন বেংকৰ ওপৰত ১ কোটিৰ জৰিমনা, আপোনাৰ ওপৰতো পৰিব নেকি প্ৰভাৱ?\nঅডিচনত ৰেপ চিনত অভিনয় কৰিবলৈ দিয়া হৈছিল এইগৰাকী অভিনেত্ৰীক\nকেটৰীণা কেঈফ আৰু বিকি কৌশালৰ ‘ডিনাৰ ডেট’,দুয়োৰে নতুন সম্পৰ্ককলৈ চৰ্চা!\nতিৰুপতি মন্দিৰত প্ৰথম বিবাহ বাৰ্ষিকী উদযাপন কৰিলে ৰণবীৰ–দীপিকাই, চাওক Video\nউচ্চতম ন্যায়ালয়ে খাৰিজ কৰিলে ৰাফেল বিতৰ্কৰ সকলো পুনৰীক্ষণ আবেদন\nমুখ্যপৃষ্ঠা » খবৰ » দেশ\n২০১৪ চনত কেন্দ্ৰীয় বেংকৰ পৰা বেংকিং লাইচেঞ্চ পাইছিল বন্ধন বেংকে।\nUpdated:October 30, 2019, 10:52 AM IST\nUpdated: October 30, 2019, 10:52 AM IST\nভাৰতীয় ৰিজাৰ্ভ বেংকে বন্ধন বেংকৰ ওপৰত ১ কোটি টকাৰ জৰিমনা আৰোপ কৰিছে। এই জৰিমনা ৰিজাৰ্ভ বেংকৰ গাইডলাইন সম্পূৰ্ণ নকৰাৰ বাবে বিহা হৈছে। বন্ধন বেংকক অকাৰ্যক্ষম অংশীদাৰিত্ব কমাই ৪০ শতাংশ কৰিবলৈ কোৱা হৈছিল। কিন্তু বেংকে নিৰ্ধাৰিত সময়ৰ ভিতৰত সেয়া নকৰিলে। উল্লেখযোগ্য যে ২০১৪ চনত কেন্দ্ৰীয় বেংকৰ পৰা বেংকিং লাইচেঞ্চ পাইছিল বন্ধন বেংকে। ২০১৫ চনৰ পৰা পূৰ্ণ বেংক হিচাপে কাম কৰিবলৈ আৰম্ভ কৰে বন্ধন বেংকে।\nউল্লেখযোগ্য যে বন্ধন ফাইনেন্সিয়েল হোল্ডিংছ লিমিটেডৰ অংশদাৰিত্ব কম কৰি ৪০ শতাংশ কৰাত বিফল হোৱা বাবেই ৰিজাৰ্ভ বেংকে এই জৰিমনা বিহিছে বেংকটোক। পূৰ্ণ বেংকিং প্ৰক্ৰিয়া আৰম্ভ কৰাৰ তিনি বছৰৰ ভিতৰত এই অংশীদাৰিত্ব ৪০ শতাংশ কৰিব লাগিছিল। এই সন্দৰ্ভত মঙলবাৰে এক জাননি জাৰি কৰে ভাৰতীয় ৰিজাৰ্ভ বেংকে। অৱশ্যে ইয়াৰ ফলত গ্ৰাহকসকল ভুক্তভোগী হ’ব নালাগে।\nNEWS18 অসমত সকলো খবৰ সকলোতকৈ আগত। প্ৰতি মুহূৰ্তৰ খবৰ পাবলৈ YouTube , Facebook আৰু Twitter ত আমাক ফল’ কৰক।\nআৰু চাওক পৰৱৰ্তী বাতৰি\nশ্ৰীকৃষ্ণৰ সৈতে ৰাস নাচিলে বিধায়িকা আঙুৰলতা ডেকাই,চাওক Photo\nআজি গুৱাহাটীলৈ অনা হ’ব মুম্বাইত ৰহস্যজনকভাৱে মৃত্যু হোৱা প্ৰাচীৰ নশ্বৰদেহ\nভয়ংকৰ বিস্ফোৰণত কঁপিল মণিপুৰৰ ইম্ফল, ৪ আৰক্ষীসহ আহত ৫জন, চাওক দৃশ্য\n‘সৰ্বানন্দ সোণোৱালে চিনেমা কৰক, ৰাসৰ বতৰত এমাহ কৃষ্ণৰ ভাও দি থাকক’\n‘CJI ৰঞ্জন গগৈয়ে ভুল কৰিলে, মোৰ চিঠিৰ নিদিলে উত্তৰ’\nলাডেন, হাফিজ ছইদ পাকিস্তানৰ হিৰ’, দেশখনৰ প্ৰাঃসেনা প্ৰধানৰ বিস্ফোৰক মন্তব্য\nমহানগৰীৰ নুনমাটিত বিল্ডিঙৰ ওপৰৰ পৰা জঁপিয়াই আত্মহত্যা মহিলাৰ


xukhdukh.com August 30, 2013 goodnews,\n১. ভাৰতৰ প্ৰথমটো ডিফেন্স চেটেলাইট GSAT-7ৰ সফল উৎক্ষেপনৰ সুখবৰঃ ইউৰোপিয়ান স্পেচ এজেন্সিয়ে পাঁচটা ৰকেট ব্যৱহাৰ কৰি সম্পন্ন কৰিলে এই উৎক্ষেপন৷\nডিব্ৰুগড়ত মৃত্যুঞ্জয় ১০৮ নৌকা এম্বুলেঞ্চৰ\nউদ্বোধন কৰিলে বিধায়ক প্ৰশান্ত ফুকনে\n২. কেন্দ্ৰীয় ঔষধ প্ৰাধিকৰণ স্থাপনৰ প্ৰস্তাৱঃ ৰাজ্য সভাত চৰকাৰে উত্থাপন কৰিলে ঔষধ আৰু প্ৰসাধনৰ ওপৰত নিয়ন্ত্ৰণৰ ব্যৱস্থা কৰিবলৈ এখন অধিনিয়ম৷ ১৭টা জটিল ঔষধক কেন্দ্ৰীয় চৰকাৰৰ কতৃৰ্ত্বলৈ অনাৰ বাবেও আগবঢ়ালে প্ৰস্তাৱ৷\n৩. অহা ১৬ছেপ্তেম্বৰৰ পৰা মঙলদৈত ৩৪তম বাৰ্ষিক অম্বা মেধি ফুটবলঃ উত্তৰ-পূৱৰ লগতে পশ্চিমবংগৰো আগশাৰীৰ ফুটবল দলে কৰিব অংশগ্ৰহণ৷\n৪. ডলাৰৰ বিপৰীতে টকাৰ মূল্যৰ অলপ হ’ল উন্নতিঃ ডলাৰত বিনিয়োগ কৰিবলৈ তৈল কোম্পানীক চৰকাৰে দিলে অনুমতি, নাগৰিকৰ পৰা সোণ কিনাৰো দিলে প্ৰস্তাৱ৷\n৫. কেন্দ্ৰীয় চৰকাৰে দেশৰ জনসাধাৰণক বিশুদ্ধ খোৱাপানী যোগানৰ লক্ষ্যৰে এই বিত্তীয় বৰ্ষত খৰছ কৰিব ১১০০০কোটি টকাঃ ইয়াৰে অসমৰ ৪৪লাখ বিশুদ্ধ খোৱাপানীৰ অভাৱত ভোগা জনতাকো সামৰি লব বুলি লোকসভাত জনালে কেন্দ্ৰীয় মন্ত্ৰী হৰিশ ৰাৱটে৷\n৬. আৰক্ষীৰ জালত পৰিল ভাৰতৰ মষ্ট ৱাণ্টেড সন্ত্ৰাসবাদী তথা ইণ্ডিয়ান মুজাহিদীনৰ সহঃ প্ৰতিষ্ঠাপক য়াছিন ভাটকালঃ নেপাল সীমান্তত হোমিঅ’পেথি ডাক্তৰৰ ভেশ ধৰি বাস কৰা সন্ত্ৰাসবাদীজনক এতিয়া ৰাষ্ট্ৰীয় অনুসন্ধানকাৰী সংস্থাই বিহাৰত জেৰা কৰি আছে৷\n৬. লোকসভাত পাছ হ’ল দেশৰ নতুন ভূমি অধিগ্ৰহণ বিধেয়কঃ দেশৰ কৃষি ভূমি অধিগ্ৰহণ এতিয়া হ’ব খৰচী, কৃষকে পাব নায্য ক্ষতিপূৰণ৷ ভাৰতীয় উদ্যোগপতি সকলৰ পৰা আহিল চিন্তনীয় আৰু শীতল সহাঁৰি৷\n৭. কাশ্মীৰত নিৰাপত্তাৰক্ষী বাহিনীয়ে নিহত কৰিলে পাঁচজনকৈ হিজবুল মুজাহিদীন সন্ত্ৰাসবাদীঃ আজি পুৱাৰ ভাগত শ্ৰীনগৰৰ পৰা ৩৫কিল’মিটাৰ নিলগত লাভ কৰিলে এই সফলতা৷\n৮. বৃটেইনৰ সংসদে চিৰিয়াত সৈন্য বাহিনীৰ আক্ৰমণৰ প্ৰস্তাৱ কৰিলে খাৰিজঃ প্ৰধানমন্ত্ৰী ডেভিড কেমেৰুনে তুলি ধৰা প্ৰস্তাৱ খাৰিজ হ’ল তেৰটা ভোটৰ ব্যৱধানত৷\n৯. ইউ এছ অপেন টেনিছত পাঁচবাৰ বিজয়ী ৰ’জাৰ ফেডেৰাৰ আৰু বিগত বৰ্ষৰ বিজয়ী চেৰেনা উইলিয়ামচৰ জয়যাত্ৰা অব্যাহতঃ প্ৰৱেশ কৰিলে তৃতীয়া ৰাউণ্ডত৷\n১০. ভাৰতৰ চন্দ্ৰায়ন-১ অভিযানৰ জৰিয়তে লাভ কৰা তথ্যই চন্দ্ৰপৃষ্ঠত পানীৰ অৱস্থিতি ধৰা পেলাবলৈ সহায় কৰা বুলি প্ৰকাশ কৰিলে নাছা কৰ্তৃপক্ষই৷\n১১. নাবালিকাক যৌন নিৰ্যাতনৰ অভিযোগত দেশৰ জনতাৰ প্ৰৱল ক্ষোভৰ সন্মুখীন হোৱা আশাৰাম বাপুৰ পুলিচৰ ওচৰত আত্ম-সমৰ্পনৰ শেষ তাৰিখ আজিঃ তাৰ বিপৰীতে নিজে নাহিলে মধ্যপ্ৰদেশৰ পৰা গ্ৰেপ্তাৰ কৰিব আনিবলৈ ৰাজস্থান পুলিচে তৈয়াৰ কৰিলে বিশেষ দল৷\n১২. ফেচবুকে কৰিবলৈ ওলাইছে প্ৰফাইল ফটোৰে ফেচ ৰিকগনেচন প্ৰযুক্তিৰ ব্যৱহাৰঃ সামাজিক যোগসূ্ত্ৰৰ পৃথিৱীত এনে ডাটাবেছৰ ব্যৱহাৰ এক বিতৰ্কমূলক পদক্ষেপ হব বুলি জনাইছে উদ্যোগটোৰ সচেতন মহলে৷\n১৩. এই বছৰৰ শেষত চীনা মহাকাশ সংস্থাইয়ো চলাব চন্দ্ৰ অভিযানঃ সোনকালেই চীনা প্ৰ’ৱে চন্দ্ৰ পৃষ্ঠত অৱতৰণ কৰিব বুলি কৰিলে তথ্য প্ৰকাশ৷\n১৪. শিৱসাগৰ জিলা সাহিত্য সভাৰ অনুষ্ঠিত হ’ল সাংগঠনিক সভাঃ শাখা সাহিত্য সভা সমূহ শক্তিশালী কৰিবলৈ ইমৰাণ শ্বাহদেৱে জনালে আহ্বান৷\n১৫. ভুৱা বিত্তীয় প্ৰতিস্থানৰ পৰা জব্দ হোৱা সম্পদৰেৰে গ্ৰাহকলৈ ক্ষতিপূৰণ দিয়াৰ উদ্দেশ্যে জিলা ভিত্তিক কমিটি গঠনৰ নিৰ্দেশ দিলে গুৱাহাটী উচ্চ ন্যায়ালয়ে৷\n১৬. তৃতীয় বৰ্ষৰ আৰোহন আৰ্টিছ গীল্ডৰ এই বৰ্ষৰ আৰোহন বঁটাৰ বাবে মনোনীত হ’ল ছহিদুল ইছলামঃ দুখনকৈ কবিতা পুথি, তথা কোকৰাঝাৰৰ সামাজিক সংঘৰ্ষৰ পটভূমিত ৰচিত "সংঘৰ্ষৰ শেষত" উপন্যাস আদি সাহিত্যকৰ্মৰ বাবে তেখেতক এই বঁটাৰ বাবে কৰিলে নিৰ্বাচিত৷\n১৭. গুৱাহাটী বিশ্ববিদ্যালয়ৰ স্নাতকোত্তৰ ছাত্ৰ সন্থাৰ বলিষ্ঠ পদক্ষেপত পোহৰলৈ আহিছে ভুৱা মাৰ্চিট আৰু এডমিটৰ নিলৰ্জ ব্যৱসায়ঃ পৰীক্ষা নিয়্ন্ত্ৰকৰ কাৰ্যালয়তে এইবোৰ উদ্ধাৰ কৰি কেলেংকাৰী উন্মোচন কৰিলে ছাত্ৰ সন্থাই৷\n১৮. ডিব্ৰুগড়ত স্থাপিত হব ইউ বি আইৰ কেইবাটাও শাখাঃ কাৰ্যবাহী সংঞ্চালক সঞ্জয় আৰ্যই কৰিলে ঘোষণা৷\n১৯. কাইলৈ তেজপুৰৰ বান থিয়েটাৰৰ আয়োজিত হৈছে এক বিশেষ অনুষ্ঠানৰঃ ৪৫ গৰাকী শিশুৰ অভিনয়েৰে মঞ্চস্থ হ’ব "আইৰ কথা মুখৰ ভাষা" আৰু নটসূৰ্য অভিনীত "মণিৰাম দেৱান" কথাছবিৰ হব প্ৰদৰ্শন৷\n২০. ইউ এছ অপেনত দীৰ্ঘতম মেচ খেলি অৱশেষত জয়ৰ মুখ দেখিলে ভাৰতী. খেলুৱৈ সোমদেৱ দেৱবৰ্মনেঃ পৰবৰ্তী খেলত তেওঁ বিশ্বৰ ২০নং বাছনিৰ খেলুৱৈৰ সৈতে মুখামুখি হব৷\nBy xukhdukh.com on August 30, 2013


without-any-hand-stamp-and-health-checkup-hundreds-of-migrants-are-entering-assam-allegedly-tv-upananda– News18 Assam\nস্বাস্থ্য পৰীক্ষাৰ নামত সীমামূৰীয়া এলেকাত ভেকোভাওনা! অসমত দৈনিক প্ৰৱেশ শ শ ষ্টাম্প বিহীন শ্ৰমিকৰ!\nUpdated:May 22, 2020, 12:35 PM IST\nযেন ভেকো ভাওনাত পৰিণত হৈছে শ্ৰীৰামপুৰৰ আন্তঃ ৰাজ্যিক তালাচী তথা স্বাস্থ্য পৰীক্ষা ৷ অভিযোগমতে, দৈনিক স্বাস্থ্য পৰীক্ষা নকৰাকৈ তথা ষ্টাম্প নথকাকৈ শ শ লোকৰ অসমত প্ৰৱেশ ঘটি আছে ৷ বঙাইগাঁৱত আটক কৰা হয় এনেকৈ স্বাস্থ্য পৰীক্ষা নকৰাকৈ অসমত প্ৰৱেশ কৰা ৪০ জনীয়া শ্ৰমিকৰ দল ৷\nযোৱা ১৬ মে’ত ক’ন্টেনাৰৰ ভিতৰত সোমাই অহা ৫০ জনীয়া বৃহৎ দল আটক কৰাৰ পিছত পুনৰ বঙাইগাঁৱত আটক ৪০ জনীয়া শ্ৰমিকৰ দল ৷ আগ্ৰাৰ পৰা শ্ৰীৰামপুৰ হৈ অসমত প্ৰৱেশ কৰা শ্ৰমিকসকলৰ হাতত কোনো ষ্টাম্প নাই ৷ বিনা স্বাস্থ্য পৰীক্ষাৰে অসমত দৈনিক এইদৰে শশ বহিঃ ৰাজ্যৰ শ্ৰমিক প্ৰৱেশ কৰি থকাত এক ভয়ংকৰ পৰিবেশৰ ইংগিত বহন কৰিছে ৷ ইফালে গোৱালপাৰা জিলাৰ কৃষ্ণাইৰ শ্ৰমিকসকলক চৰকাৰী বাহনৰে শ্ৰীৰামপুৰৰ পৰা গুৱাহাটীত কোৱাৰান্টাইন কৰাৰ বাবে লৈ গৈ থকাৰ সময়ত বঙাইগাঁৱৰ ৰাখালডুবিত বাছৰ পৰা নামি শ্ৰমিকসকলে নিজ গৃহলৈ খোজ কাঢ়ি যোৱাৰ প্ৰয়াস কৰিছিল বুলি জানিব পৰা যায় ৷\nশ্ৰমিকসকলে কেনেকৈ কোৱাৰান্টাইনলৈ নিয়া বাছত আৰক্ষী-নিৰাপত্তা বাহিনী থকাৰ পাছতো আদ বাটতে নামিবলৈ সক্ষম হ’ল তাক লৈ সুৰক্ষা আৰু নিৰাপত্তাৰ প্ৰসংগত আন এক প্ৰশ্ন উত্থাপন হৈছে ৷ আনহাতে আদবাটত বৃহৎ শ্ৰমিকৰ দলটোৱে নামি খোজকাঢ়ি যোৱাৰ লগতে স্থানীয় বজাৰত প্ৰৱেশ কৰি বৰষুণৰ বাবে ছাতি আদি ক্ৰয় কৰি গৈ থকাৰ সময়তে আতংকিত স্থানীয় ৰাইজৰ খবৰৰ ভিত্তিত আৰক্ষীয়ে আটাইকে আটক কৰে ৷ আৰক্ষীয়ে স্থানীয় বিদ্যালয়ত ৰাখি শ্ৰমিকসকলক সোধা পোছা কৰাত স্বাস্থ্য পৰীক্ষাৰ নথি পত্ৰ উদ্ধাৰ কৰিবলৈ সক্ষম নহ’ল ৷\nৰাজ্য চৰকাৰে শ্ৰীৰামপুৰত বহিঃ ৰাজ্যৰ পৰা অসমত প্ৰৱেশ কৰা লোকসকলক পৰীক্ষাৰ জৰিয়তে কোৱাৰান্টাইন কৰাৰ ব্যৱস্থা গ্ৰহণ বুলি দাবী কৰি অহাৰ সময়তে সঘনাই বঙাইগাঁৱত স্বাস্থ্য পৰীক্ষা নকৰা কৈ বাহিৰৰ পৰা অহা লোক আটক হোৱা ঘটনাই আগন্তুক দিনত অসমবাসীয়ে সন্মুখীন হ’বলগা বিপদজ্জনক আৰু ভয়ংকৰ পৰিস্থিতিৰ ইংগিত দিছে ৷


এগৰাকী বিপ্লৱী-সাম্যবাদীৰ জীৱনাৱসান\nঅম্বু বৰা। ছবি সৌজন্য- গণ অধিকাৰ।\nবাৰ্ধক্যজনিত ৰোগত দীৰ্ঘদিন ধৰি আক্ৰান্ত হৈ অৱশেষত আজীৱন সাম্যবাদী, ভাৰতৰ বিপ্লৱী কমিউনিষ্ট পাৰ্টী (The Revolutionary Communist Party of India) চমুকৈ আৰ চি পি আই দলৰ এগৰাকী বৰেণ্য নেতা শ্ৰদ্ধেয় অম্বু বৰাৰ দেহাৱসান ঘটিল। অম্বু বৰাৰ মৃত্যুৰ লগে লগে অসমৰ ৰাজনৈতিক ইতিহাসৰ এক গুৰুত্বপূৰ্ণ অধ্যায়ৰো যেন যৱনিকা পৰিল। বিশেষকৈ বিগত শতিকাৰ পঞ্চাশৰ দশকৰ পৰা আৰ চি পি আইৰ নেতৃত্বত যি এক বৈপ্লৱিক ধাৰা আৰম্ভ হৈছিল সেই ধাৰাৰ এগৰাকী অন্যতম সাক্ষীস্বৰূপ আৰু সক্ৰিয় কৰ্মী আমাৰ মাজৰ পৰা চিৰদিনৰ বাবে হেৰাই গ’ল। বিগত বৰ্ষত অম্বু বৰাদেৱৰ জীৱন আৰু ৰাজনৈতিক পৰিক্ৰমা সামৰি এই লেখকে সাক্ষাৎকাৰ আৰু সম্পাদনাৰ ভিত্তিত ‘অম্বু বৰা আৰু অসমত আৰ চি পি আই আন্দোলন’ শীৰ্ষক এখন গ্ৰন্থ প্ৰণয়ন কৰি উলিয়াইছিলো। অসমৰ ৰাজনৈতিক ইতিহাসৰ এক গুৰুত্বপূৰ্ণ ক্ষণত বিপ্লৱী সত্তাৰে আৰ চি পি আই আন্দোলনৰ নেতৃত্ব দিয়া অম্বু বৰাৰ জীৱন পৰিক্ৰমাৰ মাজত ফুটি উঠিছে ভাৰতৰ স্বাধীনতা আন্দোলন, অসমৰ প্ৰেক্ষাপটত ভূমি আন্দোলন, আধিয়াৰ আন্দোলন, জমিদাৰ মহাজনৰ বিৰুদ্ধে কৰা কৃষক বিদ্ৰোহ আদি অসংখ্য ৰাজনৈতিক ঘাত-প্ৰতিঘাতৰ সমাহাৰ। অম্বু বৰাৰ লগতে তেখেতৰ অগ্ৰগামী খগেন বৰবৰুৱা, বিষ্ণু প্ৰসাদ ৰাভা আদিৰ লেখীয়া বৰেণ্য লোকে আৰ চি পি আই আন্দোলনৰ জৰিয়তে অসমৰ কমিউনিষ্ট আন্দোলনক যি এক নতুন প্ৰাণ দিছিল তাৰ মৌখিক সাক্ষী আছিল স্বয়ং প্ৰয়াত অম্বু বৰা। অসমৰ বিপ্লৱী আন্দোলনৰ সেই স্বৰ্ণিল অধ্যায়টো অম্বু বৰাৰ জীৱন পৰিক্ৰমাৰ মাজেৰে বিচাৰ কৰাটোৱেই আছিল আমাৰ উল্লিখিত গ্ৰন্থখনৰ উদ্দেশ্য।\n১৯২৯ চনত নগাওঁ জিলাৰ ৰহা মৌজাৰ অন্তৰ্গত হাৰিয়ামুখ গাঁৱত জন্মগ্ৰহণ কৰা অম্বু বৰাৰ পিতৃ আছিল ৰহেশ্বৰ বৰা আৰু মাতৃ পেঞ্চনবালা ৰাভা। ৰহা হাৰিয়ামুখ স্কুলত প্ৰাথমিক আৰু ৰহা হাইস্কুলত মধ্যমিক শিক্ষা লোৱা অম্বু বৰাদেৱে হাইস্কুলত পঢ়ি থকা সময়তে আৰ চি পি আইৰ ছাত্ৰ সংগঠন ‘অসম প্ৰাদেশিক ছাত্ৰ ফেডাৰেছন’ৰ লগত জড়িত হৈ পৰে। সেয়া হৈছে ১৯৪৬ চনৰ কথা। উক্ত বৰ্ষত আৰ চি পি আইৰ এই ছাত্ৰ সংগঠনটোৰ ৰাজ্যিক সভা ৰহাত অনুষ্ঠিত হৈছিল আৰু সেই ৰহা অধিৱেশনতেই সভাপতিৰ পদ অলংকৃত কৰিছিল বিষ্ণু প্ৰসাদ ৰাভাদেৱে। ৰহা অধিৱেশনৰ এগৰাকী উদ্যোগক্তা হিচাপে অম্বু বৰাদেৱে বিষ্ণু ৰাভাক নিচেই ওচৰৰ পৰা লগ পোৱাৰ সুযোগ পায় আৰু পৰৱৰ্তী সময়ত কৃষক বিদ্ৰোহৰ সৈতে জড়িত হৈ পৰে। ১৯৪৯ চনত ৰহা হাইস্কুলৰ পৰা মেট্ৰিক পৰীক্ষা পাছ কৰা বৰাই ছিলংস্থিত এন্থনী কলেজত নামভৰ্তি কৰে আৰু সেই সময়তে আৰ চি পি আই দলক বে-আইনী হিচাপে ঘোষণা কৰা হয়। এই ঘোষণাৰ পাছত বৰাৰ নামতো গ্ৰেপ্তাৰৰ পৰোৱানা জাৰি হয় আৰু সেই খবৰ পোৱাৰ লগে লগে তেওঁ ছিলং ত্যাগ কৰি গুৱাহাটী পায়হি। সেই সময়ত দক্ষিণ কামৰূপ, গোৱালপাৰা আৰু উত্তৰ কামৰূপত আৰ চি পি আই দলৰ গণ সংগঠন ‘কৃষক বনুৱা পঞ্চায়ত’ৰ দ্বাৰা আধিয়াৰ আন্দোলন তীব্ৰতৰ হৈ উঠিছিল। এই আন্দোলনৰ মূল দাবী আছিল— “নাঙল যাৰ, মাটি তাৰ”। আত্মগোপন কৰি থকা এই কালছোৱাতে অম্বু বৰা আন্দোলনটোত সক্ৰিয় হৈ পৰে আৰু সেই সময়খিনিতে তেওঁৰ শৈক্ষিক জীৱন ব্যাহত হৈ পৰে। পৰৱৰ্তী কালত ৰহাত স্থানীয় সমাজকৰ্মী আৰু শিক্ষানুৰাগীসকলৰ প্ৰচেষ্টাত ৰহা কলেজ স্থাপন কৰা হয় আৰু এই কলেজ প্ৰতিষ্ঠাতো তেখেত জড়িত হৈ পৰে। ১৯৬৫ চনতহে তেওঁ পি. ইউ. পাছ কৰিবলৈ সক্ষম হয়।\n১৯৫৩ চনৰ পৰা ১৯৭৮ চনলৈকে আৰ চি পি আই দলৰ ৰাজ্যিক সম্পাদকৰ দায়িত্ব নিৰ্বাহ কৰা বৰাদেৱ নিজেও আছিল প্ৰকাশনৰ লগত জড়িত। পাৰ্টীৰ বিপ্লৱী কৰ্মকাণ্ডৰ লগত মৃত্যুপৰ্য্যন্ত জড়িত হৈ থকাৰ উপৰি পাৰ্টীৰ মুখপত্ৰ ‘জনসাধাৰণ’ কাকতৰো তেওঁ প্ৰকাশকৰ দায়িত্বত আছিল। পৰৱৰ্তী সময়ত এক সাধাৰণ মেনুৱেল প্ৰেছ চলাই নিজ পৰিয়ালটোক পোহপাল দিয়া বৰাদেৱে জীৱনৰ বিভিন্ন ক্ষণত অজস্ৰ ৰাজনৈতিক ঘাত-প্ৰতিঘাত পোৱাৰ লগতে বিশেষকৈ অসম আন্দোলনৰ সময়ত নিজৰ মূৰত পাতি ল’ব লগা হৈছিল সামাজিক বদনাম আৰু ৰাজনৈতিক শত্ৰুতা। চল্লিশৰ দশকত বিপ্লৱী কমিউনিষ্ট পাৰ্টীয়ে গ্ৰহণ কৰা নীতি আৰু কৌশল অনুকৰণ কৰি তেওঁ ভাৰতবৰ্ষৰ স্বাধীনতা সংগ্ৰামত জঁপিয়াই পৰিছিল। পাছলৈ তেওঁ বিপ্লৱী কমিউনিষ্ট পাৰ্টীৰ অধীনত কৃষক বনুৱা পঞ্চায়ত সমিতিৰ লগত জড়িত হৈ পৰে। এই সমিতিয়ে ভূমি ব্যৱস্থাৰ সংস্কাৰ, কৃষকৰ মাটিৰ ওপৰত অধিকাৰ, ভূমিহীনক ভূমি দিয়াৰ দাবী, মহাজনী ধাৰৰ সুত কমোৱা, মাটিগিৰীৰ আধি-চুকানিৰ নিৰিখ কমোৱা আদি দাবীবোৰ অসমৰ সৰ্বস্তৰত প্ৰচাৰ কৰিছিল। প্ৰথমে দক্ষিণ কামৰূপৰ ৰাণী, ভোলাগাওঁ, ৰামছাৰাণী, বকো, ছয়গাওঁ, বেলতলা, সোণাপুৰ আদি মৌজাত এনে সংগঠন গঢ়ি তোলা হয় আৰু পাছলৈ ইয়াৰ সম্প্ৰসাৰণ ঘটে গোৱালপাৰা, দৰং, নগাওঁ, শিৱসাগৰ, লখিমপুৰ আদি ঠাইলৈ। কমৰেড বিষ্ণু প্ৰসাদ ৰাভা, সৰোজ কুমাৰ সেন, প্ৰকাশ বসুমতাৰী আদিয়ে কৃষক বনুৱাৰ পঞ্চায়ত সংগঠন উত্তৰ গোৱালপাৰাত শক্তিশালী কৰি তুলিছিল আৰু এনে আন্দোলনসমূহৰ এগৰাকী অন্যতম যোদ্ধা আছিল প্ৰয়াত অম্বু বৰাদেৱ।\n১৯৪৯-৫০ চনৰ সশস্ত্ৰ বিপ্লৱৰ পাছত এক গৰিষ্ঠসংখ্যক আৰ চি পি আই নেতা কাৰাৰুদ্ধ হয় আৰু কাৰাগাৰৰ পৰা ওলাই অহাৰ পাছতে ইয়াৰে এক বুজনসংখ্যকে চি পি আই দলত যোগদান কৰে। দলটোৰ বৰেণ্য নেতাসকলে দলত্যাগ কৰাৰ পাছত আৰ চি পি আই দলটো একেবাৰে নিশকটীয়া হৈ পৰে আৰু তেনে এক কঠিন আৰু সংকটপূৰ্ণ ক্ষণতে পাৰ্টীৰ সম্পাদকৰ দায়িত্ব চম্ভালিব লগা হয় অম্বু বৰাদেৱে। এই কাৰ্য্যকালৰ সময়ছোৱাত তেখেতৰ দলে কেইবাটাও গুৰুত্বপূৰ্ণ সফলতা লাভ কৰে। খাদ্য সংকটৰ কালছোৱাত বৰাদেৱৰ নেতৃত্বত আন্দোলনৰ জৰিয়তে পাৰ্টীক পুনৰুজ্জীৱিত কৰাৰ প্ৰয়াস কৰা হৈছিল। একেদৰে তেওঁৰ অহোপুৰুষাৰ্থ প্ৰচেষ্টাৰ বলতে তেল শোধনাগাৰ আন্দোলন, ১৯৬০ চনৰ ভাষা আন্দোলন, ১৯৬২ চনৰ চীন-ভাৰত যুদ্ধ, জৰুৰীকালীন শাসন, মাধ্যম আন্দোলন, অসম আন্দোলন আদিত আৰ চি পি আইয়ে গুৰুত্বপূৰ্ণ ভূমিকা গ্ৰহণ কৰিছিল। জৰুৰীকালীন শাসনৰ বিৰোধিতা কৰিবলৈ গৈ তেখেতে বিভিন্ন ধৰণে ৰাজনৈতিক ষড়যন্ত্ৰৰ বলি হ’ব লগা হৈছিল তথা এই বিৰোধিতাৰ বাবে দলটোৰ বহুসংখ্যক কৰ্মীয়ে জে’ল খাব লগাত পৰিছিল। ১৯৭৯-৮৫ চনৰ বিদেশী নাগৰিক বহিষ্কাৰ আন্দোলনৰ বাস্তৱসন্মত আইনগত দিশেৰে সমস্যাটো সমাধান কৰিবলৈ পাৰ্টীৰ পৰা প্ৰস্তাৱ ৰখা হৈছিল আৰু ইয়াৰ গুৰি ধৰিছিল অম্বু বৰাই।\nকলাগুৰু বিষ্ণু প্ৰসাদ ৰাভাক সাংগঠনিকভাৱে অতি নিবিড়ভাৱে লগ পোৱা বৰাদেৱৰ বিপ্লৱী শিল্পীজনৰ প্ৰতি আছে এক গভীৰ অনুভৱ। বিষ্ণু প্ৰসাদ সম্পৰ্কে তেওঁ মত প্ৰকাশ কৰিছিল এনেদৰে— “আজি কিছুবছৰৰপৰা বিষ্ণুপ্ৰসাদ ৰাভাক কলাগুৰু হিচাপে অসমৰ সাহিত্য-সংস্কৃতিৰ লগত জড়িত দল, সংগঠন আদিৰ ফালৰপৰা আৰু আনকি চৰকাৰৰ উদ্যোগত সন্মান প্ৰদৰ্শনৰ দিহা কৰি অহা হৈছে। ৰাভাই মাৰ্ক্সবাদ গ্ৰহণ নকৰা হ’লে তেওঁক চিনা বা জনাৰ কি উপায় হ’লহেঁতেন তাক জনা নগ’লহেঁতেন। ১৯৪৫ চনত কৃষক বনুৱা পঞ্চায়তৰ মাজেদি তেওঁ পাৰ্টীৰ লগত জড়িত হৈ পৰে। আপুনি দেখিব ৰাভাৰ অধিকাংশ সৃষ্টিশীল গীত কৃষক বনুৱা পঞ্চায়ত আৰু আৰ চি পি আই নীতি আদৰ্শৰ প্ৰতি উৎসৰ্গিত গীত। এনেবোৰ গীতে পাৰ্টীৰ সাংগঠনিক বিস্তৃতি বঢ়োৱাৰ ক্ষেত্ৰত দলটোক উদ্দীপনা প্ৰদান কৰিছিল। যদিও তেওঁ ১৯৪৯ চনতহে পাৰ্টীৰ সদস্য পদ লয়, কিন্তু বাস্তৱত পাৰ্টীৰ গণ সংগঠনত সোমোৱাৰ পৰাই প্ৰকাৰান্তৰে তেওঁক পাৰ্টীৰ সদস্য বুলি ধৰিব পাৰি। সেই অৰ্থত তেওঁ ১৯৪৫ চনৰপৰাই পাৰ্টীৰ লগত জড়িত। আধিয়াৰ আন্দোলনৰ সময়ত ৰাভাদেৱক কেইবাবাৰো লগ পাইছিলো। প্ৰথমবাৰ তেখেতক লগ পাইছিলো ৰহাত বহা অসম প্ৰাদেশিক ছাত্ৰ ফেডাৰেচনৰ সাংস্কৃতিক সভাৰ মঞ্চত। পাৰ্টীলৈ ৰাভাৰ আগমন ঘটাত বিভিন্ন জাতি-জনগোষ্ঠীৰ কৃষক সমস্যাবোৰক লৈ পাৰ্টীয়ে সাংগঠনিক কাম-কাজ বঢ়াব পাৰিছিল। অসমৰ জনজাতীয় লোকৰ মাজত পাৰ্টীৰ স্থিতি মজবুত কৰাৰ ক্ষেত্ৰত ৰাভাদেৱৰ অৱদান আছিল বিশেষভাৱে উল্লেখনীয়। কোকৰাঝাৰৰ চেৰফাংগুৰি, দোতমাৰপৰা মঙলদৈৰ খৈৰাবাৰী-ভকতপাৰালৈকে বিস্তীৰ্ণ বড়ো এলেকাত ৰাভাৰ প্ৰভাৱতে নিপীড়িত বড়ো জনগোষ্ঠীক সংগঠিত কৰিবলৈ আমাৰ পাৰ্টী সক্ষম হৈছিল।…আমাৰ খেদ হয় আজিৰ বিষ্ণু ৰাভাৰ গুণানুকীৰ্তন কৰা সকলোৱে এজন বিষ্ণু ৰাভাক ৰাজদৰবাৰলৈ উলিয়াই নিছে আৰু আনহাতে আনজন বিষ্ণু ৰাভাক ‘এজাৰৰ ছাঁত’ ৰাখি উপেক্ষা কৰিছে। আমি মনত ৰখা দৰকাৰ যে ১৯৬২ চনত ৰাভাক তেজপুৰত গ্ৰেপ্তাৰ কৰি কঁকালত পঘাৰে বান্ধি উৰিষ্যাৰ বেৰহামপুৰ জেললৈ পঠিওৱা হৈছিল। এতিয়া ৰাভাক সকলোৱে নিজ নিজ স্বাৰ্থত ব্যৱহাৰ কৰি কলাগুৰু আখ্যাৰে পূজিত কৰিছে। এতিয়া সময় হ’ল ‘এজাৰৰ ছাঁ’ত উপেক্ষিত বিষ্ণু ৰাভাজনক জগাই তোলা।”\nমৃত্যুপৰ্য্যন্ত সাম্প্ৰদায়িক ৰাজনীতি, বিজেপি দলৰ অতিকেন্দ্ৰিকতাৰ বিৰোধিতা কৰা বৰাদেৱে শেহতীয়াভাৱে অসম ৰাজ্যলৈ অহা ৰাজনৈতিক তথা আৰ্থিক সংকট সম্পৰ্কত প্ৰকাশ কৰিছিল অতি গভীৰ শংকা। তেখেতৰ মতে বৰ্তমানৰ বিজেপি দলটোৱে যদি দীৰ্ঘদিনৰ বাবে দেশ শাসন কৰে তেন্তে ভাৰতবৰ্ষত সংঘীয় চেতনা পূৰ্ণৰূপত লুপ্ত হ’ব আৰু দেশখনৰ সামাজিক-সাংস্কৃতিক বৈচিত্ৰ্য পূৰ্ণৰূপত চূৰমাৰ হ’ব। একমাত্ৰ জনসাধাৰণৰ সামূহিক প্ৰতিৰোধেহে এনে এককেন্দ্ৰিক, একভাষিক আৰু এক-সাংস্কৃতিক আগ্ৰাসনক ৰোধ কৰিব পাৰিব বুলি অম্বু বৰাই মনে-প্ৰাণে বিশ্বাস কৰিছিল। অম্বু বৰাৰ জীৱন পৰিক্ৰমাত প্ৰতিফলিত হৈছে এগৰাকী নিঃস্বাৰ্থ ৰাজনীতিবিদৰ সৰলতা আৰু দেশ তথা জাতিৰ প্ৰতি দ্বিধাহীন ভালপোৱা। এইজনা বিপ্লৱী সাম্যবাদীৰ জীৱন তথা আদৰ্শ পৰৱৰ্তী প্ৰজন্মৰ বাবে হওক অনুকৰণীয়।\n(লেখক গুৱাহাটী উচ্চ ন্যায়ালয়ৰ অধিবক্তা, ই-মেইল: [email protected])


Class 12 Adv Assamese Chapter6অন্বেষণ – দ্বাদশ শ্ৰেণী বিজ্ঞাপন অসমঅধ্যায় ৬ অন্বেষণ প্ৰতিটো অধ্যায়ৰ উত্তৰ তালিকাত প্ৰদান কৰা হৈছে যাতে আপুনি বিভিন্ন অধ্যায়ত সহজে ব্ৰাউজ কৰিব পাৰে অসম বোৰ্ড এইচ এছ শ্ৰেণী ১২ বিজ্ঞাপন অসম অধ্যায় ৬ অন্বেষণ আৰু বাছনি কৰিব পাৰে এটাৰ প্ৰয়োজন।\nClass 12 Adv Assamese Chapter6অন্বেষণ লগতে, আপুনি এছচিইআৰটি (চিবিএছই) কিতাপ নিৰ্দেশনা অনুসৰি বিশেষজ্ঞ শিক্ষকৰ দ্বাৰা সমাধান এই শাখাবোৰত এছচিইআৰটি কিতাপখন অনলাইনপঢ়িব পাৰে। এই সমাধানবোৰ এছচিইআৰটি সকলো বিষয় সমাধানৰ অংশ। ইয়াত আমি অসম ব’ৰ্ডৰ দ্বাদশ শ্ৰেণীৰ বিজ্ঞাপন অসম অধ্যায়6অন্বেষণ সকলো বিষয়ৰ বাবে সমাধান দিছোঁ, আপুনি ইয়াত এইবোৰ অনুশীলন কৰিব পাৰে…\n১) কবি পৰিচয় সহ ‘অন্বেষণ’ কবিতাটিৰ সাৰাংশ লিখা ।\nউত্তৰঃ- কবি পৰিচয় :- ‘অন্বেষণ’ কবিতাটিৰ কবি সীতানাথ ব্ৰহ্মচৌধুৰী।অসমীয়া ৰোমান্টিক কবিসকলৰ অন্যতম । ৰোমান্টিক ভাৱাদৰ্শ , প্ৰেম আৰু সৌন্দৰ্যৰ প্ৰকাশ ঘটিছে তেওঁৰ কবিতাসমূহত । কবিতাৰ ভাষা সহজ সৰল আৰু অতি পৰিপাটি । তেওঁৰ ৰচিত কাব্য গ্ৰন্থসমূহ হল ‘কমল কলি’ , ‘আবেগ’ , ‘চকুলো’ আৰু ‘ফুলেশ্বৰী দৈমাৰী’। ‘গাঁও সংগঠন’ তেওঁৰ আন এখন পদ্য ৰচনা । অসম সাহিত্য সভাৰ ৪৮ তম তিনিচুকীয়া আৰু ৪৯ তম ডিফু অধিৱেশনত তেওঁ সভাপতিৰ আসনত অধিষ্ঠিত হৈছিল ।\nসাৰাংশ :- কবিয়ে আগৰ জনমত লগ পোৱা কোনোবা প্ৰেয়সীক বিচাৰি ব্যাকুল হৈ পৰিছে । সিজন্মত যৌৱনৰ প্ৰথম লহৰীতে কবিয়ে তেওঁৰ প্ৰেমৰ ৰাণী , নিৰুপমা , সৌন্দৰ্য প্ৰতিমাত লগ পাইছিল । সেই প্ৰেমৰ ৰাণীৰ লৱনু দেহত সহস্ৰ বসন্তই লুকভাকু খেলি , তেওঁক প্ৰেমভাৰ চুমা আৰু আলিংগন দি তেওঁৰ উন্মও যৌৱনক আকুল অধীৰ কৰি তুলিছিল। পূৰ্বজন্মৰ জীৱনৰ সন্ধিয়া পৰত কবিৰ সতে ইঠাতে প্ৰেয়সীৰ এৰাএৰি হল যদিও এই জনমতো কবিয়ে তেওঁক পাহৰিব পৰা নাই । বিৰহ – কাতৰত , বিৰহ – বেদনাত কবি যদিও এই জনমতো কবিয়ে তেওঁক পাহৰিব পৰা নাই । বিৰহ – কাতৰত , বিৰহ – বেদনাত কবি দেহ পুৰি মৰিব লাগিছে । সেয়ে কবিয়ে তেওঁৰ সেই প্ৰাণ প্ৰিয়াৰ কত জনম ললে , কত কেনেকৈ আছে তাকে জানিবৰ বাবে প্ৰাণ প্ৰিয়াক বিচাৰি সমস্ত জগত ঘূৰি ফুৰিছে ।\n২) কবিৰ বিৰহৰ কাৰণ কবিতাটিৰ মাজেৰে কেনেদৰে প্ৰকাশ পাইছে লিখা ।\n‘বিৰহ কাতৰ মই বিৰহত মৰো দেই পুৰি ‘ ― কবিতাটোত উল্লেখ কৰা মতে কবিৰ বিৰহৰ কাৰণ কি ?\nউত্তৰঃ- ‘অন্বেষণ’ কবিতাটিৰ মাজেৰে কবিৰ বিৰহৰ কাৰণ আৰু তাৰ কাৰণে কবিৰ ‘মানসিক অৱস্থা সুন্দৰভাৱে প্ৰকাশ পাইছে । এৰি অহা জীৱনৰ যৌৱনৰ প্ৰথম লহৰীতে কবিয়ে লগ পাইছিল তেওঁৰ ‘প্ৰেমৰ ৰাণী , নিৰুপমা , সৌন্দৰ্য প্ৰতিমা’ প্ৰাণপ্ৰিয়াক । প্ৰাণপ্ৰিয়াৰ লৱণু দেহত নাচি থকা সহস্ৰ বসন্তই , প্ৰেমভাৰ এটি চুমা আৰু আলিংগনে কবিৰ উন্মও যৌৱনক কৰি তুলিছিল অধীৰ আকুল । সেই জনমৰে সন্ধিয়া পৰত হঠাতেই দুয়োৰে এৰা এৰি হৈছিল , কিন্তু হলেও এই জনমতো কবিয়ে পূৰ্ব জনমতে তেওঁৰ প্ৰাণ উতলা কৰা প্ৰাণ প্ৰিয়াৰ এৰাৰো পাহৰিব পৰা নাই । এই জনমত তেওঁ কত জনম ললে , কত কেনেকৈ আছে এই কথা কবিয়ে নাজানে । এয়াই কবিৰ বিৰহৰ কাৰণ । এই বিৰহ – বেদনাই কবিক অতিষ্ঠ কৰি তুলিছে । সেয়ে কবিয়ে তেওঁৰ প্ৰাণ প্ৰিয়াৰ সন্ধান বিচাৰি সমস্ত জগত ঘূৰি ফুৰিছে ।\n৩) প্ৰসংগ সংগতি দৰ্শাই ব্যাখ্যা কৰা ।\nক) ‘ক’তা সি লাহৰী মোৰ , যাৰ সেই লৱণু দেহাত\nসহস্ৰ বসন্ত নাচে , হালি – জলি ফুলে যত ফুল ,\nপ্ৰেমভৰা এটি চুমা , এটি মাত্ৰ আলিংগনে যাৰ\nউন্মত্ত যৌৱন আনি কৰি দিয়ে অধীৰ আকুল ।’\nউত্তৰঃ- উদ্ধৃত কবিতাফাকি ৰোমান্টিক কবি সীতানাথ ব্ৰহ্মচৌধুৰী ৰচিত ‘অন্বেষণ’ নামৰ কবিতাটিৰ অন্তৰ্গত ।\nকবিতাফাকিৰ মাজেৰে কবিৰ পূৰ্বজনমৰ প্ৰাণ প্ৰিয়াৰ এটি ছবি দাঙি ধৰিছে আৰু তাৰ লগে প্ৰাণ প্ৰিয়াৰ প্ৰতি থকা তেওঁৰ প্ৰাণৰ তাৰনা প্ৰকাশ পাইছে ।\nপূৰ্বজনমত লগ পোৱা কবিৰ প্ৰেয়সীৰ কথা চিন্তা কৰি কবি অধীৰ আকুল । প্ৰেয়সীৰ মোহনীয় ৰূপ – লাৱন্যই কবিক এতিয়াও উন্মত্ত কৰি তোলে । প্ৰেয়সীৰ লৱণু দেহাত সহস্ৰ বসন্তই নাচিছিল , তেওঁৰ প্ৰেম ভৰা এটি মাথোন চুমাই , এটি মাথোন আলিংগনে তেওঁৰ উন্মত্ত যৌৱনত আনি দিছিল সৰগীয় মুখ – সম্ভোগ । পূৰ্বজনমত লগ পোৱা তেনে এজনী প্ৰাণ প্ৰিয়াৰ লগত সিজনমতে এৰা এৰি হলেও এই জনমতো কবিয়ে তেওঁক এটা মুহুৰ্তৰ বাবেও পাহৰিব পৰা নাই । এই জনমতো সেই প্ৰেয়সীক বিচাৰি কবি সমস্ত জগত হাবাথুৰি খাই ঘূৰি ফুৰিছে ।\nখ) ‘বিৰহ কাতৰ মই , বিৰহত মৰো দেই – পুৰি ,\nঅ’ মোৰ প্ৰাণৰ প্ৰিয়া , কত যাম তোমাক বিচাৰি ।’\nউত্তৰঃ- উদ্ধৃত কবিতাফাকি ৰোমান্টিক কবি সীতানাথ ব্ৰহ্মচৌধুৰী ৰচিত ‘অন্বেষণ’ কবিতাটিৰ অন্তৰ্গত ।\nপূৰ্ব জনমত লগ পোৱা কবিৰ প্ৰাণধিক প্ৰেয়সীক এই জনমতো বিচাৰি কিদৰে হাবাথুৰি খাইছে তাকেই এই কবিতাফাঁকিৰ জৰিয়তে প্ৰকাশ পাইছে ।\nকবিৰ পূৰ্ব জনমতে তেওঁৰ ‘প্ৰেমৰ ৰাণী , নিৰুপমা , সৌন্দৰ্য – প্ৰতিমা’ স্বৰূপ প্ৰেয়সীৰ লগত মিলন ঘটিছিল । প্ৰেয়সীৰ লৱণু দেহাত শত সহস্ৰ বসন্তই নাচিছিল । তেওঁক প্ৰেমভৰা চুমা আৰু আলিংগনেৰে প্ৰেয়সীয়ে তেওঁৰ জীৱনলৈ উন্মত্ত যৌৱন আনি তেওঁক অধীৰ আকুল ৰি তুলিছিল। পূৰ্ব জনমত তেওঁৰ এই প্ৰাণ প্রিয়া এই জনমত কত জন্মিছে , কত কেনেকৈ আছে , এই কথা চিন্তা কৰি তেওঁক বিচাৰি সমস্ত জগত ঘূৰি ফুৰিছে । কবিয়ে প্ৰাণ প্ৰিয়া বিচাৰি নাপাই ‘বিৰহ – কাতৰত নিজেই দেই – পুৰি মৰিব লাগিছে , তেওঁক কলৈ বিচাৰি যাব , তাৰ উৱাদিহ কবিয়ে পোৱা নাই ।\n৪) অতি চমু উত্তৰ দিয়া ।\nক) সীতানাথ ব্ৰহ্মচৌধুৰীৰ ৰচিত তিনিখন কাব্য পুথিৰ নাম লিখা ।\nউত্তৰঃ- কমল কলি , আৱেগ আৰু চকুলো ।\nখ) ‘অন্বেষণ’ কবিতাটিৰ কবি কোন ?\nউত্তৰঃ – সীতানাথ ব্ৰহ্মচৌধুৰী ।\nগ) সীতানাথ ব্ৰহ্মচৌধুৰীয়ে অসম সাহিত্য সভাৰ কোন কোন অধিৱেশনত সভাপতিত্ব কৰিছিল ?\nউত্তৰঃ- ১৯৮২ চনত ৪৮ তম তিনিচুকীয়া অধিৱেশন আৰু ১৯৮৩ চনত ৪৯ তম ডিফু অধিৱেশনত ।\nঘ) ‘সমস্ত জগত ঘূৰি নিজ মনে ফুৰিছোঁ বিচাৰি ‘ ― কবিয়ে কাক বিচাৰি ফুৰিছে ?\nউত্তৰঃ- তেওঁৰ ‘প্ৰেমৰ ৰাণী’ প্ৰেয়সীক বিচাৰি ফুৰিছে ।\nঙ) ‘অন্বেষণ’ কবিতাটি ভাবৰ কবিতা ?\nউত্তৰঃ- প্ৰেম ভাবৰ কবিতা ।\nচ) ‘অন্বেষণ’ কবিতাটি কোন শ্ৰেণীৰ কবিতা ?\nউত্তৰঃ- ‘ছনেট’ শ্ৰেণীৰ কবিতা ।\nছ) ছনেট কবিতাত কেইটা শাৰী আৰু প্ৰতিটো শাৰীত কিমান আখৰ থাকে ?\nউত্তৰঃ- ছনেট কবিতাত চৈধ্যটা শাৰী থাকে প্ৰতিটো শাৰীত চৈধ্য টা আখৰ থাকে ।\nজ) ‘অন্বেষণ’ কবিতাটি ‘ছনেট’ কবিতা বুলিব পাৰিনে ?\nউত্তৰঃ- ‘ছনেট’ কবিতা চৈধ্যটা শাৰীত পূৰ হয় । সেই ফালৰ পৰা ‘অন্বেষণ’ কবিতাটি ‘ছনেট’ কবিতা বুলিব পাৰি , কিন্তু একোটা শাৰীত চৈধ্যটা থাকিব লগা ‘ছনেট’ ৰ এই বৈশিষ্ট্য বা লক্ষণটো ইয়াত ৰক্ষিত হোৱা নাই । সেইফালৰ পৰা ইয়াক ‘ছনেট’ কবিতা বুলি কোৱাত কিছু অসুবিধা আছে ।\nঝ) প্ৰথম আধুনিক কবিতাটোৰ নাম কি ? ইয়াৰ ৰচক কোন ?\nউত্তৰঃ- ‘অন্বেষণ’ । ৰচক ― সীতানাথ ব্ৰহ্মচৌধুৰী ।\n৫) ‘ছনেট’ কবিতা কাক বোলে ? ইয়াৰ সাধাৰণ লক্ষণসমূহ উল্লেখ কৰা।\nউত্তৰঃ- ছনেট কবিতাক চতুৰ্দশ পদী কবিতাও বোলে । একেটা মাত্ৰ ভাব- কল্পনা বা অনুভূতিক যেতিয়া চৈধ্যশৰীয়া কবিতাৰ মাজেৰে প্ৰকাশ হয় , তেতিয়া তাক ছনেট কবিতা বোলা হয় ।\nছনেটক সাধাৰণতে দুটা ভাগত ভগোৱা হয় ― প্ৰথম আঠ শাৰীক অষ্টক ( octave ) আৰু পিছৰ ছয়শাৰীক ষষ্ঠক ( sestet ) বোলা হয়।অষ্টক আকৌ দুই ভাগত বিভক্ত ― প্ৰতিটো ভাগক চতুস্ক ( Quatrain ) বোলে । ষষ্ঠককো দুই ভাগত ভগোৱা হয় আৰু তাৰ প্ৰতিটো ভাগক ত্ৰিপাদিকা ( Tercet ) বোলে ।\nছনেট কবিতাৰ সাধাৰণ লক্ষণসমূহ হল ―\nক) ই সাধাৰণতে চৈধ্য আখৰযুক্ত চৈধ্য শাৰীৰ কবিতা ,\nখ) ইয়াত এটা মাত্ৰ ভাবৰ বিকাশ থাকে ,\nগ) অষ্টক আৰু ষষ্ঠকৰ বিভাগ ৰক্ষা কৰা সনাতন ৰীতি যদিও বহুতো এই ৰীতি মানি চলা নাই ।\nঘ) ছনেটৰ ভাবত গাম্ভীৰ্য আৰু ভাষাত সৰলতা থাকিব লাগিব ।\nউল্লেখযোগ্য যে , অসমীয়া সাহিত্যত হেমচন্দ্ৰ গোস্বামী প্ৰথম ছনেট লেখক । আনহাতে হিতেশ্বৰ বৰবৰুৱাৰ ‘মালচ আৰু চকলো’ৱেই প্ৰথম অসমীয়া ছনেটৰ পুথি ।


অৰ্পণ | চুটিগল্প A Short Story\nHomeচুটিগল্পঅৰ্পণ | চুটিগল্প A Short Story\nহাতত কিতাপৰ টোপোলাটো লৈ দুচকু বহু দূৰলৈ প্ৰসাৰিত কৰি জপং জপং কৈ গৈ থকা মানুহ জনেই হৃদয়ানন্দ বৰুৱা। ৰাস্তাৰে গৈ থাকোঁতে তেওঁৰ ওচৰেৰে পাৰ হৈ যোৱা প্ৰতি গৰাকী মানুহকে মুখত হাঁহিটো লৈ তেওঁ সোধে-----\nখেতি কেনে হৈছে,\nল'ৰাই ভালকৈ পঢ়ি আছেনে ইত্যাদি..ইত্যাদি।\nআচলতে গাঁওখনৰ প্ৰতিঘৰৰ যিকোনো সমস্যা মানেই যেন বৰুৱাৰ সমস্যা। গাঁওখনত অৱস্থিত একমাত্ৰ বেচৰকাৰী স্কুলখনৰ একমাত্ৰ শিক্ষক তেওঁ। বহুত দায়িত্ব তেওঁৰ। জ্ঞানৰ বাট বিচাৰি অহা ল'ৰা ছোৱালী কেইটাৰ উপৰিও নিৰক্ষৰ অথচ সৰল গাঁওবাসীৰ যিকোনো সমস্যাৰ একমাত্ৰ সমাধান বৰুৱা। জীৱনৰ ডেৰকুৰি বছৰ এই বিদ্যালয়খনত পাৰ কৰা বৰুৱাৰ বিদ্যালয়- চৰকাৰীকৰণৰ নিমিত্তে চৰকাৰী কাৰ্যালয়ৰ দুৱাৰে দুৱাৰে ঘূৰি ফুৰিবলৈ সময় ক'ত!!\nবিদ্যালয়খন চৰকাৰে ল'ব নে নাই সেয়া তেওঁ কেতিয়াও চিন্তা কৰা নাই, নাইবা তাৰ কাৰণে তেওঁ ঘূৰিও ফুৰা নাই ফাইল হাতত লৈ।\nটকা পইচাৰ অভাৱে জুৰুলা কৰা মানুহজনৰ মুখত সদায় বিয়পি থাকে এক প্ৰশান্তিৰ হাঁহি। কণ কণ ল'ৰা ছোৱালীবোৰৰ মৰম আৰু গাঁওখনৰ মানুহবোৰৰ হেঁপাহ---- আৰু একোৱেই বিচৰা নাছিল তেওঁ। পোৱাও নাছিল বাৰু একো। তথাপিও একনিষ্ঠভাৱে সেৱা আগবঢ়াই যোৱা মানুহজনক কোনোধৰণৰ চৰকাৰী মৰ্য্যদাই ঢুকি পোৱা নাছিল কাহানিও। আক্ষেপ নাছিল তেওঁৰ। নাছিল কোনো আশা।\nতেওঁৰেই প্ৰাক্তন ছাত্ৰ দ্বীপম আৰু বৰ্ণিত জিলিকি উঠিছিল মেডিকেলৰ বাচনি পৰীক্ষাত উত্তৰ-পূর্বাঞ্চলৰ ৰ ভিতৰত প্ৰথম আৰু দ্বিতীয় হৈ। ভীষণ সুখী হৈছিল তেওঁ। বাতৰি-কাকতত সাক্ষাৎকাৰ দি দুয়োৱে নাম লৈছিল অখ্যাত বিদ্যালয়খনৰ অখ্যাত শিক্ষকজনৰ। নিজৰ শ্ৰমৰ মূল্য পাইছিল তেওঁ।\nচৰকাৰে স্কুলখন ল'ব বিচাৰিছিল। গাঁওখনৰ মানুহবোৰৰ মুখত হাঁহি ফুটি উঠিছিল----"হঁওক তেউ ছাৰৰ ভাল দিন আহিল পলমকৈ হ'লেও!! সকাহ অকণ পাব তেওঁ.. "\nশিক্ষাদান ত নিজকে ব্ৰতী কৰি ৰখা মানুহজনে পলমকৈ হ'লেও বুজি পাইছিল যে চৰকাৰী চাকৰিৰ নিৰ্দিষ্ট হৈ থকা বয়সৰ সীমাৰএকেবাৰে শেষৰ ঘৰটোত তেওঁ। মাথোঁ এটা বছৰ চৰকাৰী শিক্ষক হিচাবে দায়িত্ব পালন কৰিব পাৰিব তেওঁ। তাৰ পিছতেই তেওঁ ল'ব লাগিব অৱসৰ। তথাপিও সুখী তেওঁ । অন্ততঃ তেওঁৰ পিছত কোনোবা থাকিব নিজে গঢ়া এই জ্ঞানৰ মন্দিৰটো আগুৱাই নিবলৈ।\nচাকৰিকালৰ আজি অন্তিমটো শিক্ষক দিৱসৰ দিন। তেওঁৰ চৌপাশে কণ কণ ল'ৰা ছোৱালী বোৰৰ নিৰ্ভেজাল মৰমে তেওঁক বুৰাই পেলালে। তেওঁ বুকু ভৰাই ল'লে সিহঁতৰ হেঁপাহৰ সুবাস। স্মৃতি হৈ থাকিব সকলো। নিজৰ জীৱনটো জ্ঞানৰ পথাৰত অৰ্পণ কৰা মানুহজনৰ ওচৰত আছিল সাঁচতীয়া এমুঠি সোণগুটি, যাৰ গজালিয়ে তেওঁক কৰি ৰাখিব চিৰদিন তৰুণ ।\nচি আৰ চি চি,\nৰাণী ব্লক, কামৰূপ


Daily Current Affairs Quiz: 05-07-2020 | Assam Study Centre\nআজিৰ Daily Current Affairs Quiz ত ২০২৭ চনৰ CogX ২০২০, কোঅপাৰেটিভ ডেভেলপমেণ্ট ফৰাম, “Kill Corona” অভিযান, “নিচা মুক্ত ভাৰত” আদি বিষয় সামৰি লোৱা হৈছে।\n১) ভাৰত চৰকাৰৰ তলৰ কোনটো সন্মানীয় গোলকীয় নেতৃত্ব সন্মিলন CogX ২০২০ত দুটা পুৰস্কাৰ লাভ কৰিছে ?\nক) মাই গভ কৰোণা\nখ) ডিজিটেল ভাৰত\nগ) ফিট ভাৰত\nঘ) স্বচ্চ ভাৰত মিছন\n২) প্রস্তাৱিত কোঅপাৰেটিভ ডেভেলপমেণ্ট ফৰাম’ ক তলৰ কোণজন প্রাক্তন কেন্দ্রীয় মন্ত্রীয়ে নেতৃত্ব প্রদান কৰিব ?\nক) সুৰেশ প্রভু\nখ) গোপীনাথ ৰাও\nগ) কালৰাজ মিশ্র\nঘ) মানেকা সঞ্জয় গান্ধী\n৩) তলৰ কোনটো সংস্থাই “Global Education Monitoring Report” প্রকাশ কৰিছে ?\nগ) আই এম এফ\nঘ) বিশ্ব বেংক\n৪) ভাৰতৰ কোনখন ৰাজ্যই “Kill Corona” অভিযান আৰম্ভ কৰিছে ?\nগ) মধ্য প্রদেশ\n৫) ভাৰতৰ কোনটো কেন্দ্রীয় বিভাগে “নিচা মুক্ত ভাৰত” নামৰ এক বছেৰেকীয়া পৰিকল্পনা প্রস্তুত কৰিছে ?\nক) মানৱ সম্পদ উন্নয়ন বিভাগ\nখ) সামাজিক ন্যায় আৰু সৱলীকৰণ বিভাগ\nগ) স্বাস্থ্য আৰু পৰিয়াল কল্যাণ বিভাগ\nঘ) মহিলা আৰু শিশু উন্নয়ন বভাগ\n৬) ভাৰতৰ তৈল খণ্ডৰ কোনটো কোম্পানীয়ে “ Battery Swapping Facility Quick Interchange Service (QIS) নামৰ নতুন প্রযুক্তিবিদ্যা আৰম্ভ কৰিছে ?\nক) ইণ্ডিয়ান অইল কর্পৰেচন\nখ) শ্রী ভাৰত পেট্রলিয়াম কর্পৰেচন\nগ) অ এন জি চি\nঘ) গেইল লিমিটেড\n৭) তলৰ কোনটো কোম্পানীয়ে “অনলাইন বিজনেচ গাইড আৰু প্রশিক্ষণ”ৰ কার্যসুচী আৰম্ভ কৰিছে ?\nগ) টাটা কনচালটেন্সি চার্ভিচ\n৮) ভাৰতৰ কোনটো ষ্টক একচেঞ্জ বিশ্বৰ আগশাৰীৰ ১০ টা ষ্টক একচেঞ্জলৈ উনীত হৈছে ?\nক) National Stock Exchange\nখ) Calcutta Stock Exchange\nগ) Madras Stock Exchange\nঘ) Bombay Stock Exchange\n১) মাই গভ কৰোণা\nভাৰত চৰকাৰৰ কৃত্রিম বুদ্ধিমত্তাৰ প্লেটফর্ম “মাই গভ কৰোণা”ই বিশ্ব নেতৃত্ব CogX ২০২০ বর্ষৰ সন্মিলনত সন্মানীয় দুটা পুৰস্কাৰ লাভ কৰিছে ।\n২) সুৰেশ প্রভু\nপ্রস্তাবিত সমবায় উন্নয়ণ ফৰামক প্রাক্তন কেন্দ্রীয় মন্ত্রী সুৰেশ প্রভুয়ে নেতৃত্ব প্রদান কৰিব। এই ফৰামৰ যোগেদি গ্রাম্য অর্থনীতিক শক্তিশালী কৰাৰ বাবে সমগ্রদেশত সমবায় আন্দোলৰ ব্যবস্থা কৰা হ’ব।\nৰাষ্ট্রসংঘৰ শৈক্ষিক, বৈজ্ঞানিক আৰু সাংস্কৃতিক সংস্থা চমুকৈ ইউনেস্ক’য়ে ইয়াৰ Global Education Monitoring Report প্রকাশ কৰিছে। প্রতিবেদনত প্রকাশ কৰা মতে বিশ্বৰ ৪০ শতাংশ দৰিদ্র দেশে কভিড-১৯ ৰ বাবে শিক্ষার্থীসকলক শৈক্ষিক সমর্থন আগবঢ়াবলৈ সক্ষম হোৱা নাই।\nকৰণাভাইৰাচৰ সংক্রমণ ৰোধ কৰিবলৈ মধ্যপ্রদেশ চৰকাৰে “Kill Corona” নামৰ এটা অভিযান আৰম্ভ কৰিছে। ১৫ দিনীয়া এই অভিযান্টোৰ যোগেদি ঘৰে ঘৰে চার্ভে আৰু কৰণা টেষ্ট কৰা হ’ব। সর্বমূঠ ২.৫ লাখ টেষ্ট ইয়াৰ যোগেদি কৰা হ’ব আৰু প্রত্যেক দিনা ২০০০০ টা চেম্পল সংগ্রহ কৰা হ’ব।\n৫) সামাজিক ন্যায় আৰু সৱলীকৰণ বিভাগ\nসামাজিক ন্যায় আৰু সৱলীকৰণ বিভাগে ২০২০-২১ বিত্তীয় বর্ষৰ বাবে “নিচা মুক্ত ভাৰত” নামৰ এক বছেৰেকীয়া পৰিকল্পনা প্রস্তুত কৰিছে। এই পৰিকল্পনা মতে ভাৰতৰ ২৭২ খন জিলাত নিচা আসক্তি কমাবৰ বাবে কাম কৰা হ’ব।\n৬) ইণ্ডিয়ান অইল কর্পৰেচন\nইণ্ডিয়ান অইল কর্পৰেচনে কার্যকৰী সময় বৃদ্ধি কৰিবলৈ Battery Swapping Facility Quick Interchange Service নামৰ এটা নতুন টেকনলজিৰ আৰম্ভ কৰিছে। কেন্দ্রীয় পেট্রলিয়াম মন্ত্রী ধর্মেন্দ্র প্রধানে চণ্ডীগড়ত এই টেকনলজিৰ শুভাৰম্ভ কৰে।\nবিশ্বৰ আগশাৰীৰ টেকনলজি তথা সামাজিক মাধ্যম কোম্পানী ফেচবুকে “Boost with Facebook Summer of Support” নামৰ এটা অনলাইন ব্যবসায়ৰ প্রশিক্ষণ কার্যসুচী আৰম্ভ কৰিছে । ৬ সপ্তাহ ধৰি চলিব লগীয়া এই প্রশিক্ষণত যিসকল লোকে অনলাইন ব্যবসায়ত জড়িত হ’ব বিচাৰে যেনে – আধুনিক কাষ্টমাৰ চার্ভিচ, ক্রিয়েটিভ ৰিইনভেনচন, ডিজিটেল প্রচেচিং আদিৰ ওপৰত প্রশিক্ষণ প্রদান কৰা হ’ব।\n৮) Bombay Stock Exchange\nৱর্ল্ড ফেডাৰেচন অৱ একচেঞ্জে প্রকাশ কৰা তথ্য অনুসৰি ভাৰতৰ বোম্বে ষ্টক একচেঞ্জ মুঠ ১.৭ ট্রিলিয়ন মার্কিন ডলাৰৰ বজাৰ মূলধনৰ সৈতে বিশ্বৰ আগশাৰীৰ ষ্টক একচেঞ্জৰ দশম স্থানলৈ উন্নীত হৈছে।


পানীত শাক ৰোৱক! - শিল্পী ভূঞা গোস্বামী। - সাহিত্য ডট অৰ্গ\nপানীত শাক ৰোৱক! — শিল্পী ভূঞা গোস্বামী।\nবহুত বছৰৰ আগতে শুনিছিলো ইজৰাইলত বোলে মাটি নোহোৱাকৈয়ে শাক পাচলিৰ খেতি কৰে। তেতিয়া শুনি বৰ আচৰিত লাগিছিলে পিছে এতিয়া আমাৰ দেশতো এনে ধৰণৰ খেতিৰ পদ্ধতি নতুন হৈ থকা নাই, যাক কোৱা হয় বায়’পনিক বা হাইড্ৰ’পনিক পদ্ধতি।\nখেতি বাতি কৰি ভাল পোৱা মানুহ। এই পদ্ধতিটোও চেষ্টা কৰি চাবলৈ মন গৈ আছিল। সেয়েহে বিভিন্ন ঠাইত পঢ়ি ঘৰতে পৰীক্ষামূলক ভাবে অতি সহজ আৰু সাধাৰণ উপায়েৰে মেথি আৰু বুটৰ শাক বিকশিত কৰিবলৈ চেষ্টা কৰিলোঁ। চমৎকাৰী সফলতাৰ পোন্ধৰ দিনৰ ফলাফল কেমেৰাত সাঁচি থলোঁ। কোনো ধৰণৰ কীটনাশক বা আন ৰাসায়নিক দ্ৰব্য নথকা এই শাকখিনি ইমানেই সোৱাদ আছিল যে বুজাব নোৱাৰোঁ।\nৰাজস্থানত অসমৰ দৰে বহুত বেছি শাক পাত পোৱা নাযায়। মই আকৌ শাক খাই বৰ ভাল পাওঁ। তাৰোপৰি ক’ৰবাত পঢ়িছিলোঁ যে বজাৰৰ শাকত আটাইতকৈ বেছি কীটনাশক দ্ৰব্য দিয়া হয়, সেয়েহে বজাৰৰ পৰা কিনি শাক খাবলৈ ভাল নাপাওঁ। কম বেছি পৰিমাণে ঘৰতে ৰুই লওঁ। কিন্তু এইবাৰ এই পদ্ধতিৰ অভূতপূৰ্ব সাফল্যই এই কাম আৰু সহজ কৰি পেলালে। বিশেষকৈ যি সকলৰ ঠাইৰ অভাৱ/ মাটিৰ অভাৱ তেওঁলোকৰ কাৰণে খুবেই ভাল উপায় এইটো।\nমই ভাবোঁ আমি সকলোৱে যিকোনো উপায়েৰে প্ৰকৃতিৰ লগত জড়িত হৈ থাকিব লাগে। মাটি নাই/ঠাই নাই/ পাত্ৰ নাই ইত্যাদি বোৰ অজুহাতৰ কোনো থলেই থাকিব নালাগে জীৱনত। এয়া প্ৰকৃতিৰ প্ৰতি আমাৰ কৰণীয় আৰু দায়িত্ব। এয়াই সময়ৰ আহ্বান। যি যেনেকৈ পাৰোঁ, নিজা সামৰ্থ্য অনুযায়ী নিজাববীয়াকৈ অলপ হ’লেও প্ৰকৃতিৰ লগত হাত মিলাও আৰু আন দহজনকো অনুপ্ৰাণিত কৰোঁ আহক। তেতিয়াহে আমাৰ উত্তৰ প্ৰজন্মইও পৃথিৱীৰ প্ৰতি নিজৰ দায়িত্ব বুজিব।\nএই সহজ নিজে কৰি সুফল পোৱা হাইড্ৰ’পনিক পদ্ধতিটোৰ সবিশেষ আপোনালোকলৈ আগবঢ়ালোঁ। ফ’টোত দিয়া নাম্বাৰিঙৰ মতে ষ্টেপ সমূহ লিখি দিছোঁ। আপোনালোকো লাভান্বিত হ’ব বুলি আশা কৰিলোঁ।\n(১) ক’লা বুট মাহ কেইটামান আৰু মেথি দানা কেইটামান এৰাতি তিয়াই থলোঁ। (আপোনালোকে লাই, মটৰমাহ, সৰিয়হ, পালেং আদি বিলাকৰ গুটিও ল’ব পাৰিব। বুট মাহৰ শাক ৰাজস্থানৰ ফালে খায়, বৰ সোৱাদ।)\n(২) পিছদিনা পানী টুকি খৰাহী জাতীয় পাত্ৰত থৈ তিতা কাপোৰেৰে ঢাকি খৰাহী কেইটা পানীপূৰ্ণ বাচনৰ ওপৰত থৈ দিলোঁ। তলৰ পাত্ৰৰ পানীয়ে যাতে দানা কেইটা বুৰাই পেলাব নোৱাৰে তালৈ লক্ষ্য ৰাখিব। তলৰ পাত্ৰৰ পানী আৰু গুটি কেইটাৰ মাজৰ আধা ছেন্টিমিটাৰ মানৰ ব্যৱধান ৰাখিব।\n(৩ আৰু ৪) পিছদিনা দেখিলোঁ গাজ ওলাইছে আৰু খৰাহীৰ তলেৰে সৰু সৰু শিপা বিকশিত হৈছে। লাহে লাহে দেখিব শিপা বিলাকে আপোনা আপুনি তলৰ পাত্ৰৰ পানী চুবলৈ গতি কৰিব, কিবা যাদুৰ দৰেই। শিপা বিলাকে পানী চুব পৰাকৈ পাত্ৰৰ পানীৰ পৰিমান নিয়ন্ত্ৰন কৰিব লাগে। শিপাই যাতে পানী চুব পাৰে কিন্তু গুটি কেইটাই নহয়, লক্ষ্য ৰাখিব। দিনটোত দুবাৰ মান ওপৰৰ ঢাকি কাপোৰ খন তিয়াই দিব।\n(৫) পাঁচ দিনৰ দিনা গোটেই খিনি আয়োজন, বাহিৰলৈ ৰ’দ পোৱাকৈ উলিয়াই দিলোঁ। ইয়াৰ পাছত ভিতৰলৈ আনিব নালাগে, বাহিৰতেই থব লাগে। ঢাকি থোৱা কাপোৰ খন এতিয়া আঁতৰাই দিব পাৰে। দিনটোত দুবাৰমান গুটি কেইটাক ওপৰৰ পৰা পনীৰ স্প্ৰে মাৰি দিব। লগতে আৰু এটা কথা কওঁ, বৰ্তমান গৰম বাঢ়ি আহিছে। মই এই পৰীক্ষাটো কৰোতে ঠাণ্ডা দিন আছিল। গতিকে বাহিৰত বহুত বেছি চিধা ৰ’দ পৰা ঠাইত নথ’ব। বতৰৰ গতিবিধি অলপ চাই ল’ব।\n(৬) লাহে লাহে দেখিব সেউজীয়া পাত ওলাইছে আৰু লহপহাই বাঢ়িও যাব, শিপাও সমানেই বাঢ়ি যাব, কিবা যাদুৰ দৰেই। দুদিনৰ ব্যৱধানত তলৰ পাত্ৰৰ পানী সলাবলৈ নাপাহৰিব। পানীখিনিত বহুতে নিউট্ৰিয়েনটচ মিলাই কিন্তু মই একোয়েই মিলোৱা নাই।\n(৭) দহ দিনৰ দিনা যথেষ্ট ডাঙৰ হোৱা দেখা গ’ল আৰু শিপাখিনিও সুন্দৰকৈ বাঢ়ি গৈছিল। মাটিত হোৱা খেতিতকৈও বেছি তজবজীয়া হৈ পৰিছিল শাকখিনি। কিবা অদ্ভুত চমৎকাৰ যেন হে লাগিছিল মোৰ।\n(৮) পোন্ধৰ দিনৰ দিনাৰ ফলাফল। শাক তুলিব পৰা হ’ল। তোলোঁতে তলৰ পৰা দুই ইঞ্চি মান এৰি কাটিব। শাক খিনি পুনৰ গজিব। কিবা চকুৰ সন্মুখতে প্ৰতিদিনে বাঢ়ি অহা শাকখিনি চাই থকাৰ অনুভৱ ব্যক্ত কৰিব নোৱাৰোঁ।\n(৯) ফ’টোত চাওঁক চোন এপাচি সেউজীয়া!\nপোক পতঙ্গ বিহীন! ৰাসায়নিক দ্ৰব্য বিহীন!\n← মচলা চিকেন (ড্ৰাই)- পূৰৱী দেৱী\nভিয়েটনাম যুদ্ধৰ জীৱন্ত প্ৰতীক ’নেপম গাৰ্ল’ কিম ফুক… —পাৰ্থজ্যোতি বৰুৱা →\nছিৰিয়েল জ্বৰ – কৌশিক নন্দন বৰুৱা


গঁড় (ঘনশ্যাম ৰাজবংশী) – বৌদ্ধিক বিচাৰ\nচ’ৰাঘৰ / প্ৰকৃতি / গঁড় (ঘনশ্যাম ৰাজবংশী)\nঅক্টোবৰ 28, 2016\tপ্ৰকৃতি মন্তব্য কৰক 484 দৰ্শন\nসকলোয়ে জানে গঁড় অসমৰ জাতীয় সম্পদ । বিশ্বত পোৱা গঁড়ৰ সংখ্যা বিশেষকৈ এশিঙীয়া গঁড়ৰ ৭৫ শতাংশ অসমতে আছে । এবাৰ বৃটিছ ভায়চৰয়জ লৰ্ড কাৰ্জনৰ পত্নী মেৰী কাৰ্জনক লগত লৈ কাজিৰঙা চাবলৈ আহিছিল পশু সন্ধানক ( animal tracker) বিষয় লৈ । সেই সময়ত কাজিৰঙাত মুকলিকৈ পশু চিকাৰ কৰিব পাৰিছিল । মাটিকালিও কম আৰু গঁড়ৰ সংখ্যা তেনেই কম আছিল । হাবিৰ ভিতৰত গঁড়ৰ খোজ বোৰ দেখিহে জানিছিল গঁড়ৰ বুলি । বাপীৰাম হাজৰিকা, যিগৰাকী নিগনা চিকাৰী নামে পৰিচিত । তেখেতে মেৰী কাৰ্জন মহিলা গৰাকীক গঁড় সংৰক্ষণৰ আৱশ্যকতা সম্পৰ্কে অৱগত কৰায় । মেৰী কাৰ্জনে স্বামী লৰ্ড কাৰ্জনক এই বিষয়ত হস্তক্ষেপ কৰিবলৈ নেৰা-নেপেৰাকৈ লাগি থকাত কাজিৰঙা ৰ মাটিবোৰ সংৰক্ষণৰ বাবে আৱৰ্তন দিলে আৰু তেতিয়াৰ পৰাই পৰ্যায় ক্ৰমে আজিৰ এই কাজিৰঙা বিশ্ব ঐতিয্য ক্ষেত্ৰ ৰূপে পৰিলক্ষিত হ’ল। এই কাজিৰঙাত গঁড় চাবলৈ পৃথিবীৰ বিভিন্ন দেশৰ পয্যটকৰ আগমন ঘটিছে। বন্য জন্তুৰ আচৰণ বিচৰণ কৰা ক্ষেত্ৰখনৰ অধ্যয়ন আৰু গৱেষণা কৰিবলৈ। মই হ’লোঁ ৰখীয়া । তাৰ মাজতে বিভিন্ন জনৰ লগত গৱেষণাৰ কামত সহায় সহযোগ কৰিবলৈ যাওঁ। বহু কথাই আমাক সুধি সুধি তথ্যবোৰ সংগ্ৰহ কৰে আৰু গৱেষণাকাৰী সকলে লাভ কৰে ডক্তৰেট ডিগ্ৰী। আমাৰ দেশৰ লোকেও গঁড় চাবলৈ আহে । গঁড় দেখিলেই চিঞৰিবলৈ ধৰে- গঁড় গঁড় । সেয়েহে ময়ো গঁড়ৰ বিষয়ে বহু কথা আয়ত্ব কৰিলোঁ বিচৰণ কৰি ফুৰা ,স্বভাব আৰু আচৰণ সমুহ। আমাৰ ঐতিহ্য,সংস্কৃতিৰ বাহক এই গঁড় । যাক লৈ আমি গৌৰৱ কৰোঁ । এগৰাকী বিদেশী মহিলাই বনত গঁড়ৰ আৱশ্যকতা অনুভৱ কৰি স্বামীক মান্তি কৰাইছিল । আজি এই নিমাখিত, নিৰ্জু স্বভাবৰ গঁড় আমাৰেই একাংশ কু-চিন্তিত লোকৰ হাতত অকালতে মৃত্যুক আঁকোৱালি লবলগীয়া হৈছে ।\nগঁড়ৰ স্বভাৱ আৰু আচৰণঃ\nৰাতিপুৱাৰ দোকমোকালিতে,সন্ধিয়া ঠিক আগে আগে আৰু নিশাৰ ভাগত গঁড়ক অধিক সক্ৰিয় ৰূপত দেখা যায় । দিনৰ বেছি ভাগ সময় গৰম লাগিলে ইহঁতে বোকা-পানীৰ মাজতে পাৰ কৰে । বনত থকা ইকৰা ,খেৰণীৰ ডাঠ জংঘলৰ গঁড় অহা যোৱা পথ বোৰ লুংলুঙিয়া পথ হৈ যায় আৰু এই পথ বোৰেই আন সৰু সৰু জন্তুৰ চলাচল কৰাত সহায়ক হয় । এই পথ বোৰকে ‘দণ্ডি’ বোলে । গঁড়ৰ দৃষ্টিশক্তি দুৰ্বল,কিন্তু ঘ্ৰাণশক্তি প্ৰবল । কুকুৰ দাঁত কেইটা যথেষ্ট শক্তিশালী ,চোকা বটালীৰ দৰে । বহুতে গঁড়ে চেলেকে বুলি কয়, আচলতে দাঁতেৰেহে কামুৰে আৰু খড়্গৰে হানি হানি আক্ৰমন কৰে । বেগাই দৌৰিব পাৰে আৰু প্ৰয়োজনত সাঁতুৰিবও পাৰে । সেউজীয়া কোমল ঘাঁহ,বিভিন্ন জলজ উদ্ভিদ লকচা বন ইহঁতৰ প্ৰিয় খাদ্য । আমোদজনক যে গঁড়ে সাধাৰণতে একে ঠাইতে মল ত্যাগ কৰে । বহু ক্ষেত্ৰত গোবৰেই অহাযোৱা কৰা পথ নিৰোপনত সহায়ক হয় । গঁড়ৰ মাত বহু দুৰৰ পৰা শুনা যায় । সময়ত ভিন ভিন মাতৰে নিজৰ লগত যোগাযোগ কৰে । পোৱালীবোৰ ৫/৬ বছৰ পিচত প্ৰজননক্ষম হৈ উঠে । সাধাৰণতে তিনি-চাৰি বছৰৰ অন্তৰালত পিচৰটো পোৱালী জন্ম দিয়ে এবাৰত এটাকৈ। প্ৰজননৰ সময়ত মাইকী গঁড় জনীয়ে শক্তিশালী বলৱান মতাক হে বাচনি কৰি লয়। এই ক্ষেত্ৰত মতাটো দুৰ্বল হ’লে মাইকী জনীয়ে মতাটো খেদিবলৈ ধৰে। খেদা-খেদিত মাইকীজনীয়ে মতাটোক তপিনাত কামুৰি কামুৰি ফালি দিয়ে দাঁত মাৰি মাৰি ফলত তেজ বিৰিঙিব ধৰে। সময়মতে তেজ ওলোৱা নিজে নিজে বন্ধ হয় আৰু ঘাঁ বোৰ শুকাই যায়।\nগঁড়ৰ গুৰুত্ব এই কাৰণে যে তৃণভোজী প্ৰাণীবোৰে ঘাঁহ খায় ,ঘাঁহনী নিয়ন্ত্ৰণৰ ক্ষেত্ৰত গঁড় বিশাল তৃণভোজী । যদি কেনেবাকৈ গঁড় নোহোৱা হয় তেন্তে ইয়াৰ প্ৰভাৱ সমগ্ৰ অৰণ্যতে পৰিব । ঘাঁহনিৰ ঠাইত কাঠনি হ’ব আৰু সৰু সৰু প্ৰাণীবোৰ ডাঠ হাবিত চলা-চল কৰিব নোৱাৰিব। গঁড় থকা ঠাইৰ বননি সুৰক্ষিত হৈ থকা মানে জীৱকুলো সুৰক্ষিত হৈ থাকিব । গঁড় অধ্যুষিত বনাঞ্চলৰ দাঁতিকাষৰীয়া বহু মানুহৰ জীৱন-জীৱিকা বহুলাংশে নিৰ্ভৰশীল। পৰ্যটনৰ জৰিয়তে ৰাজ্যত ৰাজহ উপাৰ্জন বহুখিনি সম্ভৱ হৈছে কেৱল গঁড় থকা বাবেহে । গতিকে দেশৰ নাগৰিক হিচাবে আপুনি আমি সকলোৱে গঁড়ৰ লগতে আন বন্যজীৱক সুৰক্ষা প্ৰদান কৰাটো কৰ্তব্য হিচাবে গণ্য কৰিব পাৰোঁ ।\nগঁড় হত্যা প্ৰতিৰোধ সম্পৰ্কেঃ\nগঁড় হত্যা কেনেকৈ ৰোধ কৰিব পাৰি সেই লৈ অসমৰ বিভিন্ন ঠাইত আলোচনা, সমালোচনা আৰু প্ৰতিবাদ আদিয়ে সচেতন মহলক চিন্তিত কৰিছে । বিভিন্ন জনে বিভিন্ন পৰামৰ্শ আগবঢ়াইছে বন বিভাগক, চৰকাৰক তথা বন মন্ত্ৰী মহোদয়ক । তথাপিও কিন্তু কমা নাই গঁড় আৰু অন্য জীৱ-জন্তুৰ হত্যা । গঁড় হত্যাৰ বাবে প্ৰতি জন অসম বাসীৰ হৃদয়ত শোকে খুন্দা মাৰি ধৰাৰ লগতে ক্ষোভত মূখ্যমন্ত্ৰী, বনমন্ত্ৰী আৰু বন বিভাগক নানা ধৰণৰ গালি-গালাচ পাৰি চহৰ নগৰত প্ৰতিবাদ কৰে। প্ৰতিজন সচেতন অসমবাসীয়ে বন্যপ্ৰাণীক যে বিশেষ কৈ পৃথিবীৰ আপোৰোগীয়া এশিংঙীয়া গঁড়ক নিজৰ সন্তান বুলি ভাবিবলৈ লৈছে ; ইয়াত কাৰো দ্বিমত নাই । এচাম অৰ্থ লোভী চোৰাং কাৰাবাৰত জড়িত থকা ব্যাক্তিৰ জৰিয়তে গঁড় হত্যা হৈ থকাৰ কথা অসম তথা ভাৰতবৰ্ষৰ সকলোৱে জানিছে ।\nগঁড় হত্যা কেনেকৈ ৰোধ কৰিব পৰা যাব তাৰ চিন্তা কৰি মোৰ মনত উদ্ভভ হোৱা আৰু চাকৰি জীৱনত পাই থকা অভিজ্ঞাতৰ পৰাই মোৰ অনুভৱ বোৰ প্ৰকাশ কৰিলোঁ ।\nপ্ৰশ্ন আহে, বনত থকা গঁড় বা অন্য বন্যজন্তু ৰখে কোনে ? একেষাৰে স্বীকাৰ কৰিব লাগিব যে নিম্ন পৰ্য্যায়ৰ বন কৰ্মী সকলেহে দিনে নিশাই অৰণ্যত থাকি পহৰা দিয়ে । এই সকলেই প্ৰকৃত ৰখীয়া । আদেশ নিৰ্দেশ, বিভাগীয় কাম কাজ আৰু আঁচনি প্ৰস্তুুত কৰা আদিহে ওপৰ মহলৰ কাম আৰু তেওঁলোকৰে আটাইটকৈ সুবিধা বেচি । আমি কি কি কৰিব পাৰোঁ বা কৰা উচিত , সেই সম্পৰ্কে আমাৰ মনত উদয় হোৱা কথাকেইটা এনেধৰণৰ …..\n(১) প্ৰথমেই গঁড় হত্যাৰ প্ৰতিৰোধৰ ক্ষেত্ৰত বন-শিবিৰ এলেকাত থকা নিম্ন পৰ্য্যায়ৰ বনকৰ্মী সকলৰ অভাৱ অভিযোগ জানি তাৰ সমাধান কৰিব লাগিব । কাৰণ বন-শিবিৰ এলেকাত কোনো গেজেটত বিষয়া নাথাকে । বৃহৎ অঞ্চল ভেদেহে বন-বিষয়া এজন বা দুজন থাকে ।\n(২) বনকৰ্মীৰ সংখ্যা বৃদ্ধি কৰি বৰ্তমান আধুনিক অস্ত্ৰ শস্ত্ৰ যোগান দি বিশেষ প্ৰশিক্ষণ দিয়াৰ ব্যৱস্থা কৰিব লাগিব । লগতে বন্য প্ৰাণী সংৰক্ষণৰ ক্ষেত্ৰত সু-স্বাস্থ্য সবল কৰ্মদক্ষ বনকৰ্মীকহে নিযুক্তি দিয়াব লাগিব । বিশেষকৈ বন্যপ্ৰাণী সংৰক্ষণত শাৰীৰিক পৰিশ্ৰম অতি বেচি । যিকোনো পৰিস্থিতিতে পানী,হাবি,জংঘলত দৌৰা-দৌৰি কৰিবলগীয়া হয় অৰণ্যৰ ভিতৰত, হয় চিকাৰীৰ লগত নহয় বন্যজন্তুৰ লগত । যাতে নিয়ুক্তিৰ ক্ষেত্ৰত ৰাজনৈতিক প্ৰভাৱ নপৰে আৰু বৰ্তমান বন্যপ্ৰাণী সুৰক্ষাৰ দায়িত্বত থকা বয়সীয়া ৰোগীয়া ( চকু, নাক,কাণৰ সমস্যা থকা) বিশেষকৈ ৫০ বছৰ উৰ্দ্ধৰ বনকৰ্মীসকলক সেই দায়িত্বৰ পৰা অন্য শাখালৈ বদলি কৰিব লাগিব আৰু অন্য শাখাৰ পৰা কম বয়সীয়া কোনো দিনে বন্য প্ৰাণী শাখাত খাটি নোপোৱা সকলক বন্য-প্ৰাণীৰ সুৰক্ষাত নিয়োগ কৰিব লাগে ।\n(৩) যি বোৰ এলেকাত বন শিবিৰ বা টংচি (টাৱাৰ) দৰকাৰী , সোনকালে সাজি দিয়াৰ ব্যবস্থা কৰিব লাগিব । Patroling path,পানীত ব্যৱহাৰ কৰিবলৈ হাত নাও, মেচিন নাও বোৰ ঠিকে ৰাখিব লাগিব । যান বাহনৰো সুব্যবস্থা অতি জৰুৰী ।\n(৪) ৰাষ্ট্ৰীয় উদ্যান,অভয়াৰণ্যৰ দাঁতিকাষৰীয়া গাঁৱৰ উপযুক্ত যুৱকক শতাংশ অনুপাতে স্থায়ী বা অস্থায়ী পদত মকৰল কৰিব লাগিব । বৰ্তমান ইয়ো এটা প্ৰধান বিষয় । ৰাজনৈতিক প্ৰভাবৰ ফলত অন্য ঠাইৰ লোকে চাকৰি পোৱাত স্থানীয় লোকে চাকৰি নোপোৱাৰ ক্ষোভত কিছুলোক চোৰাং চিকাৰীৰ লগ লাগে । যি সকল অস্থায়ী বনকৰ্মী আছে সেই সকলক পৰ্যায়ক্ৰমে স্থায়ী উপযুক্ত পদত মকৰল কৰিব লাগিব। চাকৰি স্থায়ী নোহোৱাৰ ক্ষোভত হয়তো চোৰাং চিকাৰী লগ লাগিবও পাৰে । ইতিমধ্য কেইবাটাও ঘটনাৰ প্ৰমাণ পোৱা গৈছে আৰু সৎ বনকৰ্মী সকল বদনামৰ ভাগী হৈ পৰিছে ।\n(৫) ৰাষ্ট্ৰীয় উদ্যান বা অভয়াৰণ্যৰ ওচৰৰ গাঁও সমুহত সজাগতা আনিব লাগিব । গাঁৱৰ ৰাইজৰ ওজৰ-আপত্তি অভাৱ-অভিযোগ জানি তাৰ সমাধানৰ উপায় দিব লাগিব ।\n(৬) খবৰ যোগনীয়াৰ ব্যৱস্থা আৰু পুৰস্কাৰ দিয়াৰ ব্যৱস্থাৰ লগতে পুলিচ প্ৰশাসনেও সক্ৰিয় ভুমিকা পালন কৰিব লাগিব । লগতে সহৃদয়তাৰে সহযোগ কৰিব লাগিব। দেখা যায় বন বিভাগৰ লগত সময়ত সহযোগিতাৰ অভাব ঘটে ।\n(৭) ৰাষ্ট্ৰীয় উদ্যনৰ আশে-পাশে থকা চৰকাৰী মাটিত বসবাস কৰা সন্দেহজনক বাসিন্দাক উচ্ছেদ কৰিব লাগিব । এইবোৰ অঞ্চলেই চোৰাং চিকাৰীৰ প্ৰথম আশ্ৰয় স্থল ।\n(৮) ওচৰৰ চৰ-চাপৰি,পাহাৰ বোৰত সঘনাই তালাচীৰ ব্যৱস্থা লব লাগে । চোৰাং চিকাৰী এইবোৰ অঞ্চলৰ পৰাই বেচি ভাগ ধৰা পৰে আৰু বন্যপ্ৰাণী ওলাই গ’লে হত্যা কৰিবলৈয়ো কুন্ঠা বোধ নকৰে ।\n(৯) বান পানীৰ সময়ত জীৱ-জন্তু বিলাকে খাদ্য আৰু ওখ আশ্ৰয় স্থল বিচাৰি বাহিৰলৈ যায় । যথা সম্ভৱ কিছু কিছু এলেকাত ওখ ওখ মথাউৰিসদৃশ ভেটি তৈয়াৰ কৰাই দিয়ক। নতুবা অৰণ্যৰ ভিতৰুৱা পথবোৰ ওখ ওখ কৈ বন্ধা হওক। আনহাতে যিবোৰ অৰণ্যত খৰালি জীৱ-জন্তু বাবে পানীৰ অভাৱ, তেনেবোৰ অৰণ্যৰ ভিতৰত ডাঙৰ ডাঙৰ পুখুৰী খান্দি দিয়াৰ ব্যৱস্থা কৰক । জন্তুৰ খোৱা পানীৰ অভাৱ অথৱা বানপানীৰ সময়ত ওলাই যোৱাত সেই সুযোগতে বৰ্তমান চিকাৰীয়ে গঁড় হত্যাৰ লগতে অন্য জন্তু হত্যা কৰাৰ সম্ভৱনাই অধিক হৈ পৰিছে । তেনেবোৰ অঞ্চলত চোকা পহৰাৰ ব্যৱস্থা ল’ব লাগিব। সন্দেহজনক অঞ্চলত থকা অবৈধ অস্ত্ৰ শস্ত্ৰ সেনা বাহিনীৰ সহযোগত তালাচী চলাই উদ্ধাৰ কৰিব লাগিব ।\n১০/ পুৰণি বন-আইন সংশোধন ঘটাব লাগিব । যিকোনো বনজ-সম্পদ ক্ষতি কৰা, বন্যপ্ৰাণী হত্যা কৰা সকলৰ বিৰুদ্ধে বিভাগৰ গেজেটেত বিয়ষাই দাখিল কৰা আৰু আচামিৰ স্বীকাৰোক্তিৰ ভিত্তিতে শাস্তি দিয়াৰ ব্যৱস্থা কৰিব লাগে । আদালতত গোচৰ ৰুজো হোৱাৰ পিচত উকিলৰ জেৰাত সঁচাও মিচা হয় এই দেশদ্ৰোহী সকলৰ ।\nএটা গঁড়ৰ খড়্গৰ বোলে কোটি টকালৈকে মূল্য ! সেয়েহে নিশ্চয় দেশৰ প্ৰভাৱশালী কোনো ব্যাক্তি এই কাৰ্যত জড়িত আছে । কোন সেই সকল প্ৰভাবশালী লোক আৰু কোন বেক গ্ৰাউণ্ডত থকা ব্যাক্তি আছে, তেনে ব্যাক্তি সকলৰ অনুসন্ধান লওক চৰকাৰে। আনহাতে আজিকালি গঁড় হত্যাত উগ্ৰপন্থীও জড়িত আৰু অত্যাধুনিক মৰাণাস্ত্ৰ ব্যৱহাৰ কৰা পৰিলক্ষিত হৈছে । সেয়েহে এই ক্ষেত্ৰত মাননীয় বনমন্ত্ৰী কেন্দ্ৰীয় গৃহমন্ত্ৰী অসমৰ মুখ্যমন্ত্ৰী মহোদয়ে ব্যৱস্থা গ্ৰহণ কৰিব লাগে।\nটেগমই হ'লোঁ ৰখীয়া ।\nপূৰ্বৱৰ্তী লেখা সত্তৰ আশী ভৱিষ্যৎ ইত্যাদি (দেৱব্ৰত দাস)\nপৰৱৰ্তী লেখা যমুনা থাকিবি বৈ (প্ৰতীক্ষা বৰা)


হঠাৎ চৰ্চালৈ আহিছে বিশ্বনাথৰ এখন গাঁও । কেতিয়াও ৰাইজৰ দৃষ্টিগোচৰ নোহোৱা গাওঁখনত হঠাৎ পদাৰ্পন হৈছে অসংখ্য জনতাৰ । দৰাচলতে এই বিশ্বনাথ জিলাৰ অসম- অৰুণাচল প্ৰদেশ সীমান্তৰ এখন সৰু গাঁও । নাম কাৰ্বি ব্লক ক্ৰ আৰং ।\nপ্ৰকৃতিয়ে সৰ্বস্ব উজাৰি দিয়া কাৰ্বি জনগোষ্ঠীৰ মিলন ভূমি পথাইজানক লৈ এতিয়া পৰ্যটন কেন্দ্ৰ এটা গঢ় লৈ উঠাৰ বাবে চলিছে নতুন পৰিকল্পনা ।\nচলিত বৰ্ষৰ জানুৱাৰী মাহত কাৰ্বি ব্লক ক্ৰ আৰঙত বিশ্বনাথ মহাবিদ্যালয়ৰ এটা ৰাষ্ট্ৰীয় সেৱা আঁচনিৰ অধীনত এটা শিবিৰ স্থাপন কৰা হৈছিল ।\nউদ্দেশ্য আছিল গাঁও খন স্বচ্ছ গাঁও হিচাবে গঢ়ি তোলা । ৰাষ্ট্ৰীয় সেৱা আঁচনি চমুকৈ এন.এছ.এছ. (Nss) ৰ শিবিৰৰ তত্বাৱধায়কৰ দায়িত্বত আছিল বিশ্বনাথ মহাবিদ্যালয়ৰ অসমীয়া বিভাগৰ অধ্যাপক ৰাজেশ্বৰ বড়ো।\nলগত ৫০ জন এন.এছ. এছ. ৰ সদস্য ।কিন্তু এই অভিযানত অংশগ্ৰহণ কৰিবলৈ আহি অঞ্চলটোৰ প্ৰাকৃতিক সৌন্দৰ্য দেখি অভিভূত হৈ পৰিল দলটো।\nতাৰ পিছত আৰাম্ভ হ’ল ইক’ পৰ্যটনৰ । পথাইলাংচু ইক’ কেম্প নামৰ প্ৰায় ৩৫ বিঘা মাটি কালিৰে এই ইক’ কেম্পটো এতিয়া বিশ্বনাথৰ বহুতৰ বাবে হৈ পৰিছে আকৰ্ষণৰ কেন্দ্ৰবিন্দু ।\nতাৎপৰ্যপূৰ্ণ বিষয় এইযে এইয়া কোনো পৰ্যটন বিভাগৰ প্ৰচেষ্টা অথবা চৰকাৰী বিভাগৰ উদ্যোগত নহয় ।\nএই গ্ৰাম্য পৰ্যটনৰ ৰূপ ৰেখা প্ৰস্তুত কৰিছে বিশ্বনাথ মহাবিদ্যালয়ে ।\nযি এতিয়া চৰ্চা হৈছে সৰ্বত্ৰে । বহিঃ ৰাজ্যৰ বহু পৰ্যটনস্থলীত ৰখাৰ দৰে ইয়াতো ৰখা জনজাতীয় সাজ পোচাক, যি পৰিধান কৰি আপুনি উঠিব পাৰিব ফটো ।\nএই সমগ্ৰ অঞ্চলটোক এতিয়া পৰ্যটকমুখী কৰি তোলাৰ ক্ষেত্ৰত সহযোগ কৰিছে বিশ্বানাথ মহাবিদ্যালয় পৰিচালনা সমিতিৰ সভাপতি কোকিল হাজৰিকা, অধ্যক্ষ ডঃ চিন্তামণি শৰ্মা ,অধ্যাপক মানস প্ৰতিম দাস আৰু মহাবিদ্যালয় খনৰ ছাত্ৰ ছাত্ৰীয়ে ।\nইফালে এই অনুষ্ঠান সমূহৰ উন্নয়নৰ ক্ষেত্ৰত চাৰসিং টকবিক মুখ্যমন্ত্ৰী হিচাবে লৈ গঠন কৰা হৈছে এখন উন্নয়ন পৰিষদ। এই ক্ষেত্ৰত সহযোগ কৰিছে গাঁওবাসীয়ে।


(দক্ষিণ শালমৰা-মানকাচাৰ জিলাৰ পৰা পুনঃনিৰ্দেশিত)\nদক্ষিণ শালমাৰা-মানকাচৰ জিলা অসমৰ ৩৫ খন জিলাৰ ভিতৰত নতুন জিলা। গুৱাহাটীৰ পৰা প্ৰায় ২৪৫ কিঃমিঃ নিলগত অৱস্থিত হাটশিঙিমাৰি এই জিলাৰ সদৰ। জিলা গঠন হোৱাৰ আগত দক্ষিণ শালমাৰা-মানকাচৰ ধুবুৰী জিলাৰ মহকুমা আছিল।\nদক্ষিণ শালমাৰা-মানকাচৰ জিলা ধুবুৰী জিলাৰ অংশবিশেষৰে ২০১৬ চনত গঠন কৰা হয়। ১৫ আগষ্ট ২০১৫ চনত অসমৰ মুখ্যমন্ত্ৰী তৰুণ গগৈ ডাঙৰীয়াই ৫ খন নতুন জিলা ঘোষণা কৰিছিল, দক্ষিণ শালমাৰা-মানকাচৰ জিলা এই ৫ খন নতুন জিলাৰ ভিতৰত অন্যতম। ৯ ফেব্ৰুৱাৰী ২০১৬ চনত হাটশিঙিমাৰিৰ এক ৰাজহুৱা অনুষ্ঠানত সহস্ৰ নাগৰিকৰ উপস্থিতিত উপায়ুক্ত এম.আই. আহমেদে দক্ষিণ শালমাৰা-মানকাচৰক নতুন জিলা ৰূপে উদ্ধোধন কৰে।\nদক্ষিণ শালমাৰা আৰু মানকাচৰ জিলাৰ মাটিকালি 568 বৰ্গ কি.মি.s (219 বৰ্গ মাইল)। ইয়াৰ পশ্চিম আৰু দক্ষিণে বাংলাদেশ, উত্তৰে গোৱালপাৰা জিলা আৰু ধুবুৰী জিলা আৰু পূব আৰু দক্ষিণে মেঘালয় অৱস্থিত।\nদক্ষিণ শালমাৰা মানকাচৰ জিলা প্রাথমিকভাবে কৃষি আৰু বনজ সম্পদৰ উপৰত নির্ভৰশীল। আয়ৰ প্রধান উৎস উদ্বৃত্ত উৎপাদন সহ ধান (শীত আৰু শৰৎ উভয়)) মৰাপাট আৰু সৰিয়হৰ বীজ নগদ ফচলৰ প্রধান অংশ দখল কৰিছে। গেহু, দাইল আৰু মাকৈৰ উৎপাদন হয়। বনৰ পৰা মূলত কাঠ আৰু বাহ আয়ৰ লগত যোগ কৰে, যদিও শিলগুটি আৰু বালিও পোৱা যায়। মাছ, গাখিৰ, মঙহ আৰু কণীৰ অর্থনীতিত সামান্য অৱদান দেখিবলৈ পোৱা যায়। বর্তমানত, তিনিটা চাহৰ বাগান, জিলা অর্থনীতিৰ ক্ষেত্রত যিটোৰ অৱদান প্রায় নগ০ণ্য, ১৩২62.৩৩ হেক্টৰ অঞ্চল আগুৰি। ভূমি ৰাজস্ব আদায় ন্যূনতম, আনফালে চেক গেট আৰু শুল্কৰ কৰৰ পৰা চৰকাৰী কোষাগাৰৰ বেছিভাগ অংশ আগুৰি ৰাখিছে। সৰু বৰ শিল্প উত্পাদন বাতিল, জিলা প্রশাসন, উন্নয়ন আৰু কল্যাণমূলক কামৰ বাবে যি পৰিমাণ অর্থ সৰবৰাহ কৰে তাতকৈ বেছি ঘাটিৰ ধন ব্যৱহাৰ কৰা হয়। ইয়াৰ সমৃদ্ধ প্রাকৃতিক সম্পদ অন্বেষণ কৰা এতিয়াও হোৱা নাই আৰু কোনোবাই কোনোবাই বিশ্বাস কৰে যে প্রাকৃতিক সম্পদৰ যথাযথ ব্যৱহাৰ যুদ্ধ সংগ্রামৰ অর্থনীতিৰ উন্নতি কৰিব পাৰে।\nবহুকেইটা নামীদামী চৰকাৰি বিদ্যালয় আছে। আৰু হাটশিঙিমাৰী অঞ্চলত বেচৰকাৰী স্কুল তথা কলেজ আছে। ইয়াৰ মাজত কিছুমান গ্লোবাল এডুকেচন এণ্ড টেকনোৱাৰ্ড, হাটশিঙিমাৰী যি সমগ্র দক্ষিণ শালমাৰা-মানকাচৰ জিলাৰ এটা অনন্য কম্পিউটাৰ প্রশিক্ষণ ইনষ্টিটিউট। 'মানকাচৰ মহাবিদ্যালয়' জিলাখনৰ খনৰ একমাত্ৰ প্ৰাদেশীকৰণ মহাবিদ্যালয় |\nসর্বজনীন হাটশিঙিমাৰী জাতীয় বিদ্যালয়,\nএ এ লতিফ গাৰ্লচ ইনস্টিটিউট, মানকাচৰ\nৰাণী ভবানী প্ৰিয়া উচ্চতৰ মাধ্যমিক বিদ্যালয়\nতদুপৰি, এই ঠাইত বহুকেইটা প্রাইভেট কোচিং আৰু টিউচনৰ ক্লাস আছে। মেঘালয় আৰু জিলাৰ অন্যান্য অঞ্চলৰ পৰা শিক্ষার্থীসকলে ইয়াত পঢ়িবলৈ আহে।\nএই জিলাৰ মানুহে অসমীয়া আৰু বঙালি সংস্কৃতিৰ মিশ্ৰণ। প্রায় ৮৫% জনসংখ্যা মুছলিম, ১৪% হিন্দু আৰু বাকী ১% খ্ৰিষ্টান আৰু শিখ। বেছিভাগ মানুহ ময়মনসিংহী বাংলা (বাংলাদেশী উপভাষা) আৰু কিছুমান মানুহে গোৱালপৰীয়া উপভাষা (অসমীয়া ভাষা)ত কথা পাতে। যিসকলে গোৱালপৰীয়া উপভাষা(অসমীয়া) ত কথা পাতে সিহঁতে উজানী বা দেশী বুলি কোৱা হয় আৰু যিবিলাকে ময়মনসিংহী বঙালী ভাষা কয় সিহঁত জিলাখনত ভাটিয়া (ভটিয়া) বুলি কোৱা হয়। উজানী আৰু ভাটিয়া সংস্কৃতিসমূহৰ লগতে ভাষাৰ মাজত বহু পাৰ্থক্য দেখিবলৈ পোৱা যায়। ঘোটি তথা আদিবাসী জনগোষ্ঠী, যিসকল সংখ্যাত কম, সিহঁতেও জিলাটোৰ সংস্কৃতিত অবদান ৰাখিছে। জিলাখনত বসবাস কৰা কোচ জনগোষ্ঠীৰ লোক সকলোৰ সংস্কৃতিও বাৰে বৰণীয়া |\nৰুপসীৰ ওচৰৰ বিমানবন্দৰ যিটো হাটশিঙিমাৰিৰ পৰা প্ৰায় .৭২.৮ কি.মি. দূৰত। এইটো দ্বিতীয় বিশ্বযুদ্ধৰ সময়ত বৃটিছ চৰকাৰৰ দ্বাৰা নিৰ্মাণ কৰা হৈছিল। মূলতঃ সামৰিক উদ্দেশ্যত। ১৯৮৩ চন লৈকে, ইণ্ডিয়ান এয়াৰলাইনচ আৰু কিছুমান ব্যক্তিগত বাণিজ্যিক বিমান কলকাতা, গুৱাহাটি আৰু ধুবুৰী মাজত নিয়মিত চলিছিল। তাৰ পিছত প্ৰায় ৩৬ বছৰলৈকে সম্পূৰ্ণ ৰূপে বন্ধ আছিল এই বন্দৰখন। আকৌ প্ৰায় ৩৬ বছৰ পিছত এই ৰুপসী বিমানবন্দৰখন পুনৰ মেৰামতিৰ বাবে জিঅআই দ্বাৰা কাম চলি আছে যদিও এতিয়ালৈকে সম্পূৰ্ণ হোৱা নাই ।\nব্ৰহ্মপুত্ৰ নদীৰ পাৰত অৱস্থিত এই জিলাটোৰ এটা অত্যন্ত ব্যস্ত নদীবন্দৰ আছিল, যিটো প্রতিবেশী দেশবিলাকলৰ লগত বিশেষকৈ বৃটিছৰ সময়চোৱাত আন্তৰ্জাতিক বাণিজ্য কেন্দ্ৰ হিচাপে ব্যৱহৃত হৈছিল। বৰ্তমান বন্দৰটো অচল অৱস্থাত পৰি আছে। যিকেই নহওক, সৰু সৰু ফেৰিবিালাক নিতৌ ধুবুৰীলৈ যোৱা মানুহবিলাকক পৰিবহন কৰে।\nএই জিলাত কোনোধৰণৰ ৰে’লসেৱা নাই। কাৰণ, ভৌগলিক অৱস্থানৰ বাবে এই জিলাত ৰে’ল সেৱা আৰাম্ভ কৰা বা পৰিকল্পনা কৰা হোৱা নাই। কাৰণ ৰে’ল সেৱা বা ৰে’ল ষ্টেচন দিবলৈ হ’লে ধুবুৰীৰ লগত সংযোগ দলং থাকিব লাগিব। নহলে সিফালে শিলচৰৰ পৰা ৰে’ল সেৱা আৰাম্ভ কৰিব পৰা যাব। কিন্তু দূৰ্ভাগ্য এই যে, ধুবুৰীৰ পৰা দক্ষিণ শালমাৰা মানকাচৰলৈ যাব বিচাৰিলে একমাত্ৰ নাওঁ পথেৰে যাব লাগিব।\nজিলাখনত কোনো ৰাষ্টীয় ঘাইপথ নাই। ৰাজ্য ৰক্ষণাবেক্ষণ কৰা পিডব্লিউডি ৰাস্তাসমূহ দি পৰিবহন সঞ্চালিত হয়, যিবোৰ ওখ-দ খোৱা। হাটশিঙিমাৰি জিলাৰ কেন্দ্ৰস্থলত আৰু হাটশিঙিমাৰি চহৰৰ এটা অংশ অসম-মেঘালয় সীমান্তৰ লগত সংযুক্ত। দক্ষিণ শালমাৰা আৰু মানকাচৰৰ মাজত কোনো পিডব্লিউডি ৰাস্তা নাই। দক্ষিণ শালমাৰাৰ পৰা মানকাচৰ লৈকে কেৱল ওভাৰল্যাণ্ড যোগাযোগ মেঘালয় হৈ ফুলবাৰী – শিঙিমাৰি ৰাস্তা।\n"https://as.wikipedia.org/w/index.php?title=দক্ষিণ_শালমাৰা-মানকাচৰ_জিলা&oldid=220400"ৰ পৰা সংকলিত\nএই পৃষ্ঠাখন ১৬ এপ্ৰিল, ২০২০ তাৰিখে ০৯:৩৫ বজাত অন্তিম সংশোধন কৰা হৈছিল।


অন লাইন প্ৰতিবেদন আৰু নিৰীক্ষণ পদ্ধতি | নীৰ নিৰ্মল পৰিযোজনা, অসম (বিশ্ব বেঙ্কৰ সাহায্যপ্ৰাপ্ত প্ৰকল্প) | অসম চৰকাৰ, ভাৰত\nমই প্ৰৱেশ কৰিছো :\nঅসম চৰকাৰ জনস্বাস্থ্য কাৰিকৰী বিভাগ\tনীৰ নিৰ্মল পৰিযোজনা, অসম (বিশ্ব বেঙ্কৰ সাহায্যপ্ৰাপ্ত প্ৰকল্প)\nনীৰ নিৰ্মল পৰিযোজনা বিষয়ে\nআঁচনিৰ স্থান আৰু নক্সা\nচন্দ্ৰপুৰ আৰু ডিমৰীয়া উন্নয়ন খণ্ডৰ বাবে বহনক্ষম আৰু উন্নত মানৰ যৌগিক ডব্লিও.এছ.এছ.\nযোৰহাট জিলাৰ যোৰহাট নগৰ, যোৰহাট কেন্দ্ৰীয় আৰু যোৰহাট উত্তৰ-পশ্চিম উন্নয়ন খণ্ডৰ বহনক্ষম আৰু উন্নত মানদণ্ডতাৰ বাবে যৌগিক পানী যোগান আঁচনি\nবৰ আলগাপুৰ- হাইলাকাণ্ডি জিলাৰ আলগাপুৰ আৰু হাইলাকাণ্ডি উন্নয়ন খণ্ডত হাইলাকাণ্ডি পানী যোগান আঁচনি\nবৰ আমগুৰি- গৌৰিসাগৰ নলীযুক্ত ডব্লিও.এছ.এছ., শিৱসাগৰ জিলা\nবৰ মায়ং নলীযুক্ত পানী যোগান আঁচনি (বৰ মায়ং পি.ডব্লিও.এছ.এছ.), মৰিগাঁও জিলা\nবৃহত্তৰ-যোগীঘোপা পানী যোগান আঁচনি\nৰাজ্যিক প্ৰকল্প পৰিচালনা গোট(SPMU)\nঘৰ ❯ উদ্ভাবন ❯ অন লাইন প্ৰতিবেদন আৰু নিৰীক্ষণ পদ্ধতি\nঅন লাইন প্ৰতিবেদন আৰু নিৰীক্ষণ পদ্ধতি\nনীৰ নিৰ্মল পৰিযোজনা-অন লাইন প্ৰতিবেদন আৰু নিৰীক্ষণ পদ্ধতি, অসম\nনীৰ নিৰ্মল পৰিযোজনা-অন লাইন প্ৰতিবেদন আৰু নিৰীক্ষণ পদ্ধতি, অসমহৈছে এই প্ৰকল্পটোৰ অধীনৰ সকলো সংশ্লিষ্ট তথ্য, আৰু প্ৰকল্পটোৰ অধীনত সম্পন্ন হোৱা সকলো ক্ৰিয়া কলাপৰ ডাটা আৰু প্ৰতিবেদন সংগ্ৰহ কৰিব পৰা এক ডিজিটেল সূচনা। ই হৈছে এক ‘ চিঙ্গল উইণ্ডো ৱেব প’ৰ্টেল ’, যিটোৱে নীৰ নিৰ্মল পৰিযোজনা, অসমৰ অৱস্থা, তাৰে ভিতৰতে সক্ষমতা অৰ্জন, পৰিকাঠামোৰ উন্নয়ন, বিত্তিয় পৰিচালনা আৰু প্ৰকল্প পৰিচালনাৰ অগ্ৰগতি সমূহ চিহ্নিত কৰাত সহায় কৰে।\nচাবলৈ চোৱাইপ কৰক\nমহিলা অগ্ৰগতিৰ প্ৰতিবেদন পদ্ধতি এই পদ্ধতিটোৱে নীৰ নিৰ্মল পৰিযোজনা অসমৰ অধীনত মাহিলী চাক্ষুষ আৰু বিত্তিয় অগ্ৰগতি ধৰি লব, যত প্ৰতিখন জিলাই/ ডি.পি.এম.ইউ.ই তেওঁলোকৰ অগ্ৰগতিৰ নিৰ্দ্ধাৰিত খতিয়ান(অংশ হিচাপে) এখন নিৰ্দ্ধাৰিত ফৰ্মত ভৰ্ত্তি কৰিব।\nপ্ৰকল্প প্ৰৱন্ধনা পদ্ধতি পৰিকাঠামোৰ উন্নয়নৰ অধীনৰ অগ্ৰগতিৰ খতিয়ানটো প্ৰকল্প প্ৰৱন্ধনা পদ্ধতিয়ে ধৰি লব আৰু লগে লগে “Operators”—“DPMU”—“TPQAC”—“SPMU” ৰ মধ্যম হিচাপে কাম কৰিব।\nক্ষমতা নিৰ্মাণ প্ৰৱন্ধনা তথ্য পদ্ধতি বিভিন্ন সক্ষমতা সৃষ্টিৰ কৰ্মসমূহৰ সম্পৰ্কীত দৰ্কাৰী সূচক/তথ্য সমূহ(যেনে, প্ৰশিক্ষণ, সজাগতা শিবিৰ আদি) যিবিলাক বিভিন্ন স্তৰত সম্পাদিত হৈছে, সেই বিলাক ক্ষমতা নিৰ্মাণ প্ৰৱন্ধনা তথ্য পদ্ধতিয়ে ধৰি ৰাখিব।\nবিত্তীয় নিৰীক্ষণ পদ্ধতি এছ.পি.এম.ইউ. আৰু ডি.পি.এম.ইউ. স্তৰত বিত্তীয় আগমন আৰু নিৰ্গমনৰ সূত্ৰটো বিত্তীয় নিৰীক্ষণ পদ্ধতিয়ে ধৰি ৰাখিব। ব্যয় কৰা গোট(SPMU/DPMU)সমূহৰ যি কোনো প্ৰদত্ত সময়ৰ শেহতীয়া আৰু সঠিক বিত্তীয় অৱস্থাৰ তথ্য পোৱা যাব।\nভ্ৰমণৰ প্ৰতিবেদনৰ পদ্ধতি এই পদ্ধতিটোৱে ক্ষেত্ৰ পৰিদৰ্শন/মুক্ত পৰিদৰ্শন/ ভ্ৰমণ আদিৰ পৰা লভা ফলাফল লিপিবদ্ধ আৰু নিৰীক্ষণ কৰিব।\nফাইল সন্ধান পদ্ধতি, এছ.পি.এম.ইউ. ফাইল সন্ধান পদ্ধতিয়ে কাৰ্য্যালয়ৰ ফাইল সমূহৰ গতি আৰু ফাইলৰ অৱস্থান আৰু অৱস্থাৰ অনুসন্ধান কৰিব।\nঅনলাইন প্ৰতিবেদন আৰু নিৰীক্ষণ পদ্ধতিৰ চাইট চাবলৈ ইয়াতে ক্লিক কৰক।\nএই পৃষ্ঠা অন্তিমবাৰ আপডেট কৰা হৈছিল: 21 Sep 2021\nদৰ্শনকাৰীৰ গণনা: 77967\nContent Ownership নীৰ নিৰ্মল পৰিযোজনা, অসম (বিশ্ব বেঙ্কৰ সাহায্যপ্ৰাপ্ত প্ৰকল্প), Govt. of Assam.


ভূতৰ মুখত ৰাম নাম! ভাৰতৰ সৈতে ১০০ বছৰৰ শান্তি বিচাৰিছে পাকিস্তানে -\nHomeআন্তঃৰাষ্ট্ৰীয়ভূতৰ মুখত ৰাম নাম! ভাৰতৰ সৈতে ১০০ বছৰৰ শান্তি বিচাৰিছে পাকিস্তানে\nভূতৰ মুখত ৰাম নাম! ভাৰতৰ সৈতে ১০০ বছৰৰ শান্তি বিচাৰিছে পাকিস্তানে\nডিজিটেল ডেস্কঃ চিৰবৈৰী চুবুৰীয়া দেশ পাকিস্তানে ভাৰতক লৈ এইবাৰ ৰচিছে আন এক নতুন কৌশল। পাকিস্তানৰ এখন বাতৰি কাকতত প্ৰকাশিত প্ৰতিবেদন অনুসৰি, পাকিস্তানে এইবাৰ প্ৰথম ৰাষ্ট্ৰীয় সুৰক্ষা নীতিৰ অধীনত ভাৰত আৰু অন্যান্য নিকটতম চুবুৰীয়া ৰাষ্ট্ৰৰ সৈতে শান্তি স্থাপন কৰিবলৈ ইচ্ছুক। যি পাকিস্তানে কাশ্মীৰৰ সমস্যাৰ নিষ্পত্তি নোহোৱাকৈও নতুন দিল্লীৰ সৈতে বাণিজ্যৰ দুৱাৰ মুকলি ৰাখিছে সেই পাকিস্তানে এতিয়া দ্বি-পাক্ষিক আলোচনাত বহিবলৈও প্ৰস্তুত বুলি জানিবলৈ পোৱা গৈছে।\nবিগত মাহত দেশৰ ৰাষ্ট্ৰীয় সুৰক্ষা সমিতি আৰু কেবিনেটে পৃথকে পৃথকে সমৰ্থন কৰা ৰাষ্ট্ৰীয় সুৰক্ষা নীতিৰ আওতাত পাকিস্তানৰ প্ৰধানমন্ত্ৰী ইমৰান খানে আনুষ্ঠানিকভাৱে এই কথা ব্যক্ত কৰিছে। আনহাতে, এক্সপ্ৰেছ ট্ৰিবিউন বাতৰি কাকতৰ এক প্ৰতিবেদন অনুসৰি, নতুন ৰাষ্ট্ৰীয় সুৰক্ষা নীতিৰ অধীনত তাৎক্ষণিকভাবে চুবুৰীয়া ৰাষ্ট্ৰৰ সৈতে শান্তি আৰু অৰ্থনৈতিক কূটনীতি আদি বিষয়সমূহ পাকিস্তানৰ বৈদেশিক নীতিৰ মূখ্য বিষয় হ’ব বুলি প্ৰকাশ পাইছে। পাকিস্তানৰ এই প্ৰস্তাৱত ভাৰতৰ লগতে অন্যান্য চুবুৰীয়া ৰাষ্ট্ৰ সমূহে কি পদক্ষেপ গ্রহণ কৰে সেয়া সময়তহে হ’ব লক্ষ্যণীয়\nPrevious articleপশ্চিম বংগত ভয়ংকৰ ৰে’ল দুৰ্ঘটনা: এতিয়ালৈ ৩গৰাকী নিহতৰ তথ্য, আহত অৰ্ধশতাধিক\nNext articleপঞ্জাবৰ বিধানসভা নিৰ্বাচন: ৰাইজৰ কাষ চপাৰ অভিনৱ কৌশল আম আদমী পাৰ্টিৰ\nএজন ৰজাৰ ৰাজপ্ৰাসাদ, য’ত সোণৰ মূল্য নাই!\nমামা নগ’ল কাৰণে নগাঁৱৰ ভাগিনৰ খবৰ মই ল’লো: ভূপেন বৰাৰ কবিতাক লৈ চৰ্চা অব্যাহত


কৰুণ! নিজেও আহত; আনৰো কাঢ়িলে প্ৰাণ, উদণ্ড বাইক আৰোহীৰ খুন্দাত থিতাতে প্ৰাণ হেৰুৱালে এগৰাকী দশম শ্ৰেণীৰ ছাত্ৰীয়ে, আহত যুৱকজনে হাস্পতালত গণি আছে মৃত্যুৰ ক্ষণ\nImprove Sex Life: আহাৰত কিছুমান পৰিৱৰ্তন কৰি যৌন শক্তি (Top Foods to Enhance Your Sex Life) বৃদ্ধি কৰিব পাৰে। ইয়াৰ বাবে ঔষধৰ প্ৰয়োজন নাই।\nBoost Libido and Improve Sex Life: হ’ব পাৰে কিছুমান লোকে যৌন জীৱন (Sex Life)ৰ বিষয়ে কথা পাতিবলৈ আচৰিত অনুভৱ কৰে, কিন্তু পৰিৱৰ্তনশীল সমাজ আৰু চিন্তাধাৰাৰ সৈতে বিষয়টোৰ বিষয়ে মুকলিকৈ কোৱাটো অত্যাৱশ্যকীয় হৈ পৰিছে। যৌন শিক্ষা (Sex Education)ৰ দৰে বিষয়বোৰ আজিকালি আলোচনা কৰা হৈছে যিয়ে এখন মুক্ত সমাজ আৰু চিন্তাধাৰা প্ৰতিফলিত কৰে। ইয়াৰ বহুতো সুবিধা আছে। ই বৰ্ধিত যৌন ৰোগ নিয়ন্ত্ৰণ কৰাৰ বাবেও লাভজনক আৰু যৌন আকাংক্ষা বা যৌনতাৰ বাবে মানুহৰ চিন্তাধাৰাও মুকলি হৈ আছে। ই যৌন সংক্ৰমণৰ আশংকা হ্ৰাস কৰে। ই বজাৰত থকা সামগ্ৰীবোৰক লৈ সঠিক সজাগতাও সৃষ্টি কৰে। এই দিশত বজাৰত আপোনাৰ যৌন শক্তি বৃদ্ধি কৰা ঔষধবোৰ (Medicines for increase your sexual power) আপোনাৰ বাবে সঠিক হয় নে নহয় জনাটোও গুৰুত্বপূৰ্ণ। এই ঔষধবোৰৰ অবিহনে আপোনাৰ যৌন শক্তি কেনেদৰে বৃদ্ধি কৰিব (How to Increase sex power without medicine)? তেন্তে উত্তৰটো হৈছে হয়, আপুনি আপোনাৰ আহাৰত কিছু পৰিৱৰ্তন কৰি যৌন শক্তি (Top Foods to Enhance Your Sex Life) বৃদ্ধি কৰিব পাৰে। ইয়াৰ বাবে আপোনাক ঔষধৰ প্ৰয়োজন নাই।\nইয়াত দিয়া হৈছে এনে ১০ বিধ খাদ্য যিয়ে যৌন ক্ষমতা বৃদ্ধি কৰাত সহায় কৰিব (Here are Top 10 Sex-Boosting Foods)\n১. কণী (Sex-Boosting Foods: Egg)\nকণীয়ে আপোনাৰ উদ্দেশ্য সম্পূৰ্ণ কৰিব পাৰে। কোনো ধৰণৰ ঔষধ অবিহনে কণীয়ে আপোনাৰ যৌন ক্ষমতা বৃদ্ধি কৰাত সহায় কৰে। কণীত ভিটামিন বি-৫ আৰু বি-৬ থাকে যিয়ে যৌন জীৱন উন্নত কৰাত কাম কৰিব। কণীত যথেষ্ট পৰিমাণে প্ৰ’টিন থাকে। যিয়ে ষ্টেমিনা বৃদ্ধি কৰাত কাম কৰে। কেৱল এয়াই নহয় কণীত থকা পুষ্টিবোৰে দুৰ্বলতা আঁতৰাই শক্তি প্ৰদান কৰে আৰু একে সময়তে বিভিন্ন প্ৰকাৰৰ ৰোগৰ বিৰুদ্ধে যুঁজ দিয়ে।\n২. কল (Banana – Top Sex-Boosting Foods):\nকল ফাইবাৰৰ এক ভাল উৎস। ইয়াৰ বিষয়ে যিটো ভাল সেয়া হ’ল ইয়াত থকা ফাইবাৰ দ্ৰৱণীয়। ই যৌন ক্ষমতা বৃদ্ধি কৰাত সহায় কৰে। কলত থকা ভিটামিন আৰু খনিজ পদাৰ্থই যৌন শক্তি উন্নত কৰিব পাৰে।\n৩. তৰমুজ ( Watermelon – Top Sex-Boosting Foods)\nতৰমুজ কামশক্তি বৃদ্ধিত সহায়ক প্ৰমাণিত হ’ব পাৰে। তৰমুজত ফাইটোনিউট্ৰিয়েণ্ট যথেষ্ট পৰিমানত থাকে যিয়ে যৌন জীৱন উন্নত কৰিব পাৰে। তৰমুজত বিটা-কেৰোটিন, লাইকোপেন আৰু চাইট্ৰুললাইনৰ দৰে উপাদান থাকে যি আপোনাক আৰাম অনুভৱ কৰাব আৰু আপুনি বিচনাত আপোনাৰ সংগীৰ সৈতে ভাল সময় অতিবাহিত কৰিবলৈ সক্ষম হ’ব।\n৪. কফিয়ে (Coffee Can Boost Your Libido)\nযেতিয়া সঠিক পৰিমাণৰ কফি খোৱা হয় তেতিয়া বিচনাত আপোনাৰ বাবে ভাল প্ৰমাণিত হ’ব পাৰে (superfood for boosting sex drive)। বহুতো অধ্যয়নে প্ৰকাশ কৰিছে যে দিনে ২ৰ পৰা ৩ কাপ কফি খালে পুৰুষৰ কামশক্তি বৃদ্ধি হ’ব পাৰে।\n৫. বাদাম আৰু পিস্তা (Almonds and pistachios Can Boost Your Libido)\nকাঠবাদামত যথেষ্ট পৰিমানত ভিটামিন ই (Vitamin E) থাকে। গৱেষণা অনুসৰি যিবিলাক খাদ্যত ভিটামিন ই যথেষ্ট পৰিমানত থাকে সেইবোৰ খাদ্যই সেই হৰমনক প্ৰভাৱিত কৰে যিয়ে যৌন আকাংক্ষা (Boost Libido) প্ৰভাৱিত কৰে। গতিকে ইয়াৰ বাবে আপুনি বাদাম ব্যৱহাৰ কৰিব পাৰে। বাদামত ভিটামিন ই সমৃদ্ধ। গতিকে বিচনাত আপোনাৰ সময় উন্নত কৰাটো সহায়ক হ’ব পাৰে। বাদাম ইয়াত ভাল বুলি প্ৰমাণিত হয়। বাদামৰ লগতে পিস্তাও যৌন আকাংক্ষা উন্নত কৰাত সহায়ক হ’ব পাৰে। পিস্তাত কপাৰ, মেগনেছিয়াম আৰু জিংক থাকে। আৰু এই সকলোবোৰ খনিজ উত্তেজনা বজাই ৰখাত সহায়ক যি বিচনাত সময় বৃদ্ধি কৰাত সহায়ক হ’ব। কেৱল এয়াই নহয়, বাদামে শুক্ৰাণু আৰু (Improve Quality Of Sperm And Sperm Count) শুক্ৰাণুৰ সংখ্যা উন্নত কৰাত আৰু শুক্ৰাণুৰ সংখ্যা বৃদ্ধি কৰাত সহায় কৰে।\n৬. কেশৰ (Saffron Can Boost Your Libido)\nকেশৰক সাধাৰণতে যৌন আকাংক্ষা বৃদ্ধিৰ বাবে ঘৰুৱা প্ৰতিকাৰ হিচাপে দেখা যায়। সম্ভৱতঃ এইটোও এটা কাৰণ হ’ব পাৰে যে প্ৰথম নিশা পত্নীয়ে তেওঁৰ স্বামীৰ বাবে কেশৰ মিহলোৱা গাখীৰ লৈ যায়। কেশৰে এষ্ট্ৰোজেন, চেৰোটনিন আৰু অন্যান্য ভাল হৰমন প্ৰচাৰ কৰে যি মানসিক শান্তি আনিবলৈ আৰু বিচনাত আপোনাৰ ঘনিষ্ঠ মুহূৰ্তবোৰ বৃদ্ধি কৰিবলৈ চাপ হ্ৰাস কৰে।\n৭. ডাৰ্ক চকলেট (Dark chocolate Can Boost Your Libido)\nডাৰ্ক চকলেটে যৌন শক্তি বা যৌন আকাংক্ষা বৃদ্ধি কৰিবলৈ চুপাৰফুডৰ দৰে কাম কৰে। ডাৰ্ক চকলেটত L-arginine এমিনো এচিড থাকে যি যৌন সক্ৰিয়তাক (Natural Booster For Sex Drive)উন্নত কৰে।\n৮. সেউজীয়া শাক-পাচলি (Green Veggie for Sex-Boosting)\nহয়, সেউজীয়া পাচলিত এটা নহয় বহুতো লাভ লুকাই আছে। এইবোৰত পুষ্টিকৰ উপাদান, ভিটামিন আৰু মিনাৰেলছ প্ৰচুৰ পৰিমানত থৈকে। ইয়াত Swiss chard, পালেং শাক, Kale আৰু সৰিয়হ অতি গুৰুত্বপূৰ্ণ। এইবোৰত বহুতো পুষ্টিকৰ উপাদান থাকে, যি শুক্ৰাণুৰ উৰ্বৰতা আৰু মানদণ্ড উন্নত কৰে।\n৯. ষ্ট্ৰবেৰী (Strawberries can increase your sex drive)\nসোৱাদ আৰু স্বাস্থ্যৰ বাবে ষ্ট্ৰবেৰীৰ নিজা অনন্য গুণাগুণ আছে। ষ্ট্ৰবেৰীত ভিটামিন চি প্ৰচুৰ পৰিমানত থাকে। ই উৰ্বৰতা উন্নত কৰে। বহুতো গৱেষণাই প্ৰমাণ কৰিছে যে পুৰুষৰ উৰ্বৰতা বৃদ্ধিত ভিটামিনে অতি গুৰুত্বপূৰ্ণ ভূমিকা পালন কৰে।\n১০. জলকীয়া (Chili can increase your sex drive)\nহয়, জলকীয়াই আপোনাৰ যৌন জীৱনত এক গুৰুত্বপূৰ্ণ ভূমিকা পালন কৰিব পাৰে। দৰাচলতে, জলকীয়াই তেজৰ প্ৰবাহ বৃদ্ধি কৰে যি আপোনাৰ মুড সলনি কৰিব পাৰে। গতিকে আজিয়ে সেউজীয়া জলকীয়াৰ লাভ উঠাওক।\nআৰু পঢ়কঃ https://khatangkhobor.com/%e0%a6%95%e0%a7%8d%e0%a7%b0%e0%a6%be%e0%a6%87%e0%a6%ae/rape-case-at-lakhimpur-55-years-old-man-rape-9-years-old-girl/8694/\nTags: ১০ বিধ যৌন শক্তি বৃদ্ধি কৰা খাদ্যBoost Libido and Improve Sex LifeFoodHealthHealth BenefitsHealth Care TipsLifestyleSex LifeSex PowerTop 10 Sex-Boosting FoodsTop Foods to Enhance Your Sex Lifeকামশক্তি বৃদ্ধিখাদ্যজীৱনশৈলীযৌন জীৱনযৌন শক্তিস্বাস্থ্যস্বাস্থ্যৰ পৰামৰ্শস্বাস্থ্যৰ লাভালাভ


দুবাৰ টিপক ‘Cancel', সুৰক্ষিত কৰক এটিএম! ম’বাইলত বিয়পিছে মেছেজ - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nদুবাৰ টিপক ‘Cancel’, সুৰক্ষিত কৰক এটিএম! ম’বাইলত বিয়পিছে মেছেজ\nডিজিটেল ডেস্কঃ এটিএম কাৰ্ড ব্যৱহাৰেৰে এতিয়া সকলোৱে ধন উলিয়াই । কিন্তু সেই এটিএম কাৰ্ড আপোনাৰ হাতত থকাৰ পাছতো আপোনাৰ একাউণ্টৰ পৰা কোনো দুষ্ট চক্ৰই ধন উলিয়াই লৈ যায়। বেংক কৰ্তৃপক্ষই তেনে বহু অভিযোগৰ উত্তৰত কয়- এটিএমৰ জৰিয়তেই উলিয়াই নিয়া হৈছে ধন। তথ্য-প্ৰযুক্তিৰ এই যুগত আপোনাৰ এটিএমৰ পিন নম্বৰ যিকোনো প্ৰকাৰে সংগ্ৰহ কৰি এনে চক্ৰই আপুনি ব্যৱহাৰ কৰা এটিএমখন নোহোৱাকৈয়ে ধন উলিয়াই নিব পাৰে।\nআনকি বহু ঠাইত এটিএমৰ ওপৰত এনে ডিভাইচ এই চক্ৰবোৰে লগাই থৈ যায় যে, এটিএমত আপুনি ব্যৱহাৰ কৰা এটিএম কাৰ্ডখনৰ কোনো তথ্য সেই ডিভাইচত থকা চিচি কেমেৰাত বন্দী হৈ পৰে। নতুবা, সেই ডিভাইচত থকা ছফ্টৱেৰৰ জৰিয়তে এজন গ্ৰাহকৰ বেংক একাউণ্টৰ সবিশেষ সংগ্ৰহ কৰি লয় এনে চক্ৰই। তাৰপাছতেই গ্ৰাহকজনৰ বেংক একাউণ্টৰ পৰা উঠাই নিয়ে ধন।\nকিছুদিনৰ পৰা ছ’চিয়েল মিডিয়া আৰু আন মাধ্যমসমূহত এটা মেছেজ ভাইৰেল হৈছে। কোনো দুষ্ট চক্ৰই যদি এটিএমত গ্ৰাহকৰ তথ্য গোপনে সংগ্ৰহ কৰিবৰ বাবে কিবা ছফ্টৱেৰ বা ডিভাইচ এটিএমৰ সৈতে সংযুক্ত কৰি থয়, তেনেহ’লে তাক প্ৰতিৰোধ কৰিবলৈ এটিএমৰ কি-বৰ্ডত থকা ‘Cancel’ বুটামটো দুবাৰ টিপিব লাগে।\nমেছেজটোত লগতে কোৱা হৈছে- এই বাৰ্তা ৰিজাৰ্ভ বেংক অৱ ইণ্ডিয়াৰ তৰফৰ পৰা গ্ৰাহকৰ বেংক একাউণ্ট সুৰক্ষিত কৰাৰ লক্ষ্যৰে ৰাজহুৱা কৰা হৈছে। হোৱাটছএপ, ফেচবুক, টুইটাৰ আদিত এই মেছেজ ভাইৰেল হৈ পৰাৰ পাছত বহু গ্ৰাহকে এটিএমৰ পৰা ধন উলিওৱাৰ পূৰ্বে এই বাৰ্তাত দিয়া নিৰ্দেশনা অনুসৰি দুবাৰকৈ ‘Cancel’ বুটাম টিপি লয়।\nসঁচাকৈয়ে এনে নিৰ্দেশনা কোনো বেংক কৰ্তৃপক্ষ বা ভাৰতীয় ৰিজাৰ্ভ বেংকৰ পৰা আহিছে নেকি? এই সন্দৰ্ভত ‘অসমীয়া প্ৰতিদিন’ৰ ডিজেটল ডেস্কে নিশ্চিত হ’বৰ বাবে যোগাযোগ কৰিছিল বেংকৰ এজন উচ্চপদস্থ বিষয়াৰ সৈতে। বিষয়াগৰাকীয়ে জানিবলৈ দিয়া মতে, এই মেছেজ ৰিজাৰ্ভ বেংক বা বেংক কৰ্তৃপক্ষৰ দ্বাৰা দিয়া হোৱা নাই। তেনে ধৰণৰ ব্যৱস্থা বেংকে লোৱা নাই বুলিও তেওঁ সদৰি কৰে।\nইফালে, ৰিজাৰ্ভ বেংক অৱ ইণ্ডিয়াৰ বেৱ পেজতো যাৱতীয় সকলো নিৰ্দেশনা আছে যদিও, এই ধৰণৰ কোনো নীতি-নিৰ্দেশনা জাৰি কৰা হোৱা নাই। ৰাষ্ট্ৰীয়কৃত বেংক সমূহৰ কেবাটাও ৱেব ছাইট পৰীক্ষা কৰিও এনে নিৰ্দেশনা দিয়া তথ্য পোৱা নগ’ল। যিহেতু এটিএমৰ পৰা ধন লুট বা কোনো লোকৰ একাউণ্টৰ পৰা অনলাইনযোগে দুষ্ট চক্ৰই ধন লুটি নিয়া ঘটনা প্ৰায়ে সংঘটিত হৈ আহিছে। দুদিনৰ পূৰ্বে দুলীয়াজানৰ পৰা অইল ইণ্ডিয়াত কৰ্মৰত দুজন কৰ্মচাৰীৰ পৰাও লক্ষাধিক ধন দুষ্ট চক্ৰই লুটি নিছিল। কৰ্মচাৰী দুজনক ফোনযোগে তেওঁলোকৰ বেংক একাউণ্ট পৰীক্ষা কৰা হৈছে বুলি জানিবলৈ দি এটিএম নম্বৰ বিচাৰিছিল।\nইয়াৰে এজনৰ বেংক একাউণ্টৰ পৰা ২৩লাখ টকা লুটি নিছিল দুষ্ট চক্ৰটোৱে। আনহাতে, দিলেশ্বৰ গগৈ নামৰ আনজন অইলৰ কৰ্মচাৰীৰ একাউণ্টৰপৰা দুদিনৰ পূৰ্বে এই চক্ৰটোৱে উঠাই নিলে ৭০ হাজাৰ টকা। এনেবোৰ ঘটনাৰ পৰিপ্ৰেক্ষিতত এই মেছেজ সঁচা বুলি ভাবি বহুতে এটিএম ব্যৱহাৰ কৰাৰ পূৰ্বে ‘Cancel’ বুটামটো দুবাৰকৈ টিপি নিজৰ বেংক একাউণ্ট আৰু এটিএম কাৰ্ড সুৰক্ষিত হ’ব বুলি ভাবি লৈছিল।\n‘অসমীয়া প্ৰতিদিন’ৰ ডিজিটেল ডেস্কৰ অনুসন্ধানত পোহৰলৈ আহিল যে, ভাইৰেল হৈ পৰা এই মেছেজ ভুৱা। এই মেছেজটোত লিখিছিল- ‘A very useful tip while withdrawing funds from an ATM. Press ‘Cancel’ button twice before inserting the card. If anyone has set up the key pad to steal your PIN code, this will cancel that set up. Please make itahabit and part of every transaction that you make. Share for your Circle people’\nহোৱাটছএপ, ফেচবুক, টুইটাৰত ভাইৰেল হৈ পৰা মেছেজটো।\nৰিজাৰ্ভ বেংকৰ নাম লৈ সমগ্ৰ দেশত এইদৰে কোনো দুষ্ট চক্ৰই এই বাৰ্তাৰ জৰিয়তে অপপ্ৰচাৰ চলাইছে সেয়াহে এতিয়া লক্ষণীয় বিষয় হৈ পৰিছে। এই চক্ৰটোৰ আঁৰৰ প্ৰকৃত উদ্দেশ্য কি? ইয়াৰো তদন্তৰ প্ৰয়োজন আছে। মন কৰিবলগা যে, এই মেছেজৰ সৈতে ব্যৱহাৰ কৰা অশোক স্তম্ভটো ত্ৰিৰংগাৰ তিনিটা ৰঙেৰে ৰঙীণ কৰা হৈছে। যিটো কোনো ক্ষেত্ৰতেই কৰিব নোৱাৰে আৰু এনে কৰাটো দোষণীয়। ইয়াৰো প্ৰকৃত সত্য আৰু এনে বাৰ্তা প্ৰেৰণ কৰোতাক বিচাৰি উলিওৱাটো ৰিজাৰ্ভ বেংকৰ বিধিগত দায়িত্ব। সকলোৱে শীঘ্ৰে ইয়াৰ ওপৰত পদক্ষেপ গ্ৰহণ কৰাটো বিচাৰিছো।\nবঢ়মপুৰত ভোটগ্ৰহণত বিসংগতিৰ অভিযোগ, পুনৰ ভোটগ্ৰহণৰ দাবী


সুবাস : মুখ্য সম্পাদকৰ কলমত\nঅসমীয়া জাতিৰ দাপোনস্বৰূপ কাতি বিহুক কঙালী, মাঘৰ বিহুক ভোগালী আৰু বহাগ বিহুক ৰঙালী বিহু বুলি জনা যায়। ভোগালীৰ অৰ্থ ভোগ কৰা, ফূৰ্তিমনেৰে পৰিয়াল, চুবুৰী তথা সমাজৰ লগত এসাজ খোৱা। খেতি চপাই গৃহস্থৰ ভড়াল হৈ পৰে ধান-চাউলেৰে উভৈনদী । নৈ-বিল শুকাই, মাছ -পুঠিৰো আকাল নাই। সকলোৱে আনন্দ মনেৰে এসাজ খায় ।\nবিশ্বায়নৰ যুগত আধুনিকতাৰ সৈতে খাপ খাই পৰা বিহুটি এইবাৰ যেন আৰু এখাপ ওপৰলৈ গল। অসমৰ বিভিন্ন ঠাইত বিভিন্ন প্ৰতীকিৰে নিৰ্মাণ হ'ল ভেলাঘৰসমূহ। প্ৰায় ১৫/২০ দিন আগৰ পৰাই আয়োজন হ'ল বিশাল প্ৰাক ভোগালী মেলাবোৰ।\nহেৰাই যোৱা চহা আমেজখিনিৰ সোৱাদ লবলৈ বিভিন্ন ঠাইত মেজিও কিনিবলৈ পোৱা গল। তাহানিৰ আইতাৰ আখলত পিঠা পুৰা কথাবোৰ সাধু যেন লগা হ'ল। সন্ধিয়াৰ লগে লগে উচ্চস্বৰত শুনা পোৱা গল ৰক বিহু(?) বোৰ।\nসকলো পৰিৰ্বতন, সময়-সমাজ-নীতি-নিয়ম।\nসময়ৰ আগ্ৰাসনক আমি নতশিৰে স্বীকাৰ কৰি লবই লাগিব যদিও অতিমাত্ৰা আধুনিকতাৰ পৰশত আমি যাতে পুৰণি ভেটি নেহেৰুৱাও তাৰ বাবেও নিশ্চয়কৈ লক্ষ ৰাখিব লাগিব। নহ'লে প্ৰতিদিনেই নতুনত্বৰ সন্ধানত আমাৰ অস্বিত্ব এদিন ইতিসাহ হোৱাটো স্বাভাৱিক।\nবিচাৰ ৰাইজৰ হাতত……!!!\nশেষত "সুবাস"ৰ মুখ্য সম্পাদকৰ গুৰু-দ্বায়িত্ব পালনত পদে পদে হোৱা ভুলৰ বাবে পাঠকবৃন্দৰ ওচৰত ক্ষমা ভিক্ষাৰে আৰু "সুবাস"ৰ সমূহ পাঠকলৈ ভোগালী বিহুৰ হিয়া ভৰা শুভেচ্ছাৰে আপোনালোকৰ হাতত তুলি দিলো "সুবাস"ৰ জানুৱাৰী মাহৰ সংকলনটি।\nRatul das7February 2018 at 07:06


আদিপুস্তক 11 - पवित्र बाइबिल [ইণ্ডিয়ান ৰিভাইচ ভাৰচন] - (আদি 11)\nসেই সময়ত গোটেই পৃথিৱীৰ মানুহে কেৱল এটা ভাষাতে কথা কৈছিল।\nপাছত লোকসকলে পূব দিশে ঘূৰি ফুৰি গৈ চিনাৰ দেশত আহি এখন সমতল ভূমি পালে আৰু তাতে বাস কৰিবলৈ ধৰিলে।\nতেওঁলোকে এজনে আন জনক ক’লে, “ব’লা, আমি ইটা সাজি ভালকৈ জুইত পোৰোঁহঁক।” এইবুলি কৈ তেওঁলোকে শিলৰ সলনি ইটা আৰু গাঁথনিৰ কাৰণে এঠামাটিৰ সলনি আলকতৰাৰ প্ৰলেপ ল’লে।\nতেওঁলোকে ক’লে, “আহাঁ, আমি নিজৰ কাৰণে এখন নগৰ নির্ম্মাণ কৰোঁ আৰু এনে এটা উচ্চ স্তম্ভ নিৰ্ম্মাণ কৰোঁহক যাৰ চূড়াই আকাশ চুব পাৰে। আমি আমাৰ নাম খ্যাতিমন্ত কৰোঁহক, নহ’লে আমি গোটেই পৃথিৱীতে সিচঁৰিত হৈ পৰিম।”\nআদমৰ বংশধৰসকলে যি নগৰ আৰু উচ্চ স্তম্ভ নিৰ্ম্মাণ কৰিছিল, তাক চাবলৈ যিহোৱা নামি আহিল।\nযিহোৱাই কৈছিল, “এই লোকসকল এক জাতিৰ লোক আৰু এইসকলৰ ভাষাও এক! এওঁলোকে এনেকুৱাকৈ কাৰ্যও আৰম্ভ কৰিলে! এতিয়া তেওঁলোকে ইচ্ছা কৰা কোনো কাৰ্যই তেওঁলোকৰ বাবে অসাধ্য নহ’ব।\nগতিকে, আহাঁ, আমি নামি গৈ তেওঁলোকৰ ভাষাত বিভ্রান্তিৰ সৃষ্টি কৰোঁ যাতে তেওঁলোকে এজনে আন জনৰ কথা বুজিব নোৱাৰে।”\nএইদৰে যিহোৱাই তেওঁলোকক সেই ঠাইৰ পৰা গোটেই পৃথিৱীতে সিচঁৰিত কৰিলে; তাতে তেওঁলোকে সেই নগৰ সজাৰ কাম বন্ধ কৰিলে।\nএইবাবেই সেই ঠাইৰ নাম বাবিল ৰখা হ’ল, কিয়নো সেই ঠাইতেই যিহোৱাই গোটেই পৃথিৱীত ভাষাৰ ভেদ জন্মালে আৰু তাৰ পৰাই যিহোৱাই তেওঁলোকক পৃথিৱীত সিচঁৰিত কৰিলে।\nচেমৰ বংশৰ বিৱৰণ এই। জলপ্লাৱনৰ দুবছৰৰ পাছত যেতিয়া চেমৰ বয়স এশ বছৰ তেতিয়া তেওঁৰ পুত্র অৰ্ফকচদ জন্মিল।\nঅৰ্ফকচদৰ জন্মৰ পাছত চেম আৰু পাঁচ শ বছৰ জীয়াই আছিল। সেই সময়ত তেওঁৰ আৰু পুত্র-কন্যা জন্মিল।\nঅৰ্ফকচদৰ পঁয়ত্ৰিশ বছৰ বয়সত তেওঁৰ পুত্র চেলহ জন্মিল;\nচেলহৰ জন্মৰ পাছত অৰ্ফকচদ আৰু চাৰি শ তিনি বছৰ জীয়াই আছিল। সেই সময়ত তেওঁৰ আৰু পুত্র-কন্যা জন্মিল।\nচেলহৰ ত্ৰিশ বছৰ বয়সত তেওঁৰ পুত্র এবৰ জন্মিল;\nএবৰৰ জন্মৰ পাছত চেলহ পুনৰ চাৰি শ তিনি বছৰ জীয়াই আছিল। সেই সময়ত তেওঁৰ আন আন পুত্র-কন্যা জন্মিল।\nএবৰৰ চৌত্ৰিশ বছৰ বয়সত তেওঁৰ পুত্র পেলগ জন্মিল;\nপেলগৰ জন্মৰ পাছত এবৰ পুনৰ চাৰি শ ত্ৰিশ বছৰ জীয়াই আছিল। সেই সময়ত তেওঁৰ আন আন পুত্র-কন্যাসকল জন্মিল।\nপেলগৰ ত্ৰিশ বছৰ বয়সত তেওঁৰ পুত্র ৰিয়ু জন্মিল।\nৰিয়ুৰ জন্মৰ পাছত পেলগ পুনৰ দুশ ন বছৰ জীয়াই আছিল। সেই সময়ত তেওঁৰ আন আন পুত্র আৰু কন্যাসকল জন্মিল।\nৰিয়ুৰ ত্ৰিশ বছৰ বয়সত তেওঁৰ পুত্র চৰূগ জন্মিল।\nচৰূগৰ জন্মৰ পাছত ৰিয়ু পুনৰ দুশ সাত বছৰ জীয়াই আছিল। সেই সময়ত তেওঁৰ আন আন পুত্র আৰু কন্যাসকল জন্মিল।\nচৰূগৰ ত্ৰিশ বছৰ বয়সত তেওঁৰ পুত্র নাহোৰ জন্মিল;\nনাহোৰৰ জন্মৰ পাছত চৰূগ আৰু দুশ বছৰ জীয়াই আছিল। সেই সময়ত তেওঁৰ আৰু পুত্র-কন্যা জন্মিল।\nনাহোৰৰ উনত্ৰিশ বছৰ বয়সত তেওঁৰ পুত্র তেৰহ জন্মিল;\nতেৰহৰ জন্মৰ পাছত নাহোৰ পুনৰ এশ উনৈশ বছৰ জীয়াই আছিল। সেই সময়ত তেওঁৰ আন আন পুত্র আৰু কন্যাসকল জন্মিল।\nতেৰহৰ সত্তৰ বছৰ বয়সৰ পাছত তেওঁৰ পুত্র অব্ৰাম, নাহোৰ আৰু হাৰণ জন্মিল।\nতেৰহৰ বংশৰ বিৱৰণ এই। তেৰহৰ সন্তান সকল আছিল অব্ৰাম, নাহোৰ আৰু হাৰণ; হাৰণৰ সন্তানৰ নাম আছিল লোট।\nপিতৃ তেৰহ জীয়াই থাকোতেই জন্মস্থান কলদীয়াসকলৰ উৰ নগৰত হাৰণৰ মৃত্যু হৈছিল।\nঅব্ৰাম আৰু নাহোৰ এই দুজনেই বিয়া কৰিছিল। অব্ৰামৰ ভার্য্যাৰ নাম আছিল চাৰী আৰু নাহোৰৰ ভার্য্যাৰ নাম আছিল মিল্কা; তেওঁ হাৰণৰ জীয়েক আছিল। সেই হাৰণ মিলকা আৰু যিচকাৰ পিতৃ আছিল।\nকিন্তু চাৰী বন্ধ্যা আছিল; তেওঁৰ কোনো সন্তান নাছিল।\nতেৰহে তেওঁৰ পুত্ৰ অব্ৰাম, হাৰণৰ পুত্র তেওঁৰ নাতিয়েক লোট, অব্ৰামৰ ভাৰ্যা তেওঁৰ বোৱাৰীয়েক চাৰীক লগত লৈ কনান দেশলৈ যাবৰ কাৰণে কলদীয়াসকলৰ উৰ নগৰৰ পৰা ওলাই গ’ল; কিন্তু তেওঁলোকে হাৰণ নগৰ পর্যন্ত গৈ তাতে বসবাস কৰিবলৈ ধৰিলে।\nদুশ পাঁচ বছৰ বয়সত তেৰহৰ হাৰণতে মৃত্যু হ’ল।


ধুম - ৪ (-উজ্জ্বল ফুকন) - সাহিত্য ডট অৰ্গ\n“আজি শুকুৰবাৰ। অফিছৰ পৰা আহি সপ্তাহৰ ভাগৰ মৰাৰ দিন।” কেলেণ্ডাৰখন চাই ৰাজে ভাবিলে।\n‘ফ্ৰাইডে চুড ন’ট বি এ ড্ৰাই দে” এইটো বিয়াৰ আগৰ ডাইলগ আছিল ৰাজৰ। বিয়াৰপিছত লাহে লাহে ভাল লগা শুকুৰবাৰ বোৰ চকুৰ আগৰপৰা নোহোৱা হ’ল।\n“ড্ৰিংক্স কৰা নেকি?” বিয়াৰ আগৰ এই ব্ৰহ্মাস্ত্ৰ পাট বজ্ৰপাট পৰা দি প্ৰায় সকলোৰে ওপৰত পৰে।\n“ন’ ড্ৰিংক্স মানে কিহৰ কথা কৈছা?” এনেকুৱা প্ৰশ্নত ৰাজ সাধাৰণতে অবুজ শিশু হৈ যায়।\n‘মদৰ কথা কৈছোঁ’ এইবাৰ ৰিয়াই পোনপটীয়াকৈ সুধিলে।\n‘মদ নাখাওঁ’ ৰাজে ক’লে।\nভিতৰৰ পৰা ভাল ৰাজ আৰু বেয়া ৰাজে একেলগে সাৰ পালে।\n‘ঠিক কৈছ। আমি মদ পিওঁহে, নাখাওঁ নহয়।’ ভাল ৰাজটোৱে ভিতৰৰ পৰা মাত লগালে।\n‘আৰু মদ বুলি ক’লে ৱাইন হে বুজোঁ। আৰু ৱাইননো ক’ত পিয়া হয়।’ বেয়া ৰাজটোৱে মাত লগালে।\n‘কিন্তু তাই যদি ব্ৰেণ্ডৰ নাম লৈ সোধে তেন্তে বুজি পাবি তাইৰো অলপ অভিজ্ঞতা আছে।’ বেয়া ৰাজে আকৌ ক’লে।\nকিন্তু ৰাজৰে দুৰ্ভাগ্য (?) ৰিয়াই একো ব্ৰেণ্ডৰ নাম নাজানে।\nপ্ৰথমবাৰ ৰাজে সুযোগ বুজি ৰামৰ নাম লৈছিল কোনোবা এটা সন্ধিয়াত। কিন্তুতাইৰ ওফন্দি অহা মুখখন সঠিক অৱস্থালৈ আনিবলৈ ৰাজে শপত খাব লগা হ’ল “ভালুকৰশপত আৰু ৰামৰ নাম নলওঁ।”\nকিহৰ শপত, কোন ভালুক, কোন ৰাম এইবোৰ বুজাবলৈগৈ ৰাজে বুজি পালে শুকুৰবাৰবোৰ আৰু তাৰ ডিঙিটো আহি থকা দিনবোৰত থৰ মৰুভূমিহ’বলৈ গৈ আছে।\nহঠাৎ ফোনটো বাজি উঠাত ৰাজ শুকুৰবৰীয়া বজাৰৰ পৰা উঠি আহিল।\n‘ধুম-৩ৰ দুটা টিকেট কৰিলোঁ। সোনকালে আহিবা অফিছৰপৰা।’ ফোনৰ সিপাৰৰপৰা ৰিয়াই ক’লে।\n‘ঠিক আছে।’ ৰাজে উত্তৰ দি ফোনটো কাটি দিলে।\n“ধুম-৩ মানে আমিৰ খান আছে। বেয়া নহ’ব চাগৈ। ‘আমিৰ খান’ ব্ৰেণ্ডটো ভাল। লগতআছে কেটৰিণা মানে কাজু আৰু চিকেন ফ্ৰাই। অভিষেক বচ্চনক ঠাণ্ডা হিৰ’ মানেবৰফৰ টুকুৰা কেইটাৰ লগত তুলনা কৰিব পাৰি। আৰু ‘উদয় চোপ্ৰা’ সি অচলতে চিকেনৰঠেঙৰ হাড় কেইডাল।\nধুম-৩ চাবলৈ হ’লে তাকো চাব লাগিব। মানে অলম’ষ্ট ফ্ৰাইডে সন্ধিয়াত ‘অন দ’ ৰক্স’ এটা সাজু হৈ আছে।” ৰাজে ভাবিলে।\nধুম-৩ ৰ কথা ভাবি ভাবি সি অফিছৰপৰা ঘৰমুৱা হ’ল। বাটত আকৌ আমিৰ খানে তাৰ মনত ভুমুকি মাৰিলে।\n‘দিল চাহতা হে’, ‘ৰং দে বচন্তি’, ‘চৰফৰোছ’ বা ‘থ্ৰি ইডিয়টছ’ৰ নিচাই তাকবহুদিন কিক মাৰি আছিল। এতিয়াও টিভিত এইকেইখনৰ কিবা এখন দিলেই সি পুৰণানিচাৰ পেগটোৰ সোৱাদ লয়।\nচিনেমা হলটোত সোমায়েই ‘এক দুজে কে লিয়ে’ৰ দৰে দুটামান প্ৰেমিকযুগল দেখি ৰিয়াই ৰাজৰ হাতখন খামোচ মাৰি ধৰিলে।\nএইটো ধুম -১ যেন লাগিল ৰাজৰ। ‘চেনিমাইক দেখি উঠিল গা কেটৰিণাই বোলে মোলৈও চা’ ৰাজে লাহেকৈ ক’লে।\n“কি চেনিমাই আৰু কেটৰিণাক ক’ত দেখিলা” ৰিয়াই সুধিলে।\n“চেনিমাই মানে চুগাৰ বেবি মানে সেইজনী” ৰাজে ইঙ্গিতেৰে দেখুৱালে। ‘আৰু মোৰ কাৰণে কেটৰিণা মানে তুমি’ ৰাজে আকৌ ক’লে।\n‘অলপ বেছি হ’ল নেকি?’ ভাল ৰাজটোৱে ভিতৰৰপৰা মাত লগালে।\n‘বেছি মাখন সানিছ। নিজেই পিছলি পৰিবি চাবি’ বেয়া ৰাজেও সুৰ মিলালে।\nপপকৰ্ণ, পেপচিৰ বাবে শাৰী পাতি থকা মানুহজাকলৈ ৰিয়াই বেছিকৈ মন দিয়া দেখি ৰাজে বুজি পালে আজি কেইজনমান মহাত্মা গান্ধীৰ শ্ৰাদ্ধ হ’ব।\n“এই মানুহবোৰ আৰু নৈশ বাছত উজনিৰ পৰা গুৱাহাটীলৈ যোৱা মানুহবোৰ একেই। যেনএসপ্তাহমানৰ পৰা একো খোৱা নাই। চিনেমা আৰম্ভই হোৱা নাই এইজাকৰ পেটৰ চিন্তাকৰিবলৈ হ’লেই।” ৰিয়াই শাৰী পাতি থকা মানুহজাকলৈ চাই ক’লে।\nএইটো ‘ধুম – ২’ পৰিল ৰাজৰ মূৰত।\nভাল ৰাজটোৱে মাত লগালে ‘সেইকাৰণেই মই কওঁ মুখ চাই মহাভাৰত নপঢ়িবি মানুহৰ।’\nমনিবেগৰ ভিতৰত দুজনমান মহাত্মা গান্ধীয়ে ইজনে সিজনক আনন্দত সাৱটি ধৰিলে।\nৰাজে ভাবিলে ‘এয়া কেটৰিণাৰ নামৰ কামাল নেকি বাৰু?’\nচিটত বহি পৰ্দাত মন দিলে ৰিয়াই। ৰাজে পুৰণা অভ্যাসটো এৰিব নোৱাৰে লাগিলে সেয়া নাইট চুপাৰেই হওক বা চিনেমা হলেই হওক।\nকাষৰ আৰু আগৰ পিছৰ চিটকেইটাৰ পৰিৱেশটো চাই সিও বহিল। আগফালে উড়িয়াউমৰাওজান এজনী বহি আছে। উড়িয়া ভাষাটো বুজিব পাৰি অলপ অলপ। অসমীয়া শব্দৰপিছপিনে ‘অন্টি’ৰ দৰে কিবা লগাই দিয়া যেন লাগে।\nপৰ্দাত ধুম-৩ ৰ চৰিত্ৰবোৰ লাহে লাহে কাহিনীৰ সৈতে আগবাঢ়িল।\n১০ টকীয়া ডাইলগ এটা ভাহি আহিল “বন্দে হে হাম উচকে, হাম পে কিচকা জৌৰ.. উম্মীদ’ কে চুৰজ, নিকলে চাৰৌ অঔৰ….”\nডাইলগটো শেষ হ’বলৈ নাপালেই চাৰিওফালৰ পৰা গেলা গোন্ধ এটা নাকত লাগিলহি।কাৰোবাৰ পেটত লিভাৰক মাজত ৰাখি পেপচি আৰু পপকৰ্ণে সাত পাক ঘূৰি বিবাহসম্পন্ন কৰিছে। লিভাৰে সহ্য কৰিব নোৱাৰি দুয়োটাকে ৰোহঘৰৰ পিছপিনেদি উলিয়াইআছে।\nৰিয়াক কথাটো ক’বলৈ কাষ চাপি গৈছিল ৰাজ কিন্তু অলপ কঠোৰভাৱেই ৰিয়াই ক’লে “চিনেমাত মন দিয়া”।\n‘ছোৱালীবোৰে গায়ে মূৰে ইমান লেপি আহে যে সেই বেহু ভাঙি চাগৈ পেপচি পপকৰ্ণে সোমাব পৰা নাই।’ ৰাজে মনে মনে ভাবি পৰ্দাৰ পিনে চকু দিলে।\nউমৰাওজানৰ কাষতে বহি থকা মস্ত কিবা এটা হঠাৎ উঠি আকৌ বহি দিলে। অলপ সময়ৰাজে চাই থকা পৰ্দাখন ঢাকি ধৰিলে তেওঁৰ পিছপিনটোৱে। খোপাত বান্ধি থোৱা ফুলৰমালা দেখি বুজিব পাৰি এখেত হয়তো তামিল টেহলকা।\nপপকৰ্ণ অনবৰত উফৰি আছে তেখেতৰ মুখত। ৰাজে এতিয়াহে প্ৰডাকচন হাউচটো ধৰিব পাৰিলে।\nইণ্টাৰভেলৰ সময়ত শোলে থ্ৰিডীৰ ট্ৰেইলৰ দেখুৱালে। ধৰ্মেন্দ্ৰৰ চিনাকিডাইলগটো কাণত বেলেগকৈ পৰা যেন লাগিল ‘বচন্তী ইন কুট্টৌ কে চামনে মত পাদনা’।পপকৰ্ণ-পেপচীৰ ছিটিকনি অলপমান নাকলৈ উৰি আহি আকৌ ডাইলগটো হিট কৰি গ’ল।\nলাহে লাহে ধুম-৩ৰ কাহিনী আগবাঢ়িল। ৰাজে বুজি পালে ভাল ব্ৰেণ্ডৰ অন দ’ ৰক্স হ’লেও নিচাৰ বাবে ক’ত বহি আছো সেইটোও সমানে জৰুৰী।\nদুৰ্বল কাহিনী আৰু ধুনীয়া বাচনত পৰিবেশন কৰা বেয়া মাছৰ আঞ্জা একেই। অৱশেষতচিনেমাখন শেষ হ’ল আৰু পপকৰ্ণৰ শেষ গুলি এটাও নাকত লাগিলহি।\nকিন্তু এইয়া কি তামিলিয়ানজনীৰ কাষত থকা ক্ষীণকায় মানুহ এটাই পেটত খামোচ মাৰি ধৰি ৱাছৰুমৰ ফালে খৰধৰকৈ দৌৰ দিছে।\n“এইটো ধুম-৪। অথনিৰে পৰা তাৰমানে ইয়েই ধুম ধুমাই আছিল।” ৰাজে ক’লে।\n“সেইকাৰণে কওঁ চেহেৰাত নাযাবি। কেপচিকামক দেখি কাষতে বহি থকা কণ জলকীয়াৰ কথা পাহৰি গ’লি” ভাল ৰাজে মাত লগালে।\n“ৱাছৰুম বিচাৰিছে, ৱাছৰুম। এই গোন্ধৰ পিছে পিছে যাওক ৱাছৰুম পাই যাব।” বেয়া ৰাজৰ মাতটো ভিতৰৰপৰা ভাহি আহিল।\n“কেনে পালা?” ৰিয়াৰ মাতত ৰাজ বাস্তৱলৈ ঘূৰি আহিল।\n“গোন্ধ পালো তাকো বেয়া” ৰাজে ক’লে।\n“চাবা এইখন চিনেমাই ৫০০ কোটিৰ ওপৰত পইচা ঘটিব। মোৰ কিন্তু ভাল লাগিল” ৰিয়াই ক’লে।\nৰাজে অলপ সময় ৰৈ উত্তৰ দিলে “মই এটাই কথা বুজি পাওঁ পইচা থকা সকলো মানুহৰেচৰিত্ৰ ভাল নহয়। এইখন চিনেমাই যিমানেই ঘটক কিন্তু ‘লান্সবক্স’ৰ দৰেচিনেমাৰ ছাঁ টোকো চুব নোৱাৰে।”\nৰিয়াই অলপ সময় মনে মনে থাকি ক’লে “ডিনাৰ বাহিৰত কৰি যাম।”\nৰাজে বুজি পালি বন্দুকৰ গুলীটো ক’ত লাগিল। মনিবেগৰ ভিতৰত মহাত্মা গান্ধী কেইজনেও চচমা খুলি লাহে লাহে ফাঁচীকাঠৰ পিনে আগবাঢ়িল।\n← শ্ৰী গিৰীশ চন্দ্ৰ মহন্ত: এক নীৰৱ সাধক( -ভাস্কৰজ্যোতি দাস)\nশ্ৰীমতীৰ কথাইচোন কাম দিলে! ( – মৌচুমী বৰী) →\nগৰম বন্ধৰ এদিন – সুনীল দত্ত\nএটা ভিডিঅ’ চাই (অনামিকা চলিহা)


Health Tips: Jujube Fruit provides many effects on health will be stunned to know|এনুৱা বতৰত আপুনি বগৰী দেখিলেই খাইছে নেকি ? আপুনি জানেনে এই ফল খোৱাত শৰীৰত কি হৈ আছে ? আপুনি শুনি আচৰিত হ'ব ...– News18 assam\nHome » photogallery » health-well-being »Health Tips: এনুৱা বতৰত আপুনি বগৰী দেখিলেই খাইছে নেকি ? আপুনি জানেনে এই ফল খোৱাত শৰীৰত কি হৈ আছে ? আপুনি শুনি আচৰিত হ'ব ...\nHealth Tips: এনুৱা বতৰত আপুনি বগৰী দেখিলেই খাইছে নেকি ? আপুনি জানেনে এই ফল খোৱাত শৰীৰত কি হৈ আছে ? আপুনি শুনি আচৰিত হ'ব ...\nHealth Tips: বগৰী (Jujube Fruit Health Benefits) ৰক্ত সঞ্চালন উন্নত কৰে পটাছিয়াম, ফছফৰাছ, মেঙ্গানিজ, আইৰণ আৰু জিংকসমৃদ্ধ। হৃদযন্ত্ৰ স্বাস্থ্যৱান কৰি ৰাখিবলৈ এই খনিজ পদাৰ্থবোৰ অতি গুৰুত্বপূৰ্ণ। তদুপৰি, ই স্ত্ৰীৰ হিমোগ্লোবিন বৃদ্ধি কৰাত সহায় কৰে, যি ৰক্তহীনতা (Health Tips) প্ৰতিৰোধ কৰাত সহায়ক হয়।\n| February 28, 2022, 16:18 IST\nশিশুৰ পৰা বৃদ্ধ লৈকে বহুতো লোকৰ এটা অতি প্ৰিয় ফল আছে। বহুলোকে টেঙা-মিঠা সোৱাদৰ সৰু ফল খাবলৈ ভাল পায়। কিন্তু তেওঁলোকে নাজানে যে এই ফলখোৱাৰ ফলত শৰীৰত কি হৈ আছে। বিশেষজ্ঞসকলে কয় যে ভিটামিন, আঁহ আৰু এণ্টিঅক্সিডেণ্টেৰে সমৃদ্ধ বগৰীটো আমাৰ স্বাস্থ্যৰ বাবে অতি উপকাৰী। ই ৰোগ প্ৰতিৰোধ প্ৰণালী (Health Tips) বৃদ্ধি কৰাৰ লগতে স্নায়ু আৰু হাড়ৰ ক্ষেত্ৰতো যথেষ্ট উপকাৰী। গতিকে বগৰীৰ লাভালাভৰ বিষয়ে বিতংভাৱে জানো আহক -\n১) বগৰী (Jujube Fruit Health Benefits) ৰক্ত সঞ্চালন উন্নত কৰে পটাছিয়াম, ফছফৰাছ, মেঙ্গানিজ, আইৰণ আৰু জিংকসমৃদ্ধ। হৃদযন্ত্ৰ স্বাস্থ্যৱান কৰি ৰাখিবলৈ এই খনিজ পদাৰ্থবোৰ অতি গুৰুত্বপূৰ্ণ। তদুপৰি, ই স্ত্ৰীৰ হিমোগ্লোবিন বৃদ্ধি কৰাত সহায় কৰে, যি ৰক্তহীনতা (Health Tips) প্ৰতিৰোধ কৰাত সহায়ক হয়। বগৰীত থকা খনিজ পদাৰ্থবোৰেও শৰীৰত তেজৰ প্ৰবাহ নিয়ন্ত্ৰণ কৰাত গুৰুত্বপূৰ্ণ ভূমিকা পালন কৰে।\n২) বগৰী এণ্টিঅক্সিডেণ্ট আৰু ভিটামিন চি সমৃদ্ধ, যি ছাল উজ্জ্বল কৰে, বাৰ্ধক্যৰ লক্ষণবোৰ আঁতৰ কৰাত সহায় কৰে। ভিটামিন চি সমৃদ্ধ, এই ফলটোৱে ছাল স্বাস্থ্যৱান আৰু শালমইনা মুক্ত ৰাখে, লগতে ছাল উজ্জ্বল কৰে। এণ্টিঅক্সিডেণ্টে মুক্ত ৰেডিকেলৰ সৈতে যুঁজ দিয়ে আৰু কোষৰ ক্ষতি প্ৰতিহত কৰে (Jujube Fruit Health Benefits)।\n৩) বগৰী হৈছে কেলচিয়াম আৰু ফছফৰাছৰ এক উৎকৃষ্ট উৎস, যি হাড়ৰ ঘনত্ব বজাই ৰখাত সহায় কৰে। চৰ্দি আৰ্থ্ৰাইটিছ থকা ৰোগীসকলৰ বাবে ই অত্যন্ত উপকাৰী। বগৰীত প্ৰদাহ-প্ৰতিৰোধী গুণাগুণ থাকে, যি গাঁঠিৰ ফুলা আৰু বিষ হ্ৰাস কৰাত সহায় কৰে।\n৪) ই পাচন ক্ষমতা বৃদ্ধি কৰে, ই আঁহ আৰু কাৰ্বোহাইড্ৰেটসমৃদ্ধ। এই ফলটো শক্তিৰ এক ডাঙৰ উৎস, যি বিপাক বৃদ্ধি কৰাত সহায় কৰে। বিভিন্ন খনিজ আৰু ভিটামিনত সমৃদ্ধ হোৱাৰ বাবে, ই অত্যন্ত পুষ্টিকৰ । এইবোৰ হজম কৰিবলৈ অত্যন্ত সহজ, কিয়নো সেইবোৰত আহাৰৰ আঁহ থাকে। বগৰীয়ে কোষ্ঠকাঠিন্য নিৰাময় কৰাত সহায় কৰে। তদুপৰি, কুলে দীৰ্ঘম্যাদী গেষ্ট্ৰোইনটেষ্টিনেল সমস্যাৰ পৰা সকাহ দিবলৈও সক্ষম হয়।\n৫) ই ভালদৰে টোপনি যোৱাত সহায় কৰে। চীনৰ প্ৰাচীন পৰম্পৰা অনুসৰি, বগৰী অনিদ্ৰাৰ সমস্যা নিৰাময় কৰাত সহায় কৰে। বীজকে ধৰি গোটেই ফলটো এণ্টিঅক্সিডেণ্ট ফাইটোকেমিকেল, পলিচেকাৰাইড, ফ্লেভোনইড, চেপোনিনেৰে সমৃদ্ধ। য'ত উপশমকাৰী গুণাগুণ থাকে। শীতলে স্নায়ুবোৰ শান্ত কৰে, মন আৰু শৰীৰ শিথিল কৰে, আৰু ভালদৰে টোপনি যোৱাত সহায় কৰে।\n৬) চাপ হ্ৰাস কৰিবলৈ এই ফলটোৰ তুলনা নাই। মগজু আৰু স্নায়ুতন্ত্ৰ শান্ত কৰাত সহায় কৰে। উদ্বেগ হ্ৰাস কৰাতো ই যথেষ্ট সহায়ক। ইয়াৰ উপৰিও, বগৰীয়ে হৰমনৰ স্তৰ সঠিক ৰখাত সহায় কৰে আৰু মন আৰু শৰীৰ শান্ত কৰে।\n৭) বগৰীত নিমখৰ পৰিমাণ কম আৰু পটাছিয়ামৰ পৰিমাণ বেছি। সেয়েহে, এই শীতকালীন ফল ৰক্তচাপ নিয়ন্ত্ৰণ কৰাত যথেষ্ট সহায়ক। পটাছিয়াম ৰক্তনলীবোৰ শিথিল কৰি ৰখাত সহায়ক আৰু যেতিয়া ৰক্তনলীবোৰ শিথিল হয়, তেজৰ প্ৰবাহ মসৃণ হয়।